
Ale keď sa obyvatelia za jasného dňa 
opovážili vyjsť pred domy, nenašli 
okrem zopár krvavých mlák na dlažbe 
žiadne iné známky boja.

Stendhal, Väznica parmská

Tu na predmestí mladíka nepoznal nik. Predavači z obchodov a predmestskí šviháci, zhromaždení v plnom počte pred výčapmi – bolo totiž v podvečer – jediným pohľadom zistili, že okoloidúci je tu cudzí. Prirodzene, že na neho pokrikovali ako na každého, kto bol cudzí a koho sa nemuseli báť.

Poháre s pivom postavili na stoly a robili si poznámky: „Prepánajána, kto sa to sem valí?“ – „Čože?“ – „Nože naňho pozri!“ – „Hotový strašiak!“ – „Ja by som to na seba nevzal.“ – „Videl si ho už niekedy ponevierať sa v okolí?“ – „Hej, ty! Koľko je hodín?“ Za tým nasledoval hurónsky smiech.

Mladík sa nedal vyrušiť a šiel ďalej svojou cestou. Mal vľúdnu tvár a jeho pružná chôdza prezrádzala, prečo sa ho výkriky nedotýkajú a vôbec mu nenaháňajú strach. Dievčaťa pri benzínovej pumpe sa spýtal na správny smer, čo mládenci postávajúci pred výčapmi kvitovali hvízdaním. Zdvorilo sa poďakoval a na sekundu sa dievčaťu v sivom plášti zahľadel túžobne do očí, čo však nič neznamenalo a takému mládencovi sa to stávalo stokrát denne.

Minul lekáreň i konečnú stanicu električky, kde sa práve obracala súprava. Prešiel aj okolo autodielne, kde učeň v belasých montérkach čistil prúdom vody z hadice sivú limuzínu. Potom sa domy končili a ulica sa zatáčala.

Na konci zákruty, asi tak o sto metrov ďalej, stálo veľké čierne auto, pravdepodobne anglické alebo americké. Mladý muž si všimol, že voz má štyri predné reflektory, technicky výborne umiestnené – na každej strane po dvoch. Bolo jasné odpoludnie, na ulici nebolo ani živej duše. Mladík sa vôbec nečudoval, že tu na predmestí parkuje taký drahý voz a ľahostajný, v dobrej nálade pokračoval pomaly v ceste.

K veľkému vozu bolo už iba zo päťdesiat metrov.

V aute sedel akýsi muž a pozoroval prichádzajúceho. Zrazu zapäl motor, voz sa dal rýchlo do pohybu a v okamihu bezpečne zaparkoval šikmo pri okraji chodníka.

Muž v aute stiahol bočné okienko a nahol sa k zadnému sedadlu. Spod prikrývky vytiahol samopal s nápadne krátkou hlavňou, odpílenou zrejme preto, aby sa so zbraňou ľahšie narábalo.

Potom sa oprel dozadu, odistil zbraň a zacielil na pomaly sa blížiaceho mladíka. Keď v napätí cielil zo štyri alebo zo päť sekúnd, usilujúc sa pokojne dýchať a zastaviť triašku rúk, prelial ticho ostrý zvuk, takže od strachu takmer vystrelil. Zazvonil telefón, umiestnený pod doskou armatúry.

„Haló! Čo, prosím?“

„Počujte, stal sa omyl!“ zvolal hlas v telefóne. „Pobral sa inou cestou. Obrátil sa a šiel do mesta. Vráťte sa hneď sem!“

Keď na veľké predné sklo dopadol tieň, muž v aute slúchadlo rýchlo zložil.

Mladík podišiel k autu, nahol sa bezstarostne k okienku a povedal: „Zvonil vám budík? Myslel som si, že ste zaspali a chcel som vás zobudiť.“

Muž v aute oprel zbraň o dvere, takže samopal mieril teraz priamo na mladíkovu tvár.

„Prišlo vám zle?“ Mladík položil ruku na kľučku dvier a chystal sa ich otvoriť. Muž v aute bleskurýchlo dvere zaistil a zhodil pritom samopal, ktorý mladík nezbadal. Zbraň buchla o zem.

„Čosi vám spadlo!“

„Áno,“ odvetil muž v aute, „špáradlo na zuby.“

Naštartoval, motor hneď naskočil, voz ufujazdil a mladík pokračoval v ceste.

[image: image2.png]



V pracovni šéfredaktora časopisu Weltbild sedeli traja muži pred televíznou obrazovkou a dívali sa na prenos veľkého procesu, ktorý sa konal v Jeruzaleme. Sudcovia a obecenstvo poskytovali všeobecne známy obraz, ale tvár obžalovaného prezrádzala, že nevie, ako sa má správať. Obetí, za smrť ktorých sa mal zodpovedať, bolo priveľa, a preto nemohol byť pokojný. Existujú mnohonásobní vrahovia, ktorí sa pred súdom správajú vzdorovité, sú aj násilníci, čo svoj cynizmus nijako nezakrývajú – no všetci nachádzajú taký alebo onaký postoj. Ale tento chlap, ktorého televízna obrazovka ukazovala tisíckam ľudí, nevedel, ako by sa mal správať. Jeho zločiny sa vymykali akémukoľvek meradlu. A preto hľadal útočište v rozpačitom, opakujúcom sa úsmeve.

Traja muži v pracovni uprene hľadeli na obrazovku. Dvaja z nich si zavše čosi poznačili. Keď obžalovaný začal hovoriť, jeden z prítomných jeho výpoveď stenografoval. Druhý nalial do pohárov víno.

Tvár na obrazovke hovorila chvíľami neisto, potom zasa pevne a s prízvukom, ktorý prezrádzal rakúsky pôvod obžalovaného, aj keď sa snažil hovoriť spisovnou nemčinou:

„No, potom som v Berlíne zasa dostal ďalekopisnú zprávu – od Hössa – kde mi oznamoval, že Storfer sa chce so mnou neodkladne rozprávať. Povedal som si: Nuž dobre, bol to vždy poriadny človek a dlhé roky sme ťahali za jeden povraz, i keď sme pracovali na rozličných miestach, on pre seba a ja vo svojej ústredni. Vyplatí sa mi odcestovať do Osvienčimu a pozrieť sa, čo sa tam deje.“

Zvonil telefón.

Šéfredaktor zdvihol slúchadlo a predstavil sa.

„Máte výzvu,“ povedal hlas v telefóne. „Pani Conradiová vás volá z Jeruzalema, zostaňte pri telefóne!“

„Dobre,“ odpovedal šéfredaktor, „zostanem vo svojej pracovni.“ A položil slúchadlo.

Muž na obrazovke rozprával ďalej: „…Odcestoval som do Osvienčimu, kde som vyhľadal… navštívil Hössa… a povedal som mu: Tu je kdesi Storfer… áno, pridelili ho do pracovného bloku. Potom ho zavolali: Áno, Storfera, bolo to celkom normálne stretnutie dvoch ľudí…“
Redaktor chvatne stenografoval.

„… Povedal mi, čo ho trápi. Ja som sa ho spýtal: Ale, ale, môj milý pán komerčný radca, čože sa vára to prihodilo?“

Opäť zazvonil telefón. Šéfredaktor ihneď zdvihol slúchadlo. „Šéfredaktor Müller, redakcia Weltbildu.“

„Volá vás Jeruzalem!“

„To je Conradiová,“ oznámil šéfredaktor svojim spoločníkom. Medzitým tvár na obrazovke pokračovala vo výpovedi:

„… A potom som Hössovi povedal: Pracovať Storfer nemusí! Höss odvetil: Kdeže, tu musí každý pracovať! Ja som mu na to povedal, že do jeho spisu poznamenám, že Storfer tu bude zametať – pred veliteľstvom bola veľká záhrada – že bude udržiavať v poriadku cestičky… a že má právo…“

Redaktor, čo stenografoval výpoveď, odhodil nabok popísaný list papiera a vzal si nový. Jeho ceruzka len tak lietala po papieri.

„Áno!“ kričal Müller do telefónu. „Áno… Nie, tu nie je firma Persil… ale redakcia Weltbildu… áno, z Jeruzalema…“

Hlas z televízneho prijímača: „… sadnúť si s metlou na lavičku. Spýtal som sa Storíera: Ste spokojný? Vyhovuje vám to?“

„Áno,“ reval Müller. „Jeruzalem? Pani Conradiová? Áno, áno, v televízii sme to práve teraz…“
Pani Conradiová bola očividne na konci so svojimi silami. „Viem, že je to veľmi nepríjemné, ale dovoľte mi, pán Müller, aby som sa mohla vrátiť. Zo súdnej siene som ušla. Už to proste neznesiem… Prosím vás, pošlite sem niekoho iného, veľmi vás o to prosím…“
„Prirodzene,“ povedal Müller trochu rozpačito, „ale áno, to nevadí, nerobte si starosti, pani Conradiová… Tak už dosť, nasadnite do najbližšieho lietadla a… Čože? Áno! Končím.“

Položil slúchadlo.

„… A keď som sa vrátil z Maďarska,“ pokračoval obžalovaný, „dozvedel som sa, že Storfera zastrelili.“

Prepychový čierny voz so štyrmi reflektormi zahol na hlavnú dopravnú tepnu centra mesta. Teraz v ňom sedeli štyria muži. Všetci si stiahli klobúky hlboko do čela, zrejme to videli v detektívnych filmoch. Záležalo im na tom, aby ich nik nepoznal. Falošné fúzy si neprilepili, lebo mali seriózne profesie a nedostatok dôvtipu.

Čierne auto sa pomaly pohybovalo po hlavnej triede v centre mesta, pozdĺž chodníkov, ktoré neboli nikdy prázdne, okolo áut, parkujúcich v nekonečných radoch, okolo pokrikujúceho pouličného predavača s vycivenou tvárou, ktorý za smiešnu cenu ponúkal banány, prijímal peniaze, podával kupujúcim balíčky a ešte vždy mal dosť času žartovať, takže nebolo jasné, či mu ľudia platili za vtipy alebo za kúpené ovocie.

Potom sa voz pokúsil zaradiť do hrmotného, bláznivého rozvíreného dopravného ruchu na okružnej ceste. Muži v aute odovzdane sedeli, nikto z nich nepovedal ani slovo. Konečne sa medzi dvoma uháňajúcimi autami objavila medzera a veľký čierny voz sa do nej rýchlo vnoril. Pritom takmer zachytil blatníkom bicyklistu, ale muži v aute neprerušili ticho. Bicyklista sa rozčúlil, vynadal šoférovi do idiotov a nakoniec sa stratil. Zrazu sa okružná cesta vyprázdnila, akoby sa jej všetci automobilisti vyhýbali. Trvalo to chvíľu a bolo to ako hlboké nadýchnutie, kým zasa vypukne blázinec.

Zbadali ho oproti veľkému obchodnému domu. Zaparkovali voz asi o dvadsať metrov ďalej. Muž na zadnom sedadle otvoril zásobník samopalu a skúmal, či je všetko v poriadku. Potom ho zasa zavrel. Čakali.

Mladý muž pred obchodným domom bol asi tridsaťročný, hádam o niečo mladší, možno o niečo starší, dalo sa to ťažko presne určiť. Mal na sebe svetlé, veľmi úzke nohavice, aké mladí ľudia tak radi nosia, hoci nevedia prečo. Nevedia to odôvodniť, majú z toho proste potešenie – a potešenie nepotrebuje obhajobu.

Muži v aute pozorovali mladíka. Chvíľu stál pokojne, obzeral sa po ženách, potom oslovil akési dievča, ktoré si ho však nevšimlo a šlo ďalej. Mladý muž si prehrabol nakrátko ostrihané vlasy a rozpačité sa pritom usmieval. Chlapi to videli, no nepohli sa.

Zrazu sa vynoril ťažký nákladný voz, čo pasažierov v čiernom aute znervóznilo. Šofér naštartoval, aby s vozom podišiel trochu nabok, ale vtom nákladný voz zasa uvoľnil výhľad.

Mladý muž už nebol pred obchodným domom sám. Stálo pri ňom mladé dievča, ktoré sa správalo nesmelo. Mladík jej čosi hovoril, dievča sa zasmialo a pokrútilo hlavou.

Muž, ktorý sedel vedľa šoféra, podotkol: „Ide iste o toto!“ Dlaňou pravej ruky plesol na otvor ľavej ruky, zaťatej v päsť. Jeden z chlapov sa hrubo zasmial, ale znelo to nervózne a rozpačite.

Dievča pred obchodným domom sa smialo, naklonilo hlavu dozadu a odchádzalo, no bolo vidno, že váha. Zrejme sa obávalo, že mladý muž nepôjde za ním, ale boli to zbytočné obavy.

Čierny voz sa pohol.

„Obrátiť!“

Dvojica sa pobrala opačným smerom.

„Nemôžem obrátiť. Ulica je jednosmerná,“ povedal šofér.

„Doparoma!“

Čierny voz nabral rýchlosť a predbiehal všetko, čo sa pohybovalo v dovolenom smere. O chvíľu bol už zasa na živej hlavnej triede, kde sa prechádzali stovky mladých mužov a dievčat, no prenasledovanú dvojicu nebolo nikde vidieť.

Chlapi v aute došli na začiatok jednosmernej ulice, do ktorej ich voz pred chvíľou vbehol. Vtom videli párik prichádzať. Mladý muž šiel zdvorilo po ľavom boku dievčaťa, vôbec sa ho však nedotýkal. O čomsi sa bavili, kráčajúc dolu po hlavnej triede, akoby šli za istým cieľom.

Keďže čierny voz nemohol ísť za nimi krokom, hľadal šofér miesto, odkiaľ by mal prehľad, aby mohol dvojicu predbehnúť, obrátiť sa a znova ju prenasledovať.

Chvíľku videli chlapi v aute štíhlu dievčinu í mladíka, ktorý ju odprevádzal, pred sebou. Vyzerali, akoby sa mali do seba už-už zaľúbiť, alebo sa už i zaľúbili. Mladý muž sa obrátil a ukázal dozadu; aj dievča sa obrátilo, a keď chlap na prednom sedadle videl ich veselé tváre, neodpustil si podotknúť: „Tu je teda s tou svojou cundrou.“ Voz zrýchlil a dvojica sa stratila mužom z dohľadu. Vynorili sa nové tváre, ale muži v aute si ich nevšímali.

„Podľa mňa to nebola pobehlica.“

„Všetky ženské sú pobehlice,“ odvetil chlap na prednom sedadle, ktorý tu bol asi šéfom a musel to teda vedieť.

„Nuž, z takéhoto hľadiska… Lenže ja mám dcéru…“

Ktosi sa zarehotal.

Museli zastaviť, lebo semafor na križovatke ukazoval červenú.

„Z tej vašej jazdy sa človeku obracia žalúdok!“ skríkol chlap na prednom sedadle. „Naozaj!“

„Nie som šofér z povolania,“ odsekol napadnutý. „Mňa vozia každý deň práve tak, ako vás, tak ma teda neznervózňujte!“

„Zelená,“ povedal chlap na prednom sedadle. „Čo čakáte? Zelenšia už nebude!“

Ako poľovnícki psi sliedili chlapi v prepychovom voze za mladou dvojicou, predbehúvali ju alebo čakali na ňu na nárožiach ulíc. Zbadali, že mladík s dievčinou sa správajú dôvernejšie. Videli ich vychádzať z kiosku, kde sa predávala coca-cola, a objavili ich zas pred mohutným portálom kostola. Mladí ľudia sa bozkávali a chlapi v aute to komentovali vulgárnymi poznámkami, akoby tým chceli dokázať, že všetko môže byť hnusné a odporné, keď sa to tak popíše.

Keď mladá dvojica vošla do obchodu, kde predávali kúpacie potreby, začal chlap na zadnom sedadle v aute robiť čosi so samopalom.

„Pôjdu sa pravdepodobne kúpať,“ podotkol. V tej chvíli vyšli obaja prenasledovaní z krámu a prešli vedľa čierneho auta.

„Neviem si s tým poradiť! Bohuprisám, neviem!“ skríkol chlap na zadnom sedadle, ktorý mal v rukách zbraň. Ten, čo sedel vedľa neho, ho udrel tvrdo do tváre.

Na tomto mieste bola rieka široká a hlboká, lebo prítoky z hôr už splynuli s jej prúdom. Na dvoch či troch miestach bola nebezpečná, ako bývajú všetky takéto rieky v čase odmäku. No pre tých, čo majú vodu radi, bol to hotový raj. Chlapci skákali do vody hlavičky z pobrežných stromov, alebo z vysokých skál, dávali sa unášať pokojným prúdom alebo plávali proti prúdu tak dlho, až sa unavili a zachcelo sa im zasa ležať na slnku. Na brehoch bolo plno pekných dievčat a sebavedomých, vyzývavých žien, matiek s malými deťmi, plavcov a všelijakých pobehajov. Tranzistory vyhrávali džez, zaštekal pes, takmer všade sa ozýval smiech a tučný chlap reval do ucha mrzutému mužovi, čo zle počul, že tu kedysi nebývalo toľko kriku.

„Čo?“ spýtal sa nahluchlý.

„Kedysi!“ reval mu brucháč do ucha.

„Kedy?“

„Kedysi!“ opakoval tučný chlap. „Nie toľko kriku!“

„Nie toľko kriku? Prečo by nie?“ povedal nahluchlý. „Či to nesmie nikto počuť?“ Zachichotal sa.

Nižšie po prúde boli brehy neprístupnejšie. Skaliská vybiehali takmer do vody a rieka mala silný, prudký tok.

Sem prichádzali iba tí najodvážnejší – čakalo ich namáhavé, vysiľujúce plávanie, po ktorom nasledovala príjemná únava. Brehy tu boli opustené. Večer tu nachádzali útočište milenci.

Bolo ticho.

Vtom sa hladko, jediným pribuchnutím zavreli dvere auta. Potom sa zasa rozľahlo ticho.

Na veľkom skalisku na brehu ležali v objatí mladík s dievčinou. Boli v plavkách, čo si predtým kúpili.

Zrazu mladý muž vstal, postavil sa na kraj skaly a chystal sa skočiť do vody. Dievča siahlo po kúpacej čiapke.

Mladík sa volal Georg Kirchner. Keď sa postavil na kraj skaly, zbadal čosi, čo kedysi, keď bol ešte celkom mladým vojakom, videl za iných okolností. Díval sa uprene, akoby nechcel veriť vlastným očiam. Tvár sa mu od ľaku celkom zmenila. Cúvol o krok, chcel kričať, ale čosi hlboko vnútri ho varovalo, aby zbytočne nemrhal časom. Zaraz pochopil, že by nemalo zmysel dať sa na útek, a preto sa vrhol na kraj skaliska a skočil hlavičku do vody. No zdalo sa, že ho dávka zo samopalu usmrtila. Georgovo telo urobilo v povetrí kotrmelec.
Plesol do dravého prúdu rieky. Dievča začalo kričať a nariekať a na jej krik pribehli ľudia.

Na Dizengoffovom bulvári, po ktorom v Tel Avive chodievajú všetci, čo túžia po prechádzke a čo radi prezerajú výklady obchodov, sa autá pohybovali iba veľmi pomaly, lebo ľudí bolo všade ako maku. Mladý štát Izrael oslavoval svoj prvý štátny sviatok, Deň nezávislosti.

Ella Conradiová a mladý izraelský novinár sa predierali davom na Dizengoffovom bulvári. Vrava, krik a spev tu zneli v najrozličnejších rečiach, smiech sa ozýval vo všetkých možných a nemožných tóninách.

Ella Conradiová a izraelský novinár vošli do malej reštaurácie. Bola prázdna. Kto mohol, túlal sa teraz s potešením po uliciach. Majiteľ reštaurácie stál na prahu, díval sa ako očarený pred seba a uspokojujúcim gestom naznačoval, že hneď nových hosťov obslúži. Vtom zbadal, ako vysoký chudý chlap tancuje sám čudný, akoby tirolský tanec a začal sa veselo smiať.

Podišiel ku stolu, za ktorým sedeli jeho jediní dvaja hostia, a tváril sa akosi rozpačite.

„It is Independence Day?“ spýtala sa Ella Conradiová vľúdne, nečakajúc na to, až sa majiteľ reštaurácie začne ospravedlňovať.

„Priznajte sa, že ste Nemka!“ povedal so smiechom. Jeho výslovnosť prezrádzala, že pochádza z Rakúska.

„Vidno to na mne?“

„Božechráň, to nie, zato počuť. Ja som z Viedne, presnejšie povedané, z dedinky pri Viedni. Také zapadnuté miesto ste ešte nikdy nevideli.“

Hostia sa zasmiali a objednali si červené víno. „Moše,“ povedala Ella svojmu spoločníkovi, „ste ku mne taký dobrý, naozaj, a bolo to tu pekné. Jeruzalem je krásny, práve tak aj Tel Aviv…“
„Ach,“ odvetil Moše, „veď ste vlastne nič nevideli. Ani Mea Šearim, geto uprostred Jeruzalema, kam sa uchyľujú ortodoxní Židia… Mali by ste tu zostať…“

Odmlčal sa a díval sa chvíľu hĺbavo do pohára s červeným vínom. Keď zasa zdvihol hlavu, Ella Conradiová sa naňho usmiala. Moše bol vážny.

Ella Conradiová mala tridsaťdva rokov, bola príťažlivá a nezávislá. Dalo sa o nej predpokladať, že sa môže odvážiť ísť sama nielen do Tel Avivu, ale prípadne aj do londýnskej štvrte Whitechaple. Jej krása rozbúšila srdcia mnohých mužov, na ktorých sa zahľadela. Slabí pocítili pri jej pohľade slabosť, a tí silní si to ešte rozmysleli.

Vždy, keď sa na Mošeho podívala, Ella cítila, že ju čosi k nemu priťahuje. Povedala: „Musím sa vrátiť do Nemecka, už som o tom telefonicky hovorila so šéfom.“

„Ach tak, telefonovali ste – to sa dá ešte…“

„To sa už nedá zmeniť.“

„Všetko sa dá zmeniť!“

„Odriekla som tento proces, Moše… proste som to nevydržala.“

„Tento proces!“ podotkol Moše odmietavo. „Kto pri ňom nesklamal?…“ Zasa nevedel, čo by mal ešte povedať, len si uvedomoval, že ju nemôže presvedčiť, aby ešte neodcestovala. A bol preto smutný.

„Moše,“ povedala Ella, „chcela by som vás pobozkať.“

„Ale, ale!“ odvetil. „Na to musí mať človek náladu.“

Obaja v rozpakoch hľadeli cez oblok na Dizengoffov bulvár a na jeho strhujúci ruch. Na balkónoch vysokých domov vyhrávali orchestre melódie, ktoré pripomínali poľský krakowiak a zároveň debku, arabský tanec. Ľudia na ulici začali tancovať a majiteľ lokálu na prahu nadšene a rytmicky tlieskal do taktu.

„Čo je to Mea Šearim?“ spýtala sa Ella. Chcela byť k Mošemu milá a nepoddávať sa tomu istému citu ako on.

„Mea Šearim,“ vysvetľoval Moše, „je geto v Jeruzaleme. Naši ortodoxní sa tam uchýlili. Nepracujú, ani nevykonávajú vojenskú službu. Považujú izraelský štát za čosi prenáhlené, chápete? Svetský štát je, prirodzene, v porovnaní s kráľovstvom božím vždy prenáhlenou záležitosťou. V Mea Šearim žijú ľudia veľmi biedne, je to preľudnená, smradľavá časť mesta s úzkymi uličkami.“

Moše zasa pozeral zachmúrene.

Nikdy na neho nezabudnem, ani na to, ako sa na mňa díval, prišlo jej na um; v najlepšom prípade bude to akiste dlho trvať, opravila sa. Naklonila sa pomaly dopredu, uprene pozorovala jeho pery a túžila, aby ju bozkal. Moše videl, ako sa Ellina tvár približuje a vedel, čo chce. Aj on sa zahľadel na ňu.

„Ach, hlúposť!“ podotkol nedbalo a oprel sa opäť dozadu. Ella sa naňho nenahnevala, lebo vedela, že ju nechce uraziť. Už si navzájom mlčky rozumeli. Ella pochopila, prečo je Moše smutný. Zoznámili sa pri denných tlačových konferenciách a pomaly sa zblížili. Moše jej vysvetlil, aký systém vymysleli pre fotografov, aby tlač neurobila z procesu senzačnú a škandálnu záležitosť. Len k piatim vybraným fotoreportérom mali príslušní činitelia toľko dôvery, že im dovolili fotografovať v súdnej budove. Štyria boli izraelskí občania, piaty americký žid gréckeho pôvodu, ktorý žil v Paríži. Snímky, ktoré fotoreportéri urobili, sa denne vyvesovali v sieni pre novinárov, kde si z nich Ella Conradiová a Moše práve tak, ako ostatní novinári, vybrali a kúpili tie, čo chceli poslať svojim novinám.

Jedného dňa, keď Moše prišiel po Ellu do hotela, priniesol so sebou výtlačok časopisu Paris Match, v ktorom boli uverejnené fotografie, aké v novinárskej sieni doteraz nikto nevidel. Nedalo sa pochybovať, že ich urobil odborník. V popredí prvej bolo vidieť v obrovskom zväčšení papuče obžalovaného, vedľa nich ešte väčšie topánky policajta, ktorý celu cez deň i v noci strážil. Vzadu sedel na prični obžalovaný. Snímka bola nezvyčajne ostrá. Druhá fotografia ukazovala obžalovaného s vysúkanými rukávmi pri dennom meraní krvného tlaku.

Moše sa smial a vysvetľoval, ako sa to stalo. Americký žid gréckeho pôvodu, ktorý žil v Paríži, teda piaty z dôveryhodných fotoreportérov, ktorých šéf izraelskej tlače vybral, bol taký šikovný, že fotografoval cez škáru medzi dverami cely a dlážkou. Paris Match, ilustrovaný francúzsky časopis s dvojmiliónovým nákladom, veľmi rád kúpil tieto senzačné obrázky. Povrávalo sa, že francúzsky fotoreportér, ktorý sa na budúci deň nenápadne a s tichým úsmevom zriekol svojho výsadného postavenia, dostal za ne päť tisíc dolárov. Keď Moše a Ella odchádzali z hotela dolu do Jeruzalema, smiali sa a ľutovali, že i oni nemali možnosť a príležitosť urobiť takéto snímky.

„Na zdravie,“ povedal Moše, nalievajúc Elle ešte jeden pohár červeného vína. Pomyslel si pritom, že si odpustí hlúpu otázku a nespýta sa jej, na čo myslí. „O čom premýšľate?“ spýtal sa v nasledujúcej chvíli, a keď si uvedomil, že otázku kladie on sám, začal si hneď za túto slabosť nadávať slangom, ktorý sa v detstve naučil na newyorských uliciach: „Ach, ty trikrát prekliaty nenapraviteľný blázon, choď a obes sa za svoj idiotský krk a…“
„Čo ste to povedali?“ spýtala sa Ella, ktorá mu nerozumela.

„Ale, nič,“ odvetil Moše rozpačito, „vzťahovalo sa to na mňa a znamenalo to približne: No, len sa tak nerozčuľuj!“

Mlčky popíjali. Moše pokladal za prirodzené, že mu Ella na to nič nepovedala.

Na balkónoch hrali orchestre hóru, národnú pieseň, čo pripomínala krakowiak a debku, a ľudia tancovali na uliciach.

„Ach, Ella,“ podotkol Moše, „nechápem, ako môžu žiť ľudia inde ako v Izraeli.“ Pritom sa zasmial.

„Poďte sa rýchlo podívať,“ skríkol majiteľ reštaurácie a rozhadzoval rukami. „Mladá pani, to si musíte vyfotografovať. Veď ste od novín, či nie? Prepánajána, čo všetko si ľudia vymyslia…“

Ella a Moše sa ponáhľali k dverám.

Dolu bulvárom sa niesla veľká limuzína amerického typu. Pohybovala sa veľmi pomaly, lebo na ulici bolo plno ľudí. Pri pohľade na veľký propagačný plagát cestovnej kancelárie na streche auta sa všetci usmievali.

„Počkajte,“ povedal Moše, „vyfotografujem to pre vás.“

Auto sa priblížilo. Na plagáte o rozmere štvorcového metra bolo: „Videli ste Izrael, no videli ste aj hostinec U Lótovej ženy? Je pri Sodome – príďte sa pozrieť!“

„Úžasná krajina!“ povedal majiteľ reštaurácie a vrhol na svojich hosťov rozjarený pohľad. „No povedzte, nie je to úžasná krajina?“

„Ak mi v hoteli neobstarali letenku, zostanem tu ešte dva alebo tri dni…“

„Dva alebo tri dni,“ opakoval Moše trochu sklamane. Po Dizengoffovom preplnenom bulvári kráčal pred Ellou. „Štyri alebo päť dní, to veru nie je veľa.“

Ella sa musela smiať, že Moše tak nenápadne a huncútsky dva dni pridal. Zrazu sa Moše musel rýchlo vyhnúť autu, ocitol sa o tri metre pred ňou – ľudia sa hneď vtisli medzi nich.

„Moše!“ skríkla Ella ustrašene.

Zastal a počkal, kým ho dobehla a chytila za ruku. Teraz ju ťahal za sebou.

„Ach,“ podotkla Ella, pokračujúc v hre, „päť dní nie je tak málo, ak uvážime, že inak by sme boli spolu už iba hodinu.“

Ella spozorovala, že Moše sa smeje.

Znova sa museli vyhnúť autu. Moše sa chcel dostať na chodník, ale bolo to beznádejné. Zdalo sa, akoby sa tam boli zišli všetci obyvatelia Tel Avivu vo veku sedemnásť-až dvadsaťpäť rokov, aby si zatancovali.

„Áno,“ povedal Moše, „naozaj. Máte pravdu, šesť dní je aj podľa mňa viac ako päť…“

Obaja sa nahlas zasmiali.

„Moše,“ skríkol ktosi zvučným hlasom a s dokonalým anglickým prízvukom. „Ahoj, Moše, ty starý žrebec… počuj, ty bandita, kade sa túlaš?“

„Starý priateľ,“ vysvetľoval Moše. Pokúsili sa na chvíľu pri ňom pristaviť. Keď Mošeho priateľ zbadal Ellu, dostal sa do takých rozpakov, že omylom rozsvietil fotografický blesk, a to rovno do tváre akejsi tučnej dámy. Bola veľmi elegantne oblečená a nástojila na tom, aby sa jej Mošeho priateľ hneď ospravedlnil.

„Prepáčte, madam!“

„Dobre, dobre!“ odvetila zrazu prívetivo a odplávala.

Obaja muži sa na seba uškrnuli a bolo vidno, že z náhleho stretnutia majú ozajstnú radosť.

„Už sme sa asi pol roka nevideli,“ vysvetľoval Moše.

„Je to dobrý chlapec,“ ubezpečoval Ellu Mošeho priateľ. „Naozaj! Dobrý, starý kamarát… no potvora…“ Poľakane sa chytil za ústa.

„Majte sa dobre, deti!“ skríkol potom a zaradil sa do prúdu, ktorý ho ihneď hravo unášal.

O chvíľu bol už od nich ďaleko a jeho hlava sa v dave stratila. Mošeho trochu vyviedlo z rovnováhy, že sa jeho priateľ tak náhle zjavil a hneď zasa zmizol, lebo mu to pripomenulo, že ho čoskoro čaká rozlúčka s Ellou. Zrazu mu bolo veľmi smutno.

Svetlovlasá priateľova hlava sa v dave ešte raz vynorila.

„Nátan!“

„Do videnia!“ ozvalo sa už zďaleka.

„Píšeš tiež o procese?“

„Ja?“ Smiech. Možno Nátanov. „Nie som blázon, to predsa vieš!“

„Nátan!“

„Čo, Moše?“ To už znelo z diaľky, takmer nečujne.

Moše bol zrazu rozrušený. Oči mu zvlhli. Ella sa na neho podívala a vedela, čo ho vzrušilo. Chytila ho za ruku.

„Slečna Conradiová?“ spýtal sa vrátnik v hoteli. „Naozaj som sa snažil, znovu a znovu som telefonoval, volal som letisko každú hodinu. Ľudia sú tam hrozne nervózni. Prevádzka je priveľká, je tu veľa turistov, a letisko je primalé. Ale v poslednej minúte si to jeden cestujúci rozmyslel a letenku odriekol. Dal som ju rezervovať pre vás. Viete, kedy je odlet? Už o hodinu!“

„Áno,“ odpovedala Ella. „Som vám veľmi vďačná.“

Moše sa odvrátil a zapálil si cigaretu.

Sedel vedľa nej v taxíku ako vo sne a zabudol zaplatiť šoférovi, takže to Ella musela urobiť sama. Pri priehradke, kde sa vydávali letenky, pobehúval sem a tam, postával pred propagačnými plagátmi a bezmála stratil Ellu z očí. Na letisku vnímal iba dievčenský hlas z ampliónu.

„Žiadame cestujúcich… Prosíme cestujúcich, aby sa pripravili…“
Lietadlo bolo obrovské b zdalo sa, že sa nebude môcť odlepiť od zeme.

„Do videnia, Moše!“

„Do videnia, Ella! Do videnia.“

Potom sa k sebe obrátili chrbtom a neodvratne ‚sa od seba vzďaľovali.

„Všetkých cestujúcich do Nemecka žiadame…“

Večer toho istého dňa, keď! sa niekoľkým temným postavám podarilo zo samopalu zastreliť mladého muža menom Georg Kirchner, vracal sa pán Haupt, úctyhodný občan nemeckého mesta,– kde sa vražda stala, rýchlym krokom domov.

Mŕtvola Georga Kirchnera sa nenašla. Aj v nasledujúcich dňoch po nej nadarmo pátrali. Rieka by sa bola musela zahatať, čím by sa však riskovalo, že voda zaplaví ešte nepokosené polia. Preto rozhodli, že mŕtvolu vytiahnu až po žatve.

Zo stromov pri rieke vydlabali policajti šestnásť guliek. Dievča, čo sedelo na brale s Georgom Kirchnerom, vypovedalo, že zo samopalu vypálili plnú dávku. Polícia predpokladala, že mladého muža zasiahlo prinajmenej toľko výstrelov, koľko sa našlo nábojov. Motív hrozného činu bol nepochopiteľný. Skúsení čitatelia ilustrovaných časopisov boli hneď tej mienky, že vrah alebo vrahovia sú akiste pomätenci.

Pán Haupt došiel do ulice, v ktorej býval, zahol za roh a chcel práve prejsť na náprotivnú stranu, keď sa zrazu ocitol pred autom, ktoré zabrzdilo tak prudko, že zdesený vystrel pred seba ruku a dotkol sa jeho chladiča.

Prudké zabrzdenie zapríčinilo, že predná časť karosérie poskočila prudko dopredu. Bola to veľká čierna americká limuzína s nápadnými štyrmi reflektormi.

Z otvoreného okienka sa vyklonila žena, podľa prízvuku akiste Francúzka. Bola veľmi rozrušená.

„Prosím vás,“ obrátila sa k pánu Hauptovi, „chcete prísť o život? Boli by ste prvý, koho by som autom zrazila.“

Vzdychla si. Pán Haupt sa uprene díval na čiernu limuzínu a zdalo sa, že nič nevníma.

„Hej! Čo spite? Alebo ma vôbec nepočúvate?“

„Je to vaše auto?“

„Áno, moje.“

„Máte ho už dávno?“

„Vyše roka,“ odvetila Francúzka podráždene.

Pán Haupt otvoril dvere auta, odsotil ženu nabok a zdvihol prikrývku rozprestretú na sedadle.

„Zbláznili ste sa?“ skríkla Francúzka pohoršene a prstom si ukázala na čelo. „Ak sa hneď nestratíte, zavolám políciu!“ Siahla po slúchadle telefónu umiestneného pod doskou armatúry.

Pán Haupt vypúlil oči na slúchadlo, ktoré držala ženská ruka v elegantnej rukavičke. „Prepáčte, prosím,“ povedal namáhavo, „takých áut je iste veľa…“

Hneď potom odbehol.

„Ach, títo Nemci!“ skríkla Francúzka rozhorčene. „V tých sa človek nevyzná…“

Hneď na to sa čierna limuzína veľmi rýchlo vzdialila.

V ulici poznali pána Haupta dobre, veď tu sa o každom klebetilo, lebo ľudí ukrutne zaujímalo, kde vzal ten druhý peniaze, aby mohol bývať v týchto nových, prepychových domoch. Tým sa úctyhodní živitelia rodín a ich manželky zapodievali často celé večery.

Pán Haupt, ktorého priatelia nazývali Rýchly Adi, lebo po vojne urobil rýchlu kariéru a stal sa prokuristom veľkej továrne na margarín, mieril – ešte stále rozčúlený – ku vchodu domu, v ktorom býval. Široká mosadzná obruba sklených dvier sa matne odrážala. Keď pán Haupt otvoril dvere, zmocnil sa ho nepokoj.

V chodbe bola tma. Nič sa nehýbalo. Pán Haupt stál ako pribitý, a keď dvere za ním zapadli, nemohol sa zbaviť strachu. Okrem prenikavého vzdialeného zapískania vlaku nebolo počuť vôbec nič.

Pán Haupt cítil celkom jasne, že je mu zima. Neodvážil sa pohnúť, ťažko dýchal a ruky sa mu triasli.

Zrazu sa rozsvietilo.

Zhlboka vzdychol a ruka, ktorá takmer automaticky tisla gombík vypínača, mu odkväcla.

Potom bežal hore po schodoch, na každom poschodí zahol na konci chodby okolo dvier, díval sa na štítky s menami a na zvončeky, o ktoré mal, ako sa zdalo, zrazu celkom idiotský záujem. No bol to iba strach, že už nič neuvidí, že svetlo náhle zhasne.

Býval celkom hore.

Namáhal sa zo všetkých síl, aby vybehol na posledné poschodie skôr, kým svetlo zhasne.

Čo ho tak poháňalo?

Na predposlednom schode zastal a ťažko oddychoval. Načúval, no nič sa neozývalo. Díval sa uprene na vypínač, uvedomujúc si pritom, že svetlo môže zhasnúť.

A zhaslo.

Bleskurýchle stisol znova vypínač.

Keď na poschodí pod ním buchli dvere, celý zmeravel. Potom bolo počuť, ako sa ktosi ponáhľa dolu a zároveň sa čosi približovalo s podozrivým šramotom po schodoch nahor. Ukázalo sa, že je to veľký pes, ktorý na poslednej zákrute schodišťa zastal, hlúpo sa zatváril a vyplazil jazyk. Zatiaľ čo sa pes díval na pána Haupta, akýsi ženský hlas dole skríkol: „Zostaň prosím ťa… veď som to tak nemyslela. Neodíď hneď, keď ti niečo poviem… no tak…“ Potom zlostne: „Bodaj ťa čert vzal, choď si kam chceš, ja ťa držať nebudem!“ A nenávistne: „Namojdušu, už ťa nemôžem ani vystáť.“

Do toho vpadol detský hlas: „Mama, otecko už zas odchádza?“

„Ale nie, poď dnu!“

Pri rozhovore pes skúmavo hľadel na pána Haupta. Vtom sa objavila akási pekná žena.

„Prepáčte, prosím,“ povedala ticho, „veď viete…“

Chytila psa za obojok a ťahala ho dolu po schodoch.

Pán Haupt šiel už potom pokojne do svojho bytu. Všedná scéna ho zbavila strachu a už sa spamätal. V predsieni jeho bytu horelo svetlo. Všetko bolo ako zvyčajne.

Z kuchyne vyšla slúžka, usmiala sa na pána Haupta a povedala: „Dobrý večer.“

„Dobrý večer!“

„Už som vám nachystala večeru, ale pani vám odkazuje, že príde domov o desiatej…“
Chcela mu ešte povedať zopár nezáväzných milých slov, ale pán Haupt ju rázne prerušil.

„Dobre, dobre!“

Vošiel do svojej izby.

Horelo tam svetlo. Chvíľu stál pokojne a pozoroval nábytok. Potom siahol po cigaretách na stole. Zrazu pocítil bolesť v žalúdku. Spod dlhej záclony, ktorá siahala až na zem a zakrývala dvere na balkón, vykúkali špičky mužských topánok.

Pán Haupt sa prudko zviezol na stoličku a spodná pera mu od strachu ovisla. Neprišlo mu na um nič iné ako slovo „koniec,“ ktoré si v smrteľnej úzkosti zopár ráz opakoval, kým sa ho zmocnila zlosť.

„Nehraj mi tu divadlo. Poď ihneď von! Videl som ťa… Hneď popoludní som si uvedomil, že ste ma dobehli. Doparoma, pochopil som to neskoro.“

Dvere za ním sa otvorili.

„Prepáčte,“ povedala služobná s nevýrazným úsmevom a podišla k záclone.

Pán Haupt bleskurýchlo vstal, a keď ho dievča zakrylo svojou postavou, odskočil nabok z palebnej pozície a schytil ťažkú vázu, ktorú mienil použiť ako zbraň. Mohol ňou udrieť, alebo ju do niekoho hodiť.

„To mám taký hlúpy zvyk,“ povedalo dievča. Pán Haupt zbadal, ako rýchlo odhrnula záclonu a zdvihla zo zeme jeho topánky. Nuž dobre, pomyslel si a pokúšal sa o úsmev, nestáva sa to často, ale mne sa to podarilo – prihováral som sa vlastným topánkam.

„Niekedy ich čistím na balkóne,“ podotklo dievča, a keďže si povšimlo, ako Haupt rýchlo vyskočil zo stoličky a schytil vázu, čudne sa naňho podívalo.

Pán Haupt nepovedal ani slovo.

O chvíľu, keď už dievča odchádzalo, prosebne sa na ňu usmial a chcel ju pod všelijakými bezvýznamnými zámienkami zadržať. Ale byt bol už uprataný, riad umytý, koberce vyčistené, kohútiky vodovodu vyleštené, vaňa vydrhnutá – dievča už nemalo roboty.

Zaželal jej teda príjemný večer.

Chvíľu sedel v kresle a načúval hluku z ulice. Práve zahrmotil vlak. Pán Haupt vstal, prekonal slabé mrazenie, podišiel k balkónovým dverám, odhrnul záclonu, zasa počúval a potom dvere starostlivo zavrel. Znova si sadol do kresla a rozmýšľal. Zapálil M cigaretu, ale po troch ťahoch ju s odporom zahasil. Keď zadrnčal telefón, kývol hlavou, skoby bol na to čakal. Najprv krátko zaváhal, no potom zdvihol slúchadlo a ohlásil sa úsečným „Prosím“?

Znelo to, akoby sa púšťal do boja.

„Áno,“ povedal, „prirodzene… Nie, som doma. Príďte, príďte, už na vás čakám.“

Hneď na to zavolal letisko a spýtal sa,; či by ešte mohol dostať letenku na nočné lietadlo do Ríma, lebo musí bezpodmienečne ešte v noci odcestovať. Ale lietadlo bolo už celkom obsadené. Pán Haupt zložil prudko slúchadlo, znova ho zdvihol, pokúsil sa zmeniť hlas a požiadal o letenku na nočné lietadlo do Paríža. Ale ani tam už nebolo voľné miesto.

Zavesil slúchadlo. Zapálil si cigaretu a znova kohosi volal. Teraz sa mu ruky triasli.

Vonku zasa zahrmotil rýchlik. Dom sa otriasol, „Dobrý večer,“ povedal drsne a pokúsil sa napodobiť berlínsky prízvuk. „Musím hneď odcestovať, rozumiete? Nočným lietadlom do Madridu.“

„Ľutujem, ale…“

„To mi nepomôže, musím…“

„Lietadlo je obsadené. Až pozajtra…“

Položil slúchadlo a zmocnila sa ho zúrivosť. Buchol päsťou na stôl. Cigareta odletela na zem. Zaklial a zdvihol ju.

Znova vytočil číslo, ale od nervozity zachytil prstom o číselník. Stisol vidlicu a zasa kohosi volal. Čakal. Chvíľu to trvalo a veľmi ho to unavovalo. Konečne sa ozval dievčenský hlas. „Urobte výnimku,“ povedal zajakavo.

„Čože?“

„Chcel som povedať iba to, že je hádam možné, aby…“

„Čo si želáte? Nemám čas na vtipkovanie.“

„Prepáčte,“ povedal pán Haupt a spamätal sa. Spodná pera sa mu chvela. „Kedy štartuje nočné lietadlo do Amsterdamu?“

„Desať minút po tretej.“

Pomlka.

„Môžete mi rezervovať letenku?“

Ticho. Zmocňovalo sa ho zúfalstvo. Zaplavila ho vlna zdesenia. Počul, ako dievča na letisku listuje v knihe.

„Sú ešte voľné miesta. Mám si vás poznačiť? Meno, prosím?“

„Haupt,“ povedal tlmene. „Adrián Haupt.“ Dievča si hundravo opakovalo meno.

„Kedy je odlet?“

„Desať minút po tretej,“ zvučal dievčenský hlas. Hodiny na písacom stole ukazovali presne dvadsať hodín.

O chvíľu odchádzal pán Haupt zo svojho bytu a odnášal so sebou všetky peniaze, čo našiel v písacom stole.

Vnoril sa do krútňavy mestského života. Úzkostlivo sa staral, aby mal okolo seba ustavične ľudí. Zrazu sa začal pohybovať ako vojak na fronte. Autá frčiace okolo v mocnom prúde ho nútili, aby sa vyhýbal okraju chodníka a šiel tesne popri domoch, pozdĺž výkladných skríň. A keď sa výkladné skrine, akoby dohovorené, takmer zároveň rozsvietili, prešiel pán Haupt doprostred chodníka medzi náhliacich sa ľudí. Idúca električka mu navodila mimoriadne prefíkanú myšlienku. Keď ho voz zakryl tak, že ho z náprotivnej strany nebolo vidieť, pán Haupt sa zrazu obrátil a vracal sa späť. Vrazil do akéhosi muža a vôbec mu nevadilo, že neznámemu pritom vypadla z úst cigara. Ten začal nadávať a obviňovať istého neznámeho vysokého a chudého pána, ktorý sa hneď proti obvineniu ohradil. Pán Haupt sa o škriepku nestaral a s potmehúdskym úsmevom sa predieral dopredu.

Keď sa rozžiarili svetelné reklamy a polotemné ulice sa rozjasnili, uchýlil sa do malého výčapu. Bola to skromná miestnosť, kde návštevníci popíjali pivo a zajedali párky.

Pán Haupt si sadol za voľný stôl blízko výčapného pultu, skrášleného sklom a mosadzou. Majiteľ výčapu zapäl televízor, umiestnený nad pultom vo výške očí. Na veľkej obrazovke sa objavila hlavná ulica nejakého cudzieho mesta. Reportér oznámil, že sa hlási z Dizengoffovho bulváru v Tel Avive. Deň nezávislosti v Izraeli – vravel reportér – sa končí a nikto vraj na proces vlastne nemyslí. Hoci všade panuje všeobecná radosť a veselosť, i tak sa chce zopár ľudí spýtať, čo súdia o procese.
„Či človek nemôže nikde ujsť pred týmito táraninami?“ spýtal sa pán Haupt majiteľa výčapu.

Ten sa prekvapene obrátil a televízor mlčky vypol.
O dva stoly ďalej popíjali pivo dvaja mužovia.

„Nóó!“ povedal jeden z nich dôrazne a ukázal pohybom hlavy na Haupta; vyzeral veľmi hlúpo.

„Čo je?“ spýtal sa druhý.

„Len sa naňho pozri! Človek by sa ho takmer zľakol.“

Jeho spoločník sa napil piva a díval sa skúmavo na pána Haupta.
„Taký ksicht by som, namojdušu, nechcel!“

„A čo by si urobil, keby si ho mal?“

„To je naozaj mrzký ksicht!“ povedal chlap s nahlúplym výrazom. „Ja by som…“

„No, čo by si urobil?“ opakoval ten druhý, dívajúc sa na svojho spoločníka.
Ten si vzdychol, podoprel si hlavu a rozmýšľal.

Pán Haupt pil pivo. Veľké hodiny nad výčapným pultom ukazovali deväť hodín večer.

„Keď sa ráno pri holení pozrie do zrkadla,“ povedal chlap s hlúpou tvárou, „musí byť na celý deň otrávený.“

„Na zdravie!“ skríkol jeho spoločník, podíval sa na svojho priateľa a rozosmial sa. „Kto zasa vypol televízor, to by som rád vedel!“ obrátil sa na majiteľa výčapu.

Hostinský mlčky zapol aparát a podíval sa úkosom na pána Haupta.

Keď sa na obrazovke objavila tvár obžalovaného, zaznel zároveň z pozadia súdnej siene jasný a ostrý hlas prokurátora, ktorému obžalovaný nedal presnú odpoveď.

„Nie!“ ozývalo sa súdnou sieňou. „Chcem od vás počuť, čo by ste boli urobili, keby ste boli dostali rozkaz, aby ste zabili vlastného otca. Boli by ste aj potom…“
Buchli dvere. Miesto, kde pred chvíľou sedel pán Haupt, bolo prázdne.

Hostinský ľahostajne zhrabol peniaze, ktoré nechal hosť na stole.

„Keby som bol dostal rozkaz…“ odpovedal obžalovaný. Potom zmĺkol.

V strede mesta bolo neobyčajne rušno. Autá sa zastavovali na križovatkách v štyroch radoch‘ a čakali na pokyn dopravných strážnikov, ktorí mali lesklé opasky a energicky mávali rukami.

Na chodníkoch bolo plno ľudí. Všade sa blýskali nemé svetelné reklamy, hlúpe aj vtipné, dotieravé i takmer geniálne; veľká, jasne osvetlená postava ženy ukazovala veľmi nápadne, aké rafinované pôžitky ponúka akýsi nový film. A na rohu veľkého obchodného domu, pred výkladnými skriňami, oznamovali dvaja starí predavači večerných novín senzáciu dňa slovami, ktoré pripomínali názov Hemingwayovej poviedky: Vražda popoludní. Neznámi páchatelia zastrelili zo samopalu Georga Kirchnera. Jeho mŕtvolu sa ešte nepodarilo nájsť.

O jedenástej v noci bol už pán Haupt trochu opitý. Zapadol do lokálu, ktorý v duchu označil za exkluzívny. Dnu bol práve program. Nejaký muž v renesančnom úbore jediným seknutím rozťal ostrou šabľou jablko, ktorým akási ženská balansovala na hlave. Keď obe polovice jablka spadli na zem, konferencier skríkol:

„Veru, to je umenie, aké len málokto ovláda.“

Potom vbehli na tanečný parket dve dámy, ktoré sa navzájom pomaly, ale neúprosne vyzliekali. Keď odhalili svoje nádherné telá, začali diváci tlieskať. Vzápätí sa ozval orchester s búrlivou melódiou a hostia sa poberali na tanečný parket.

Keďže všetci tancovali, ocitol sa zrazu pán Haupt medzi prázdnymi štólami celkom sám. Rýchlo vstal, podišiel k barovému pultu a dotieravo sa prihováral krásnej mixérke:

„Na zdravie, holubička!“

Keďže si ho mixérka iba ľahostajne premerala, rýchlo prevrátil do seba dvojitý koňak, čo mu náležíte rozprúdilo krv.

„Tak čo?“ spýtal sa mixérky.

„No samozrejme!“ odvetila a upravila si svetlé vlasy.

„Ten koňak zaplatím ľavou rukou!“ povedal, akoby to bolo nejaké umenie.

„Prosím,“ odvetila mixérka s úsmevom.

„Smejete sa, lebo ma vidíte pred sebou takto, pravda?“

„Čo prosím?“ spýtala sa mixérka zdvorilo.

„No, viem si to predstaviť… viem čo si myslíte. Máte taký zvláštny pohľad… naozaj. Ale mňa nikto neoklame!“

„To vám verím,“ podotkla a opäť sa usmiala, veď často viedla už i nezmyselnejšie rozhovory, ako bol tento. Mlčky postavila pred pána Haupta druhý pohárik koňaku.

„Ahá!“ povedal pán Haupt a potmehúdsky sa uškrnul. „Vy ma chcete… ani… ani…“ to slovo mu robilo ťažkosti, „vy ma chcete animírovať.“ Potom sa obrátil a skríkol: „Kto to bol?“ Za chrbtom mu totiž zajačal saxofón.

„To nič, to bol iba saxofón,“ odpovedala mixérka pokojne.

„Saxofón je saxofón,“ podotkol pán Haupt. „Koľko je hodín?“

„Už odbilo dvanásť.“

„Ešte len dvanásť!“ povedal znechutené, prešiel si rukou po čele a civel pred seba.

Hudba už nevystrájala. Zahrala inú, pokojnejšiu melódiu. Stihla černoška spievala text, čo nemal ani hlavy, ani päty, ale pieseň sa očividne páčila, lebo jej refrén spievali všetci hostia.

Keď hudba dohrala, pán Haupt mlčky zaplatil a nenápadne sa vzdialil. Našiel si nový lokál.

Tu sa dostal do reči, sám nevedel ako, s akýmsi chlapíkom, ktorý bol zrejme stálym návštevníkom nočných lokálov.
Sedeli na vysokých barových stoličkách a popíjali. Mladučká mixérka so striebristými vlasmi ich pozorovala.

„Fajnový podnik,“ podotkol pán Haupt. „Výborný,“ povedal ten druhý. Potom si mlčky podali ruky.

„Život je reťazou chýb,“ filozofoval pán Haupt, „lenže človek nesmie urobiť tú hlavnú chybu.“

„Akú hlavnú chybu?“

„Nuž,“ vysvetľoval pán Haupt a krútil pritom rukou, „nuž takú, aby…“
Jeho spoločník nepokladal toto vysvetlenie za dostatočné.

„Čo si chcel povedať?“

„Vypočúvať sa nedám. To teda nikdy!“

„Vypočúvať!“ odvetil ten druhý opovržlivo. Hrozilo, že vypukne hádka. Mixérka so striebristými vlasmi im naznačila rukou, aby prestali, a to stačilo.

„Nuž dobre,“ povedal pán Haupt zmierlivo. „Vlastne som sa ešte nepredstavil. Kamaráti ma volajú Rýchly Adi.“ Pritom sa uprene podíval na svojho spoločníka.

„Ping-pong,“ podotkol ten druhý.

„Čože?“

„Tak sa volám,“ vysvetľoval pánu Hauptovi neznámy spoločník. „Vždy ma to škrelo.“

Znova si mlčky podali ruky.

„Vieš,“ povedal pán Haupt, „ja som… no, urobil som hroznú chybu… Ale keď som si to uvedomil, bolo už neskoro. Ináč som sa vždy zo všetkého vymotal, aj z denacifikácie… ale teraz…“
„Čo sa stalo?“

„To ti, žiaľ, nemôžem povedať… nikomu ta nepoviem… a odletím kamsi ďaleko…“

Zdvihol hlavu a začal si pohvizdovať akúsi melódiu, potom sa odmlčal, uprene sa kamsi zahľadel. Keď sa mixérka pohla, zadíval sa na jej svetlo vlasú hlavu.

Vzadu začala hrať hudba.

„Zaplať za mňa,“ povedal pán Haupt, položil peniaze na barový pult a s námahou sa zdvihol zo stoličky. „Ešte raz si zatancujem a potom pôjdeme niekam inam, čo ty na to?“

„Súhlasím.“

Pán Haupt odišiel.

Bočnými dverami vyšiel z miestnosti, ponáhľal sa dole po schodoch a povedal vrátnikovi v livreji, aby mu objednal taxík, lebo musí rýchlo na letisko.

Vrátnik sa o to niekoľkokrát pokúsil „Je mi ľúto, ale taxíka niet.“

„Čože?“

„O tomto čase ťažko nájsť taxík. Ale choďte na Luisenstrasse, je to odtiaľto iba päť minút, tam budete mať hádam viac šťastia.“

Pán Haupt mlčky odišiel.

Mal dobrú náladu. Noc mal za sebou. Na Luisenstrasse nebolo ďaleko.

Zrazu ho vydesilo, že sú ulice také prázdne. Dal sa do behu. Keď dobehol na roh, zháčil sa, ale keď videl, že ulica pred ním je práve taká prázdna ako iné, s úľavou si vydýchol a ponáhľal sa ďalej. Musel obísť ešte jeden roh, čo ho trochu vydesilo. Ale ani tentoraz sa nič nestalo. Neďaleko frčalo po ulici auto. Pán Haupt ho síce nevidel, ale jednako sa poľakane pritisol k múru. Bolo zasa ticho. Teraz si bol istý, že sa bojí celkom zbytočne a pokračoval teda v chôdzi. O hodinu opustí toto mesto – lietadlo už čaká.
Zrazu si začal nahlas a nenútene pospevovať.

V chôdzi si zapálil cigaretu, radostne sa zasmial, zahol za posledný roh a zrazu pocítil silný náraz do pŕs. Padol na tvár. Suchý štekot samopalu bolo sotva počuť.

Na druhý deň ráno vošla Ella Conradiová, svieža a odpočinutá, do pracovne svojho šéfa. Müller sedel za písacím stolom a na zaklopanie odpovedal ako vždy šťavnatou nadávkou.

Keď zbadal Ellu, rozpačito vstal, podišiel jej v ústrety a ponúkol ju, aby si sadla.

„Naša krásna Ella!“ povedal s úsmevom.

„Ste ku mne taký milý azda iba preto,“ podotkla, „že mi nechcete pripomínať moju porážku.“

„Prestaňte!“ odvetil Müller.

„To, čo som urobila,“ poznamenala, „je predsa dostatočný dôvod na výpoveď, či nie?“

„Prirodzene,“ odpovedal, „ale ja som slaboch, ktorý sa skrýva za grobianstvo. Hovorme o niečom inom!“

„Ďakujem vám, Frank!“

„Somárstvo!“ skríkol. „No, chcel som povedať… že je to hlúposť…“ Zamotával sa a cítil, že sa jeho grobianstvo stupňuje. „Mýlite sa, Ella, ja som vlastne väčší sebec, ako si myslíte. Píšete pre moje noviny také výborné články, že mi nikdy nemohlo prísť na um zrieknuť sa vás. Nechceli by ste sa ujať istého zaujímavého prípadu?“

Spod hromady papierov vytiahol akúsi fotografiu a podal ju Elle.

Zatiaľ čo si Ella Conradiová prezerala snímku Adriana Haupta, Müller pokračoval:

„Keď ste ušli z Jeruzalema, milá moja, došlo v našom požehnanom meste okrem zvyčajných korupčných afér k dvom pekným vraždám. To je fotografia tej druhej obete. Boli sme tam o niečo skôr, ako nám to polícia dovolila, a hneď sme si ju vyfotografovali. Je to pekné, pravda?“

„Hrozné.“

„Nuž áno. Pustíte sa do toho? Proces bude onedlho. Vraha už chytili. Je to akýsi Ralf Jordan. Majú hŕbu nepriamych dôkazov. Zájdite si na kriminálku, hádam vám už budú môcť niečo povedať.“

„Rátala som s tým, že ma vyhodíte,“ povedala Ella, „a vy mi namiesto toho ponúkate takúto príležitosť.“

Na Müllerovom stole zadrnčal telefón.

„Pán Müller, práve prišli zalomené stránky, chcete sa na ne…“

„Pravdaže chcem!“ skríkol.

Ella sa zasmiala. Jej tvár badateľne skrásnela. „Ella,“ povedal Müller a vstal, „som veľmi rád, že ste zasa tu.“ Podišiel k nej a bozkal jej ruku. „Je to naozaj krásne, že ste už prišli. Veď viete, že si na vás potrpím. A už aby ste boli preč! Čakajú na mňa zalomené stránky.“

Ella sa hlasito a srdečne zasmiala.

„Nepripijete si so mnou?“

„Ďakujem,“ odmietla milo a Müller vypil pohárik do dna.

„Majte sa dobre!“ zaželala mu Ella.

„Podobne!“ odvetil Müller a už sa na ňu ani nepodíval.

Ella Conradiová vyšla z jeho pracovne s radostnou tvárou.

V laboratóriu Ústavu kriminalistiky sa Ella dozvedela niekoľko zaujímavostí.

„Neprezrádzam vám nijaké tajomstvo,“ povedal jej šéf ústavu, šesťdesiatročný muž s tvárou učenca. „Je to nad slnko jasnejšie. Pozrite sa!“

Projektor vrhol obraz na plátno. Boli to snímky striel, na ktorých bolo vidieť škrabance.

„Vidíte? Všetkých šestnásť nábojov, ktoré naši ľudia vytiahli zo stromov pri rieke, je rovnako poškodených.“

Obraz na plátne sa zrazu zmenil.

„Tieto náboje vytiahli z pŕs druhej obete. Stopa škrabnutia je slabšia, no aj tak dosť zreteľná. Teraz uvidíte maximálne zväčšeniny.“

Snímka ukazovala náboje zväčšené ešte výraznejšie. Škrabance boli celkom jasné.

„Vidíte to?“

„Áno,“ odpovedala fascinovaná Ella. „Áno, vidím.“

Obraz sa znova zmenil. Teraz sa ako velikánsky prsteň zjavilo ústie vražednej zbrane.

„Ten Jordan je akiste obyčajný diletant. Polícia ho chytila už na druhý deň. Zbraň vykopali naši ľudia v jeho záhrade. Ako vidíte, hlaveň je kratšia, lebo Jordanovi záležalo na tom, aby sa s ňou dalo ľahko narábať. Urobil to však neodborne a na ústí zostala preto hrana, ktorá potom náboje poškrabala.“

Šéf ústavu rozsvietil.

„Obete zastrelili teda tou istou zbraňou,“ podotkla Ella.

„A čo z toho vyvodzujete?“

„Že obe vraždy spáchal ten istý vrah,“ odpovedala Ella.

„Správne, no je to predsa prenáhlený úsudok.“

Ella sa naňho zadívala. Pochopila, ako skvele pracuje jeho mozog.

„Do videnia,“ lúčil sa s ňou, „viac vám nemôžem povedať. Môj neomylný inštinkt mi vraví, že Jordan je vinný. Je to dvojnásobná vražda. Lenže… zažil som už všeličo.“

[image: image8.png]



Pred Jordanovým pekným rodinným domčekom na kraji mesta čakalo niekoľko novinárov na nové zprávy. V dome robil komisár Hendrik s dvoma asistentami prehliadku.

Ella Conradiová zaparkovala svoj malý športový voz za autami kolegov a obišla dom. V záhrade fotografovali dvaja mladí novinári jamu v zemi.

„Čo to fotografujete?“ spýtala sa ich Ella.

„Tu zakopal zbraň,“ vysvetlili jej ochotne.

„Bude to iste senzačná snímka!“. poznamenala Ella a išla ďalej, nestarajúc sa o to, že obaja kolegovia ju sprevádzali nevrlým pohľadom.

„Do domu nikoho nepúšťajú,“ zavolal za ňou fotoreportér.
Pri vchode stráženom dvoma policajtami opieralo sa o plot niekoľko novinárov.

„Povedzte mi, Ella, pod akou zámienkou by som sa dostal dnu?“ spýtal sa šeptom mladík, ktorému na krku visel fotografický blesk.

„Vždy pod tou najhlúpejšou,“ poradila mu Ella. Potom podišla rázne k domovým dverám a ‚bez rozpakov povedala: „Som z redakcie časopisu Weltbild. Komisár Hendrik telefonoval, aby som hneď prišla.“

„Prosím,“ povedal jeden z policajtov a uvoľnil vchod.

„Komisár!“ skríkol druhý, „máte tu návštevu.“ Novinári, ktorí postávali pred bránkou do záhrady, vyvaľovali oči.

„Žiadnu návštevu nečakám!“ zareval komisár Hendrik, ktorý práve prekutával šatník.

Ella vošla do izby.

„Ako ste sa sem dostali? Ktorý idiot vás sem pustil?“

„Povedala som, že ste mi telefonovali, pán komisár.“

„To je vyložená lož!“

„Prirodzene!“ odvetila Ella pokojne. „Dáte ma teraz vyhodiť?“

„Pán komisár,“ povedal jeden z asistentov, „na tejto blúze sú škvrny od hliny. Podľa mňa je to záhradná prsť, ktorá sa prilepila na blúzu, keď Jordan zahrabával zbraň.“

Asistent ukázal Hendrikovi blúzu.

„Netárajte. Najprv to preskúšajte. Rýchlo prineste prsť zo záhrady a odneste ju aj s blúzou do laboratória. Nech to dôkladne preskúmajú.“ Hendrik bol nervózny muž, asi tridsaťpäťročný, ktorý vždy, keď niečo pokladal za neodôvodnené, hneď vzbĺkol. Vynieslo mu to povesť, že je neznášanlivý.

Zrazu sa na Ellu usmial. „To sa vám teda podarilo,“ povedal, „s tým pozvaním ste si to dobre vymysleli.“ Znova sa usmial. „Môžete tu zostať,“ dodal o chvíľu. „Na tom prípade nie je nič tajomného. Záhadný je iba motív, ale na tom novinám nezáleží. Dúfam, že mi rozumiete.“

„Áno,“ odvetila Ella, „nenapíšem nič, čo nechcete.“

„V poriadku,“ povedal Hendrik. „Pravdu povediac, ja nepokladám ani ten najjasnejší motív za dosť presvedčivý. Do smrti nepochopím, prečo sa ľudia zabíjajú.“

Sadol si na stoličku, pohybom hlavy vyzval Ellu, aby si aj ona sadla a ponúkol jej cigaretu.

„Tak je to so mnou už dávno,“ pokračoval. „Vždy, keď mám pred sebou vraha, najradšej by som ho vyfliaskal. Ale to nesmiete napísať.“

„Nebojte sa, nenapíšem,“ zasmiala sa Ella. „Neprejde jediný mesiac, aby sme nemuseli vypočúvať nejakého vraha.“

„Zločinnosť teda stúpa?“

„Áno,“ prisvedčil Hendrik, „u nás stúpa. U Rusov klesá. Aj u Švédov. Ale hovorme o niečom inom.“

„O tom sa už veľa popísalo,“ poznamenala Ella. „Prečo ten Jordan zavraždil dvoch ľudí?“ rozmýšľal Hendrik. „Akú mal príčinu?“

Hendrik vstal a vodil Ellu po izbe.

„Pozrite,“ vysvetľoval, „je to zrejme byt osamelého mladého muža asi tak v mojom veku; mal akiste dobré miesto niekde v továrni. Rádio, televízor, dosť dobrý výber kníh, pekné obleky… Listy od rodičov: Milý môj syn… Počúvate ma?“

„Počúvam, samozrejme!“

Podal jej zväzok listov.

Ella čítala nahlas: „Milý môj syn, už si nám dávno nenapísal. Je to od teba veľmi pekné, že nám pravidelne posielaš peniaze, a usudzujeme z toho, že sa máš dobre, ale…“ Ďalej už čítala mlčky.

„Všimnite si záver listu!“

Ella čítala: „Otec sa má ako zvyčajne, ale že musí v obchode od rána do večera stáť, mu veľmi škodí. Ráno sa sotva môže obuť. Má vždy opuchnuté nohy…“

Hendrik jej vzal listy z ruky. „Ako vidíte, samé obyčajné, bezvýznamné veci,“ poznamenal a dodal: „Doma ho pokladajú za dobrého syna, ale ten dobrý syn spáchal dva hrozné zločiny. A teraz ho čaká proces.“

Na policajnom riaditeľstve sekretárka policajného riaditeľa sa podráždene telefonicky zhovárala so sekretárkou štátneho zástupcu Beckera. Policajný riaditeľ čakal už štvrť hodiny na štátneho zástupcu, a pritom jeho sekretárka tvrdila, že Becker už odišiel.

„Nemôžete mu zavolať? Veľmi súrne ho potrebujeme!“

Práve v tej chvíli vošiel štátny zástupca Becker, trochu zadychčaný, do dvier. Vyzeral, akoby bol celou cestou bežal. Bol vysoký a na dovolenke v Taliansku sa očividne zotavil.

Pľuhák starý, stavila by som sa, že na dovolenke si vyhadzoval z kopýtka s Taliankami, pomyslela si sekretárka, ale zdvorilo povedala: „Dobrý deň, pán štátny zástupca! Už ste sa vrátili z Talianska? Pán riaditeľ vás očakáva.“

Becker prešiel okolo sekretárky so zdvorilým úklonom a prudko otvoril dvere. S kľučkami zaobchádzal neľútostne. Mal vôbec povesť energického človeka.

Policajný riaditeľ Gamme sa nenamáhal podísť dopredu, aby privítal štátneho zástupcu.

Na Beckerov pozdrav odpovedal zdvorilo a vyčkal, kým štátny zástupca došiel k písaciemu stolu. Mal to dobre vyrátané. Chcel tým zdôrazniť, že je Beckerov nadriadený.

Štátny zástupca si to hneď uvedomil a pomyslel si: ty starý lotor, poznám tvoje fígle veľmi dobre, sú odjakživa tie isté, no nie sú iba tvoje a neskrsli v tvojej hlave. S tebou som ešte nič také nezažil, veru nie, sú to fígle, ktoré už dávno poznám, už z čias, keď si síce nehol ešte policajným riaditeľom, no nemal si už čisté konto. Patríš medzi tých, ktorí sa po skončení vojny ponáhľali spáliť svoje denníky. O desať rokov neskôr ste to už oľutovali, lebo podobné dokumenty sa stali výnosnými: Pamäti generála… Po memoároch bol vždy dopyt, to je fakt, ľudia chcú ukojiť svoju túžbu podívať sa na veci cez kľúčovú dierku. Memoáre sa vždy dobre predávajú, predovšetkým pamäti kurtizán, vrahov alebo iných zločincov, lebo meštiak chce zavše čítať aj niečo pikantné…
„Čakám už na vás, pán štátny zástupca… štvrť hodiny…“ Umelá pomlka, nedokončená veta, aby to vyvolalo dojem, že človek je naozaj zdvorilý a nechce teda vysloviť výčitku zrozumiteľnejšie.

Becker by bol policajnému riaditeľovi najradšej odsekol: no doparoma, čo na tom? Nepovedal to však a pomyslel si: Ospravedlňovať sa ti nebudem. To neprichádza do úvahy. Chápeš? Ale vyhŕklo mu z úst: „Prepáčte, pán riaditeľ, musel som…“

„Dobre, dobre,“ mávol Gamme povýšene rukou. Tak sa mu to páčilo. Taký má byť rozhovor medzi dvoma rozličnými veličinami. Obaja páni stáli oproti sebe, oddelení písacím stolom. Klamné sa zdalo, akoby v najbližšej chvíli mal zaznieť rozkaz. „Sadnite si!“ povedal Gamme.

Posadili sa.

„Ste pekne opálený, pán Becker, boli ste v Taliansku?“

„Áno,“ odpovedal Becker, „dovolenkoval som tam. Vrátil som sa už pred mesiacom, ale ešte som nevybledol.“

„Áno.“ Povedal Gamme mimovoľne. „Predpokladám, pán riaditeľ, že sa chcete dozvedieť, ako prebieha predbežné vyšetrovanie v chystanom procese proti Jordanovi?“

„Už skončilo?“

„Áno, zajtra sa začne proces.“ Becker dával dobrý pozor. Šípil, že Gamme niečo od neho chce.

„Kto viedol predbežné vyšetrovanie?“

„Takto so mnou nemôžete hovoriť!“ vyhlásil Becker celý znechutený. „Veď vy o tom musíte byť informovaný. Domnievam sa, že ste každý deň čítali hlásenie komisára Hendrika.“

„Tie zprávy neboli od Haberlonda?“

„Nie, nie od Haberlanda, ale od Hendrika, veď to viete!“

Gamme sa dal ihneď na ústup. Usmial sa na Beckera a bezmála sa začal ospravedlňovať. „Niekedy začne človek nevoľky hovoriť takým hlúpym vyšetrujúcim tónom… je to už zakorenený zvyk!“ povedal vyhýbavo.

„Chápem!“ odvetil Becker energicky.

„Iste viete, že nechcem nijako zasahovať do neukončeného súdneho pokračovania…“

„Viem,“ odpovedal Becker, „to si nesmie nikto dovoliť, ani policajný riaditeľ…“

„Ako pracoval Hendrik na tomto prípade?“

„Dobre,“ ubezpečil ho Becker. „Ba povedal by som, že výborne.“

„Čert vie, prečo mi prišiel na myseľ komisár Haberland…“

„Preriekli ste sa,“ poznamenal štátny zástupca pokojne.

„Podarilo sa už komisárovi Hendrikovi usvedčiť Jordana?“

„Nie. Ale svedčia proti nemu závažné nepriame dôkazy. Niektoré z nich sú síce pochybné, ale proces sa môže začať. Som si istý, že Jordan je vinný. A rátam s tým, že sa v súdnej sieni zrúti. Pred obecenstvom sa ťažko klame, to je stará skúsenosť.“

Gamme prikývol. Podíval sa z obloka a znova pokýval hlavou.

„Nemôžem si pomôcť, pán štátny zástupca,“ vtom obrátil k Beckerovi svoju prekrvenú tvár, „ale ja pokladám toho Jordana za nevinného. Myslím si, že už aj jeho zatknutie bolo chybou, ale to sa vás netýka, za to sa bude musieť zodpovedať komisár Hendrik, až si ho noviny vezmú na mušku.“ Beckera to prekvapilo. Cítil, ako sa mu srdce rozbúšilo. Dráždil ho aj riaditeľov tón, Gamme nepovedal nič konkrétne, ale Becker poznal tento tón, bol naň citlivý, ihneď ho vnímal, vnikal mu pod kožu a dráždil ho.

„Pán riaditeľ,“ poznamenal, „mal by som teraz proste vstať a odísť…“
Skutočnosť, že tak neurobil, ho vydesila a policajného riaditeľa potešila.

„Vykonávam svoju, funkciu už dávno,“ povedal Becker neisto a cítil, že prehráva.

„Áno, áno,“ odvetil Gamme. „Je to čudné, že sme sa nestretli už pred dvadsiatimi rokmi. Veď sme približne rovnako starí. Kde ste vlastne študovali, pán štátny zástupca?“

Pán policajný riaditeľ si dovoľuje odbočiť, pomyslel si Becker. Trúfa si urobiť okľuku, a čaká s napätím, či ho budem poslušne nasledovať. Keby som bol chlap, mal by som mu vlastne dať poriadne po papuli, alebo urobiť aspoň niečo, čo by sa tomu rovnalo: azda vstať a bez slova odísť, dávajúc najavo opovrhnutie.

„Študoval som v Heidelbergu a v Berlíne.“

„Ja v Gottingene,“ poznamenal Gamme žívo. „Iba v Gottingene… ale, na tom nezáleží.“

„Povedzte mi konečne, čo odo mňa chcete!“ povedal Becker.

„Je to celkom, jednoduché. Nemal by doktor Welk, Jordanov obhajca… nehrávate s ním občas v karty?“

„Odo dneška iste nie!“ odvetil Becker chladne.

„Počujte, Becker, nebuďte ako malý chlapec…“

Becker vložil zrazu všetku, svoju zlosť a nevýslovnú nenávisť do skrytého boja, lebo na otvorený zápas nemal odvahy. Vyhlásil veľmi rozhodne, že si takýto tón vyprosí. Je štátny zástupca a okrem toho doktor práv, čo je o ňom dostatočne známe. Veľmi sa čuduje, že policajný riaditeľ sa s ním tak: povýšenecky zhovára.

„Prepáčte, nič také mi ani vo sne neprišlo na um…“ poznamenal Gamme pokojne.

„Neviem, čo vás oprávňuje takto so mnou hovoriť!“ skríkol Becker.

„Prepáčte, pán štátny zástupca!“ povedal Gamme. „Zavše sa mi stane, že oslovím ľudí len priezviskom, proste Meier alebo Schulz a podobne… ako, sa to stalo aj vo vašom prípade. Ale nemyslím to urážlivo. Nevedel som, že ste taký citlivý…“
Becker sa už chcel znova rozčúliť, a len ťažko sa mu podarilo skrotiť svoju prekypujúcu energiu.

„Chcel by som podotknúť,“ povedal Gamme rýchlo, „chcel by som poznamenať, že mne by vôbec nevadilo, keby ste ma po chvíli dôverného rozhovoru… keby ste ma zrazu oslovili priateľsky, a proste Gamme… Ale ja mám akiste inú povahu… Prepáčte, pán štátny zástupca!“

Becker uprene hľadel, do zeme. Cítil sa ako ten, kto svoju zlosť vybije na niečom vedľajšom. Zrazu nevedel, prečo sa vlastne tak rozkričal. Potom si na to znovu spomenul. Osloviť ma proste Becker, ale čo na tom, doparoma, záleží? Čo sa to so mnou deje?

Gamme pomaly pokračoval v rozhovore a priamo, bez akýchkoľvek okľúk sa uberal k svojmu cieľu.

„Keby sa doktorovi Welkovi podarilo ohroziť vaše nepriame dôkazy, bolo by dobre, keby ste mu príliš neodporovali.“

Konečne sa teda šidlo vykľulo z vreca a Gamme takto nepriamo udelil rozkaz. Štátny zástupca Becker si pritom s prekvapením uvedomil, že ho to nijako nerozzúrilo, ba že pociťuje akési uľahčenie.

„Nechajte toho Jordana na pokoji. Bude lepšie, keď sa o ňom nebude priveľa hovoriť.“

„Mňa zaujíma iba pravda,“ podotkol Becker trochu neisto.
Gamme si pomyslel: No, pán štátny zástupca už zmäkol a kapituluje rýchlo. Teraz sa začne posledná fáza, v ktorej sa zvyčajne hovorí o láske k pravde, ale to už poznáme!‘ Teraz sa odohrá celý ten rozkošný rituál, ktorým porazený zachraňuje svoju dôstojnosť. Mne to nevadí, lebo medzi vzdelanými ľuďmi sa nejaký bontón musí vždy dodržiavať.

„Veľmi si cením, že vám ide len a len o pravdu. Verte mi, pán štátny zástupca, veľmi si vás za ta ctím!“ Pritom si policajný riaditeľ vzdychol, podíval sa z obloka a tváril sa ako človek, ktorý nesie na bedrách veľkú ťarchu. „Lenže medzi pravdou a nepravdou“, tu sa akoby s trpkou bezmocnosťou usmial a mávol naširoko rukou, „leží celý oceán!“ Hneď potom nasledovalo čosi neočakávané a náhle, čo akúkoľvek oprávnenosť rozbíja na márne kúsky, s čím však znalec ľudí musí rátať. Becker, ktorý bol v podstate skazený, s otrockou dušou, sa ešte naposledy vzoprel. Možno, že mu išlo iba o to, aby svoju úlohu zahral čo najlepšie, no možno, že sa v ňom zrazu ozvalo svedomie, keď povedal: „Dôkazy proti Jordanovi ho dostatočne usvedčujú. Oslobodiť ho – to neprichádza do úvahy.“

Gamme vrhol naňho úkosom zhovievavý pohľad, vyzeralo to, akoby sa usmieval krokodílí Gamme vedel, že musí Beckerovi umožniť čestný ústupe tvrdosťou proti tvrdosti sa tu bojovať nedalo. Gamme sa rozhodol, že bude postupovať mierne a pružne. Ale ťažko sa ovládal, lebo túžil dokázať mu svoju prevahu.
Becker povedal ešte trochu rozhodnejšie: „Vy ste policajný riaditeľ, to si uvedomujem, ale rozkazy mi dávať nemôžete. Zodpovedám iba svojmu svedomiu.“
Slovíčko „iba“ vrátilo policajnému riaditeľovi pocit istoty. Ide len o rituál, pomyslel si Gamme, a čudoval by som sa, keby sa to odohrávalo inak.

„Muž dobre!“ odvetil a tváril sa nevrlo, „Škoda o tom ďalej hovoriť, veď sme si už všetko povedali. No pripomínam vám, pán štátny zástupca, že ja vidím prípad Jordan ešte aj v celkom iných súvislostiach, V takých, o akých nemáte ani potuchy! Ale robte, čo uznáte za dobré.“

„Jordana zatkol komisár Hendrik. Ak sa Jordan dostane na slobodu, je vám dúfam jasné, že Hendrik začne znova pátrať a vyšetrovať,“

„Ďakujem za upozornenie. Vidíte, na to som nepomyslel. Máte pravdu. Ale Hendrik je na šťastie môj podriadený, takže môžem zasiahnuť. Ako som už povedal, pán štátny zástupca, máte voľnú ruku, A veľa šťastia pri procese!“

Tým sa hra skončila. Protivníci sa rozišli ako gentlemani. Policajný riaditeľ Gamme podal Beckerovi ruku a Becker ju prijal a stisol, Gamme odprevadil štátneho zástupcu zdvorilo až ku dverám.

Hneď prvý deň procesu došlo k veľkej senzácii, ktorá zapríčinila, že sa už nedalo pochybovať o vine obžalovaného.

Súdna sieň bola preplnená.

Ella Conradiová sedela priamo pri bariére, oddeľujúcej súd od obecenstva. Na kolenách mala poznámkový blok a čakala s napätím na začiatok procesu.

Jeden z novinárov sa cez rady divákov predral k Elle.

„Prichádzam z redakcie,“ povedal, „a nesiem vám list, ktorý ste dostali leteckou poštou. Odosielateľom je akýsi Moše Jenkins. Je to určite pre vás?“

Podal jej list, dobromyseľne sa usmial a odišiel.

Ella očervenala. Chvíľu otáľala, potom roztrhla obálku a so šťastným výrazom na tvári si list prečítala.

Do súdnej siene vošiel obhajca obžalovaného. Doktor Welk vyzeral, akoby neoplýval darmi ducha, no bolo to klamné zdanie. Mal šedivé vlasy sčesané na jednu stranu. Sadol si v povzdychom.

Jeho zapisovateľka bola veľmi mladá. Na očiach mala elegantné okuliare.

„Pán doktor, ešte stále si myslíte, že proces vyhráme?“

„Prirodzene.“

„Dôkazy proti obžalovanému sú usvedčujúce.“

„Počujte, dieťa milé,“ povedal a smutne sa na ňu podíval, „musíme mať k procesu istý postoj, ak ho chceme vyhrať.“

Okolo obhajcu prešiel vysoký, do hneda opálený muž v civile, ktorý si doktora Welka vôbec nevšímal.

„Štátny zástupca!“ zašeptala zapisovateľka.

Doktor Welk sa podíval na štátneho zástupcu a veselo si hvízdol.

„Ani sa nepozdravíte? Povadili ste sa?“ spýtala sa zapisovateľka šeptom.

„Vôbec nie. Hrávame spolu v karty, ale v súdnej sieni sa nikdy nezdravíme. Na to si ešte zvyknete,“ povedal doktor Welk v dobrej nálade. „Vyzerá výborne, pravda? Bol na dovolenke v Taliansku.“

„Ach tak!“ vzdychla si zapisovateľka.

„Postarali ste sa, aby Jordanovi ostrihali vlasy? Nie príliš nakrátko, lebo to nerobí dobrý dojem. Nechcem, aby vyzeral ako vrah z amerického filmu. Chápete?“

„Všetko som zariadila, ako ste si želali,“ odpovedala zapisovateľka a hneď si čosi poznamenala.

Do súdnej siene vošlo šesť porotcov a traja sudcovia z povolania. Diváci vstali a sudcovia zaujali svoje miesta. Doktor Welk sa ani nepohol a znudene si prezeral nechty na rukách. Zároveň štuchol lakťom svoju zapisovateľku, ktorá poslušne vstala a hneď si zasa sadla.

Zavládlo ticho.

Potom priviedli obžalovaného. Jordan bol sympatický mladík, ktorý sa tváril bezradne a smutno. Keď videl, že súdna sieň je preplnená, zháčil sa. Policajti, ktorí ho priviedli, Nastali. Keď jeden z nich zdvihol ruku, aby Jordana postrčil dopredu, šiel až Jordan so schýlenou hlavou na svoje miesto a posadil sa.

Ella Conradiová sa zarazila. Spomenula si na rozhovor s komisárom Hendrikom, kedy povedal, že nechápe, prečo ľudia páchajú také zločiny, aké má na svedomí Jordan. Zadívala sa pozorne na lavicu obžalovaných a pokúsila sa zachytiť Jordanov pohľad. To sa jej nepodarilo, lebo obžalovaný sa díval priamo pred seba.

Skľučujúce ticho prerušil jasný hlas predsedu súdu.

„Otváram pojednávanie…“

V laboratóriu Ústavu kriminalistiky sa muž, čo Elle ukázal snímky nábojov, zohýnal nad mikroskopom. Na stole vedľa neho ležal samopal.

Zatiaľ čo ho mladý spolupracovník s napätím pozoroval, odsunul mikroskop nabok a povedal: „Urobili ste to veľmi dobre. Idem hneď na súd. Budú mať radosť.“

Šéf ústavu odišiel.

V súdnej sieni hovoril práve obhajca. Krátko, ale jedovato. „Len zo skutočností,“ vyhlásil doktor Welk, obrátený k súdu, „že pán Jordan…“
„Obžalovaný!“ skočil mu do reči štátny zástupca, „…že obžalovaný mal dovolenku a nebol vo svojom podniku, nemôžete usudzovať, že v kritický deň popoludní a večer vraždil. Rád by som sa spýtal, kto z prítomných mal tiež v tom istom čase voľno. Nijako sa nechcem dotknúť pána štátneho zástupcu, ale aj on bol napríklad v tom čase na dovolenke.“

Ozval sa smiech.

Zriadenec pošeptal čosi predsedovi súdu. Doktor Welk nedôverčivo vyčkával.

Sudca povedal: „Šéf Ústavu kriminalistiky nám chce oznámiť čosi veľmi dôležité.“

Starý muž podišiel k dlhému stolu, za ktorým sedeli členovia súdu, a rozvážne povedal:

„Samopal, ktorým boli spáchané obe vraždy, má na pravej strane uzáver s veľmi silným perom. Našli sme na ňom útržky látky z rukavíc a stopy krvi. Páchateľ sa zrejme poranil o uzáver. Podarilo sa nám zistiť aj krvnú skupinu.“

„Ukážte ruky!“ rozkázal predseda súdu Jordanovi, ktorý sa meravo díval na starého šéfa Ústavu kriminalistiky.

Jordan vystrel pomaly ruky pred seba. Predsedá súdu a štátny zástupca podišli k nemu, aby sa na vlastné oči presvedčili, či má zranenú ruku.

„Za pár dní sa to zahojí,“ pošeptal doktor Welk svojej zapisovateľke, „potom to jednoducho poprieme.“

Predseda súdu a štátny zástupca stáli ešte nerozhodní vedľa Jordana. Medzi divákmi zavládol nepokoj.

Do stupňujúceho sa rozruchu vpadol ostrý, podráždený hlas komisára Hendrika, ktorý sedel medzi obecenstvom.

„Prepánajána, urobte snímku rúk! Veď ak má nejaké zranenie, za pár dní sa to zahojí!“
Doktor Welk sa naňho dosť nevľúdne pozrel. Skupina novinárov preskočila bariéru, postavila sa pred lavicu obžalovaných a fotografovala Jordanove ruky. Na pravom ukazováku bolo jasne vidieť malú pomliaždeninu.

Aj Ella Conradiová sa šla pozrieť na zranenia. Všimla si, že Jordan kŕčovite zovrel ruky. Ich pohľady sa stretli.

„Som nevinný,“ pošeptal jej Jordan.

Ella sa naňho zmätene a uprene dívala. „Nevravte nič!“ skríkol doktor Welk. „Navrhujem odročenie.“

Jeho hlas zanikol vo všeobecnej trme-vrme.

Jedného krásneho odpoludnia v nasledujúcich dňoch šla Ella Conradiová ako zvyčajne do malej kaviarne na hlavnej triede.

Na chodníku stáli pod pásikovými slnečníkmi záhradné stoličky z bielych lakovaných rúrok a stolčeky z toho istého materiálu. Stolčeky boli pokryté čiernym zrkadlovým sklom.

Keď mala Ella trochu voľného času, často chodievala do niektorej takejto kaviarničky. Pozorovala dopravný ruch, sledovala ľudí, počúvala, o čom sa rozprávajú a zavše si urobila poznámku k článku, ktorý chcela práve napísať, hoci článok nemal nič spoločného s tým, čo sa okolo nej dialo. Tieto malé kaviarničky na Ellu dobre pôsobili, cítila sa uprostred ruchu vynikajúco, tu sa jej najlepšie pracovalo. Doma si potom premyslený článok napísala na stroji.

Za tohto slnečného popoludnia sa poberala Ella k svojej obľúbenej kaviarni. Patrila medzi ženy, ktoré si z neznámej príčiny každý povšimne. Je to tým pozoruhodnejšie, že na svete je veľa pekných žien, okolo ktorých chodíme ľahostajne.

Ella si sadla za malý stolček, objednala si kávu a celá očarená sa dívala okolo seba.

O chvíľu neskôr zbadala, ako po chodníku sprava prichádza veľmi mladé dievča a tlačí pred sebou detský vozík. Vyzeralo veľmi šťastne. Po jej pravom boku, s rukou na držadle, kráčal asi päťdesiatročný muž, ktorý sa zdal Elle povedomý. Dievča sa pokúsilo „zaparkovať“ kočík a muž, ktorý ju sprevádzal, stál nemotorne bokom. Konečne sa to dievčaťu podarilo a dvojica si sadla za najbližší stôl.

Obsluhujúca čašníčka sa na mladučké dievča usmiala s tajným porozumením, aké sa vyskytuje iba medzi ženami. Nepoznajú sa a predsa si rozumejú.

„Prosím si jeden koňak a kávu a pre dcéru pohár ovocného mlieka, šľahačku a tortu,“ povedal muž.

„Áno, otecko,“ súhlasilo dievča a nazrelo do vozíka, upravujúc pritom prikrývku.

Neskoršie Ella často myslela na to, že vlastne táto náhoda usmernila ďalší priebeh udalostí. Ale rozhodujúcim momentom mohlo byť všeličo. V istej chvíli bol by ju začal Jordanov prípad zaujímať väčšmi, než sa s ním mala zapodievať z hľadiska svojho povolania a povinnosti.

Vedela, že podnet dalo Jordanovo ubezpečenie „Som nevinný“! A okrem toho akiste aj pocit, že v Jeruzaleme sklamala. Chcela to odčiniť, a preto sa tak usilovala.

„Prepáčte, prosím,“ povedala s bezstarostnosťou skúsenej novinárky, „nie ste vy porotca v procese proti Jordanovi?“

Muž sa na ňu; pozrel, no nebolo na ňom badať nijaké znepokojenie. „Áno,“ prisviedčal. „Boli ste tiež v súdnej sieni?“

Ella cítila, že sa jej zmocňuje tá neskrotná zvedavosť, ktorá bola v jej povolaní predpokladom úspechu.

„Smiem si prisadnúť?“

Videla, že muž neváha, a len preto počkala na jeho pozvanie. Keby bol zaváhal, bola by si sadla na stoličku skôr, než by bol mohol nesúhlasiť.

Ella ani nečakala, kým sa jej muž predstaví, ba naopak, urobila tak rýchlo sama, aby mu ukázala svoju prevahu. Bude mu záležať na tom, aby nevyzeral nezdvorilo alebo hlúpo, a preto povie viac, ako vlastne chce. Ella mala bohatú zásobu takýchto fígľov.

„Dovoľte, aby som sa predstavila,“ povedala roztomilé a posediačky ako školáčka sa uklonila, „volám sa Ella Conradiová a pracujem pre časopis Weltbild.“

Porotca bol prekvapený a vydesený. Rýchlo vstal a chvatne sa ospravedlňoval.

„Prepáčte… prepáčte, prosím, človek je niekedy taký nepozorný…“
To sa mi teda podarilo, pomyslela si Ella a usmiala sa na mladé dievča, ktoré nespustilo ruku z rúčky detského vozíka.

„Volám sa Hecht,“ predstavil sa a bozkal Elle ruku. „To je moja dcéra Angela!“ V tvári očervenel a vyzeral, akoby sa bol pevne rozhodol správať sa ako gentleman.

Ella podala peknému mladému dievčaťu ruku.

„Nebojte sa, prosím,“ začala Ella potmehúdsky, „viem, že porotcovia nesmú vyzradiť nič dôverné, no nie je to strašné, že taký mladý človek ako Jordan je zločincom?“

„Áno, veru áno,“ odvetil pán Hecht kuso, no bolo na ňom vidieť, že počúva Ellu s napätím.

Ella akoby Vycítila, že sa i tak niečo dozvie. Zbystrila pozornosť. Neznášala, keď iní novinári, ktorí náhodou na niečo prišli, potom tvrdili, že to hneď tušili. Líšila sa od iných novinárov tým, že sa nespoliehala na tušenie.

Keď zbadala, že porotca pán Hecht je pri zmienke o Jordanovi zrazu veľmi málovravný, poznala, že jeho zdržanlivosť nepodmienila úradná povinnosť, ktorá mu prikazovala mlčať. Spozorovala, že pociťuje zrejme voči Jordanovi strašný odpor.

Bola dosť bystrá, aby v započatej téme nepokračovala. Zatiaľ sa o procese nechcela zmieňovať.

Angela mala na pravej ruke drahocenný prsteň s veľkým kameňom, no snubný prsteň nemala. Všimla si Ellin pohľad a usmiala sa. Bol to trochu vzdorovitý úsmev.

„Angela nie je vydatá,“ podotkol pán Hecht.

Ella sa na dievča znovu usmiala.

„Nie je ani zasnúbená!“ Aj to znelo pokojne, ale nesporne tvrdšie, ako mál pán Hecht v úmysle.

„Otecko!“ povedala Angela ticho.

„Nuž dobre, Angela,“ utišoval ju pán Hecht a vypil na dúšok pohár koňaku. „Tvoje dieťa sa bude mať u nás dobre, s tým si hlavu lámať nemusíš…“ Čosi ho zrazu znepokojilo a vzrušilo. „Ale nechápem oplanov, ktorí urobia niečo také… Opustia dievča, čo má sotva dvadsať rokov, a nechajú mu na krku dieťa…“

Zrazu zmĺkol.

Ella sa naňho pozrela a spozornela.

„Viete,“ povedal pán Hecht a ledva mohol zatajiť zlosť, ktorá sa už celý rok v ňom hromadila, ale ju nesmel dať najavo, „keďže ste sa pred chvíľou zmienili o procese…“

Teraz sa už neovládal. „Viete, že sa tento… tento Jordan veľmi ponáša na otca tohto dieťaťa? Je to iste náhoda, ale… je to rovnaký typ, celkom presne ten istý. Len čo si na to pomyslím, začínam zúriť.“
Ella by si bola najradšej robila poznámky. Ten pán porotca to má poriadne popletené, pomyslela si. Človeka, ktorý zviedol jeho dcéru, a Jordana považuje za rovnaký typ, nenávidí ho a keby mohol, odsúdil by oboch. Na Jordanovi sa bude chcieť vedome, alebo nevedome pomstiť. Hľa, čo všetko sa môže stať!

Pán Hecht si uvedomil, že zašiel priďaleko. Zháčil sa, díval sa na Ellu trochu s nevôľou a bol by rád uhádol, čo si myslí.

Ale Ellina tvár bola jednostaj prívetivá a nič neprezrádzala. Veľmi šikovne sa rozhovorila o inom.

„Viete, ja by som mala rada dieťa. Verte mi! Mám štyroch bratov a výborne sme si rozumeli…“
Počas komplikovaného, no bezvýznamného rozhovoru sa Elle mimochodom podarilo dozvedieť od pána Hechta ešte aj mená ostatných porotcov. Jej neomylná pamäť si ich zaznamenala. O chvíľu sa Ella s pánom Hechtom a jeho dcérou rozlúčila pod zámienkou, že musí odísť.

V telefónnej búdke si zapísala mená porotcov a v zozname vyhľadala ich adresy. Prvý zo šiestich porotcov býval v centre mesta. Ella sa k nemu vybrala bez toho, že by sa bola vopred ohlásila. Bol to istý pán Obermann, vážený obchodník s koloniálnym tovarom.

Obchod pána Obermanna bol exkluzívne zariadený a hojne navštevovaný. Predávali tu rôzne druhy ovocia a zeleniny. Všade sa blyšťalo sklo a celofán. Široké sklené dvere sa pred Ellou samy otvorili, lebo fotobunka signalizovala neviditeľnému mechanizmu, že prichádza návštevník.

Pán Obermann, v ktorom každý mohol medzi peknými predavačkami ľahko a neomylne poznať šéfa, vyzeral práve tak skvele ako jeho ovocie a zelenina. Občas, keď v obchode bolo priveľa zákazníkov, pomáhal obsluhovať. O chvíľu sa Elle podarilo dostať sa k nemu. Úslužne sa na ňu usmial, ubezpečujúc ju, že jej ochotne a rád predá všetko, čo možtiô obstarať. Má zmysel pre humor, pomyslela si Ella. Medzi týmito peknými, mladučkými predavačkami to veru nie je ťažké. Alebo má ženu, ktorá sa bez odporu zmierila s tým, že musí bvť vzadu v byte, alebo je ešte slobodný. To by vysvetľovalo nielen jeho humor, ale aj to, že všetky jeho predavačky sú také mladé.

„Som od novín,“ povedala Ella ticho.

„Výborne,“ odvetil pán Obermann a uškrnul sa. „Poďte, prosím, dozadu.“

„Nie je ženatý, to je jasné!“ pomyslela si Ella a pobrala sa za ním.

Pán Obermann ju uviedol do miestnosti, ktorá bola zároveň pracovňou aj prijímacím salónom. Bol tam prepychový stôl, stoličky a koberec.

„Keď som tento obchod otvoril, noviny písali, že som tu zaviedol zopár technických vymožeností,“ podotkol pán Obermann.

„To verím,“ povedala Ella, „je to naozaj krásny obchod. Len tak mimochodom, nie ste vy porotcom v procese proti Jordanovi?“ – odbočila Ella.

Pán Obermann sa na chvíľu zháčil.

Pozrime sa, ako zrazu zvážnel, pomyslela si Ella neľútostne, ako vždy keď bola niečomu na stope. Neskôr si to vyčítala. Vždy, keď písala nejaký článok, pripadala si neznesiteľná a protivná, no zároveň sa tešila z taliô, že vté písať trefné a neľútostne. Táto nemilosrdnosť ju ovládla Od chvíle, keď si začala uvedomovať, že porotci, ktorí majú byť nestranní, možno takí vôbec nie sú.

Pán Obermann sa spýtal: „Ako sa vlastne voláte?“

„Conradiová. Som z redakcie časopisu Weltbild.“

„Nuž dobre, pani Conradiová. Iste viete, že porotca nesmie prezradiť nič ani o procese, ani o jeho priebehu alebo o poradách porotcov?“

„Prirodzene, pán Obermann, prirodzene. Ide mi vlastne – ako by som sa vyjadrila? – iba o ľudskú stránku veci,“ odvetila Ella, usilujúc sa získať čas. Prechádzala sa pritom po izbe.

„Samozrejme, samozrejme,“ poznamenal pán Obermann, a znelo to tak, akoby ju nedokázateľným spôsobom napodoboval. Ella to zbadala. Figliar! pomyslela si. Nuž dobre.

Sadla si na stoličku.

„O obžalovaného sa porotca nesmie vôbec zaujímať,“ pokračoval pán Obermann, „musí len sledovať sprievodné konanie a zaujímať ho smú iba dôkazy.“

„Panebože,“ vzdychla Ella. „Akiste som čosi pojedla, čo mi uškodilo… Prišlo mi nevoľno… je mi to naozaj trápne… ale nemohli by ste mi dať niečo vypiť?“

Pán Obermann sa naozaj zľakol a pozorne sa pozrel na Ellu.

„Tu, žiaľ nemám, ja totiž takmer nikdy nepijem, ale moment, prosím!“

Rýchlo vyšiel z miestnosti.

Ella sa na stoličke narovnala a spokojne sa za ním dívala. Nebolo jej vôbec zle.

Rozhliadla sa po miestnosti a potom vstala, aby sa mohla pozrieť na zarámovaný obrázok, ktorý stál na písacom stole. Je to azda obrázok ženy? Vzala ho do ruky, ale bola to fotografia psa. Ella si sadla späť na stoličku.

Pán Obermann sa vrátil, postavil na stôl objemnú fľašku a z písacieho stola vzal dva likérové poháriky. Napochytro ich naplnil, lebo mal naozaj starosť o svoju návštevníčku.

„To vám iste pomôže!“ usmial sa povzbudivo.

Ella sa napila.

„Panebože!“ povedala a prehltla, aby sa nerozkašlala.

„Tuhé?“

Aj pán Obermann si naplnil pohárik. Aby sa nezahanbil pred svojou návštevníčkou, vypil ho aj on na dúšok.

„Páni moji!“ skríkol a prevrátil oči. „To je hotová explózia.“

„Ale mne je už zasa takmer dobre. Mám skúsiť ešte jeden?“

„Prosím,“ súhlasil, „prečo by nie?“

Nalial aj sebe. Štrngli si. Výsledok bol rovnaký ako predtým: rýchlo prehltli, aby sa nerozkašlali. Potom sa obaja zasmiali.

„Ste slobodný?“ spýtala sa zrazu Ella.

Pána Obermanna Ellina otázka očividne zmiatla. Ella si ihneď uvedomila, že sa dotkla jeho citlivého miesta. Obermann siahol po fraške, aby zakryl rozpaky. Potom si to rozmyslel a ruku odtiahol.

Zasiahla som ho, pomyslela si Ella; uvidíme, čo z toho bude.

Pánu Obermannovi bolo trápne, že siahol po fľaške. Rozčuľovalo ho, že sa dal vyviesť z rovnováhy. Aby si dodal odvahy, vypil ešte za pohárik koňaku.

„Prepáčte, pán Obermann,“ povedala Ella prívetivým, tichým hlasom, „musím sa priznať, že my novinári sme netaktní. Vaša pani manželka zomrela?“

Vycítila už, že tomu tak nie je.

„Moja pani manželka,“ odvetil pán Obermann dôrazne, „ušla pred desiatimi rokmi s akýmsi fičúrom. Vravím vám to, hoci vás do toho vlastne nič nie je… Ako som už povedal, bolo to pred desiatimi rokmi – a to už dávno prebolelo.“

„Ale!“

„Bola vtedy asi tak vo vašom veku.“

„Alebo v Jordanovom?“

„Áno.“

Ella spozornela.

„Ale aj tak nemám nič proti mužom v Jordanovom veku.“

„Koľko máte rokov?“

„Šesťdesiat.“

„Ste teda o dvadsať rokov starší od vašej bývalej ženy!“

„Áno. Ale ako som vám povedal, už som sa s tým zmieril. Je prirodzené, že človek si utvorí určitú mienku o takzvanej povojnovej generácii, ale kto by mu to mohol po takých skúsenostiach zazlievať?“

Ella si všimla, že je trochu opitý. Aj ona sa cítila nesvoja. Telo jej akosi čudne stuhlo. Musela sa veľmi namáhať, aby tento pocit prekonala.

„Muž v mojom veku a môjho postavenia… No nič to nepomohlo… lebo mladí ľudia po vojne nemajú nijaký zmysel pre slušnosť, mravnosť a tak ďalej. Tak je to. My, starší, sme inakší… Naša generácia bola iná. Panebože, tí dnešní tridsiatnici…“

Nemôžem sa zbaviť pocitu, pomyslela si Ella, že všetko, čo hovorí, sa vzťahuje na Jordana.

„… tí dnešní tridsiatnici… nestoja ani za deravý groš a sú všetkého schopní. Sú nemorálni, nepociťujú nijaké vnútorné zábrany, pred ničím nemajú úctu.“

Ella ticho podotkla: „Ale ten Jordan sa nezdá, že by…“ Dívala sa pritom ľahostajne.

Obermann na Ellinu poznámku nereagoval, tváril sa akoby nič nepočul. Bol prefíkanejší ako pán Hecht.

„… keď som mal tridsať rokov,“ zamyslene hovoril Obermann, „ani sa mi neprisnilo niekomu ublížiť… My, starší, ako som už povedal, sme celkom iní… Od dnešných mladých nás delí priepasť.“ Tento pán porotca trpí komplexom voči tridsaťročným a zrejme ich z duše nenávidí, pomyslela si Ella.

„A čo ten Jordan?“ pýtala sa.

„Dajte mi už konečne s tým Jordanom pokoj!“ zvolal pán Obermann. „Čo vlastne odo mňa chcete?“

„Chcela som sa s vami pozhovárať o tom procese, a preto…“ odvetila Ella, predstierajúc rozpaky.

„Veď viete, že kým proces trvá, nesmiem nič povedať.“

„Viem, viem,“ chlácholila ho Ella.

„A nič som ani nepovedal!“

„Ani slovo,“ prisvedčila.

Po rozhovore s pánom Obermannom zašla Ella do mliečneho baru a objednala si pohár mlieka.

„Musím spláchnuť nepríjemnú chuť,“ podotkla.

„Po whisky alebo po nejakej podobnej pijatike?“ pýtal sa mixér, pripravujúci nápoj.

„Whisky nebola pritom tým najodpornejším,“ poznamenala Ella.

Ďalšieho porotcu objavila Ella v parku. Ihneď ho poznala. V súdnej sieni sedel na ľavej strane.

„Konečne som vás našla!“ povedala a postavila sa k lavičke.

„Ale?“ odpovedal porotca a pokojne vzhliadol.

„Bola som u vás na byte, ale vaša suseda mi povedala, že o tomto čase sa obyčajne potulujete po parku. Smiem si prisadnúť?“

„Pre mňa, za mňa!“ odsekol a ani sa nepohol. Bol to totiž asi šesťdesiatročný muž s oceľovosivými vlasmi a s pokojnou, mužnou tvárou. Oboma rukami zvieral paličku, ktorou si pomáhal pri chôdzi.

„Pracujem pre Weltbild a volám sa Conradiová.“

„Nečítam nijaké noviny,“ odsekol muž, „už dávno nie.“

Nevysoko nad nimi preletelo dopravné lietadlo. Bolo pozoruhodné, ako sa muž zmenil, keď spozoroval lietadlo. Zdvihol hlavu a hľadel za ním, pričom akoby pookrial. Ale potom zasa upadol do svojej letargie.

Okolo lavičky pobehúvali deti a priateľsky ho zdravili.

„Dobrý deň, dobrý deň,“ odpovedal pán Meier na ich pozdrav pokojným hlasom.

Deti oslovovali pána Meiera menom.

„Kde pracujete, pán Meier?“

„Som dôchodca.“

„A čím ste boli predtým?“

„Nacistom,“ povedal ledabolo.

Ella bola v pomykove a nevedela, ako má pokračovať.

Meier sa správal tak, akoby ho vôbec nezaujímalo, čo Ella od neho chce. Letmo sa na ňu podíval sivými ľahostajnými očami, premeral si ju od hlavy po päty a potom znova hľadel pred seba.

Ella si prisadla, no zdalo sa, že pán Meier si ju už vôbec nevšíma. Pritom všetkom jej tento človek nebol nesympatický. Sedela mlčky vedľa neho a rozmýšľala, na akú tému má pokračovať v rozhovore. Jej pohotovosť ju sklamala. Čosi jej bránilo spýtať sa ho práve tak priamo, ako iných porotcov, či je zainteresovaný na procese proti Jordanovi. Vycítila, že by sa Meier na ňu posmešne pozrel a podotkol: Veď to viete, načo sa teda spytujete?

„O chvíľu tu bude,“ povedal nečakane.

„Čo?“

Neodpovedal, len zdvihol hlavu a zadíval sa na oblohu. Ozval sa hukot motora a na oblohe sa objavilo lietadlo spoločnosti Air France. Tentoraz na Meierovi nebolo pozorovať zmeny, ktoré Ella pobadala predtým. Bol asi letcom, pomyslela si, ale to ma teraz nezaujíma.

Spýtala sa ho: „Ste porotcom v procese proti Jordanovi, obžalovanému z vraždy?“

„Veď to viete,“ odvetil a ani na ňu nepozrel. Ella bola v rozpakoch. Tento človek so svojím pokojom a potmehúdstvom neprejavoval veľký záujem o rozhovor.

„Počujte,“ povedal zrazu, „ja som sa nesnažil stať sa porotcom. Porotcom sa stane ten, kto je práve na rade, v tom je naozaj prísny systém. Bol som nacistickým dôstojníkom, no napriek tomu som sa stal porotcom. Môžete si o tom myslieť, čo chcete. Toho Jordana som si dôkladne prezrel. Je mi sympatický, lenže svoje sympatie nechávam pred vchodom do súdnej siene. Počúvam, aké sú proti nemu dôkazy a dávam pozor, či ich obhajca môže vyvrátiť. Ak sú dôkazy nezvratné, hlasujem za vinu – ak nie, hlasujem za nevinu, rozumiete? To ste predsa chceli zo mňa tak opatrne vytiahnuť, či nie?“

„Nuž áno…“ priznala Ella rozpačito. 
„Predpokladám, že chcete vyspovedať všetkých porotcov. Boli ste už u Dietricha?“

„Nie.“

„Aj to je starý nacista. Môžete mi veriť, že je to prefíkaná líška. Počas rokovania sa vždy sústredene zapodieva ceruzkou a papierom.“

„Berie to tak vážne?“

„Áno – kreslí si figúrky. Ako má hlasovať, to vie, napodiv, niekedy už dopredu…“

„Ako to?“

Meier skúmal oblohu, hoci vedel veľmi dobre, že v tejto chvíli neletí nijaké lietadlo.

„Ak to napíšem, potvrdíte, čo ste mi práve povedali?“

„Čo vám to zišlo na um?“ odvetil Meier. „Čo ma do toho?“

Ella sa cítila veľmi zronená.

V tej chvíli sa nad parkom znova zjavilo lietadlo a chystalo sa pristáť. Meier vzhliadol a pokojne sa naň díval. Motory hučali. Lietadlo zaplo farebné signálne svetlá, čo Ellu akosi znepokojilo. Zmocnila sa jej túžba po diaľkach, po inej krajine. Šťastie je tam, kde ja nie som. Myslela na Mošeho, na Jeruzalem, na Mea Šearim, ktoré nevidela, na Tel Aviv. Červené, zelené a žlté signálne svetlá sa mihli okolo vysokej čiernej veže a v momente sa stratili.

„Odkiaľ prilietajú?“

„To naozaj neviem,“ odpovedal Meier. „Ešte som o tom nikdy nepremýšľal.“

„A kam letia?“

„Ani to neviem,“ odvetil a bez toho, že by to súviselo s predchádzajúcim rozhovorom, dodal: „A u nás stačí na odsúdenie väčšina hlasov.“

Táto veta presvedčila Ellu, že Meier už o tom často premýšľal a možno aj o tom, že Dietrich by mohol byť pri rozsudku rozhodujúcim činiteľom.

„Dietrich vás celkom iste neprijme,“ povedal Meier.

Ella kývla rezignovane hlavou a chystala sa odísť.

„Počkajte, šéfka,“ zadržal ju Meier. Podľa tohto čudného oslovenia Ella poznala, že si ho niečím predsa len naklonila a čímsi ho znepokojila. Usiloval sa to však zatajiť. „To, čo som vám povedal o prísnom výbere porotcov… Dajte pozor na to, čo vám poviem. Ale prečo vám to vlastne vravím?“ Ella sa zasmiala.

„No,“ začal Meier znova, „za porotcu sa určuje ten, kto je na rade, porotci sa nevyberajú. A Dietrich nebol na rade. Porotcom mal byť vyšší bankový úradník Loboschek. Ešte som nikdy nezažil, aby Loboschek hlasoval za nevinu. Vinný! Vinný! Inakší výrok nepozná. Ale Loboschek ochorel, nuž prišiel na rad Dietrich. Lenže – Loboschek nebol vôbec chorý. Ste predsa bystré dievča, pravda?“

Ella sa naňho milo usmiala.

Zrazu sa Meierova tvár zmenila na mrzutú a stareckú. „Pamätajte si,“ povedal, „že na mňa sa nesmiete odvolávať. Pravdepodobne by som zas všetko poprel.“

Elle sa nepodarilo pozhovárať sa s Dietrichoin. Dostala sa iba k záhradnej bránke. Tam ju vľúdna gazdiná odmietla. Po istých skúsenostiach pán Dietrich nikoho od tlače neprijíma. A okrem toho nie je doma. Už vraj odišiel.

Gazdiná nebola ani trochu v pomykove, keď v tej istej chvíli vyšiel z bočných dvier domu seriózne vyzerajúci pán, odomkol garáž a vošiel dnu. O dvadsať sekúnd vycúvala z garáže obrovská mercedeska. Dietrich sedel v nej sám a cez otvorené bočné okienko zavolal na gazdinú: „Zamknite za mnou, Matilda! Čo chce tá ženská? Nekupujeme šnúrky ani vysávače.“ To sa týkalo Elly Conradiovej. Gazdiná sa zachichotala.

„Nuž do videnia, vy stará striga!“ povedala Ella.

„Do videnia,“ odpovedala gazdiná milo a len vzápätí si uvedomila Elline slová a zabudla od prekvapenia zavrieť ústa.

Ella si sadla do svojho športového voza a ponáhľala sa za Dietrichom. Veď ho niekte dohoním, pomyslela si.

Mercedeska bola ustavične pred ňou. Na dobrej a rovnej hradskej, ktorá sa pred nimi zrazu vynorila, vyrazila dopredu ako raketa a takmer sa Elle stratila z dohľadu, no Ella sa z prekvapenia včas spamätala a pridala plyn. Jej športový voz sa mercedeske v rýchlosti vyrovnal.

Dietrich musel zapnúť reflektory, lebo sa už stmievalo. Ella mala pred sebou ružovočervené zadné svetlá mercedesky. Motor jej športového voza hučal pri plných otáčkach dosť nepríjemne. Potom sa zrazu ocitla v krútňave mestskej dopravy a pred očami sa jej začali mihať farebné signály.

Keď začula zvuk policajnej píšťalky, mala nepríjemný pocit, že dopravný strážnik píska na ňu a zastavila. Urobila to opatrne, aby brzdy príliš neškrípali.

„Počujte, mladá pani,“ povedal strážnik, keď došiel k Ellinmu vozu – a to bola jediná súvislá veta z celého nasledujúceho rozhovoru.

„Nuž,“ povedal, „nuž… čo?“

„Nuž áno,“ odpovedala Ella ticho.

„Viete, že…?“

„Prirodzene.“

„Teraz… chápete? Päť mariek… – To je najmenšia…“

„Teda päť mariek,“ povedala Ella a siahla po kabelke.

„Štartujte!“ povedal policista. „Ale nabudúce!“ Zdvihol ukazovák a chvíľočku bol očividne zarmútený. Potom sa nahol k okienku a dôverne sa spýtal: „Koľko vytiahne?“

„Stoštyridsať.“

Uznanlivo sa usmial, lebo sa do toho rozumel. Ella mohla pokračovať v jazde.

Ale mercedeska sa medzitým stratila.

Nasledujúci deň ráno priniesla Ella šéfredaktorovi článok o mentalite niektorých porotcov. Müller si sadol za svoj písací stôl a zatiaľ čo sa Ella dívala z obloka, pozorne čítal. Keď skončil hlasno sa zasmial, niekoľkokrát pochybovačne pokrútil hlavou, ticho zaklial a povedal: „Počujte, Ella, nebojíte sa, že mi porotcovia kvôli tomuto článku rozbijú hlavu?“

„Nie!“ odvetila Ella so smiechom.

„Nuž dobre,“ povedal Müller, „uverejníme to…, hoci… No, uverejníme. Ale buďte taká láskavá a vynechajte zopár z tých svojich konjunktívov, lebo pre noviny sú príliš meravé. A okrem toho dvakrát ste ich nesprávne použili.“

„Čože?“ pýtala sa Ella nedôverčivo.

„Dosť,“ povedal Müller. „Mám pravdu. Ten článok uverejníme a basta!“

Hodil rukopis na písací stôl.

„Poďte, hneď to prepíšeme.“

„Dobre.“

Ella vzala rukopis a vyšla. Požiadala sekretárku, aby jej uvoľnila písací stroj a začala článok prepisovať. Písala veľmi rýchlo.

„Prepánajána!“ zvolala nadšene sekretárka. „Ako rýchlo píšete, pani Conradiová!“

„Tak rýchlo, ako kto hovorí,“ zasmiala sa Ella.

„Nie som dvojnásobný vrah!“ skríkol Jordan.

Z obecenstva sa neozval ani hlások. „Odpovedajte vecne na moje otázky,“ napomenul ho štátny zástupca dôrazne.

„Áno, vecne, na vecné otázky,“ povedal Jordan trpko. „Chcete ma odsúdiť na základe nepriamych dokazov. To poranenie na prste… naozaj už neviem, kde sa mi to stalo. Možno vtedy, keď ma vaši pánovia…“

Ktorýsi poslucháč sa síce ticho, ale prenikavým hlasom zasmial, no hneď na to zmĺkol. Pri slove „pánovia“ obaja policajti, čo stáli za Jordanom, prestúpili rozpačito z nohy na nohu. V tej chvíli blysol blesk – novinári si nedali nič ujsť.

„… keď má vaši pánovia ťahali do auta. A samopal mohol niekto zakopať v mojej záhrade… niekto, komu na tom záleží. Možno, že vrahovia b’Džali okolo raôiho domu a samopal napochytro zakopali v mojej záhrade… čo ja viem!“

„Netárajte hlúposti, hovorte k veci!“

Doktor Welk pošeptal svojej zapisovateľke: „Nechajme ho ešte chvíľu tárať, veď je taký úžasne naivný.“

Zapisovateľka sa usmiala a upravila si krásne okuliare.

Jordan povedal: „Viem, že nie som súdu sympatický…“

„Prestaňte!“ prerušil ho predseda súdu zlostne. „Buďte vecný! Mohli by ste nám prijateľne vysvetliť, ako sa dostalo pod parkety vo vašom byte tých dvadsať tisíc mariek, čo tam polícia včera našla?“ Predseda súdu vyslovil túto otázku takmer zúrivo.

Tak predsa sme ho rozdráždili, pomyslel si doktor Welk. To je dobre.

„Neviem o nijakých peniazoch… viem iba, že noviny mali akiste pravdu v tom, čo napísali o niektorých porotcoch.“

„Noviny nemal odo mňa!“ ozval sa obhajca a obrátil sa k súdu. Kým sa ešte obecenstvo smialo, pošeptal svojej zapisovateľke: „Dúfam, že ste mu ich zasa vzali.“

„Prirodzene.“

„Chvalabohu.“

Porotcovia, s ktorými sa pani Conradiová rozprávala, tvárili sa rozpačito. Len Meier, obdivovateľ lietadiel, sa díval práve tak ľahostajne, ako pred niekoľkými dňami v parku.

Dietrich, ktorý sa dal pred Ellou zaprieť, ju spoznal. Zbadal, že sedí v prvej lavici pre poslucháčov, pozrel sa na ňu ostro a nenávistne a potom zas kreslil na kus bieleho papiera svoje nezmyselné figúrky. O chvíľu vzhliadol, jedovato si ju premeral a pokračoval v kreslení. Papier sa zaplnil zmätenou čmáraninou.

„Rád by som vedel, prečo polícia nenašla tých dvadsať tisíc mariek hneď v prvý deň… a vôbec by som chcel podrobnejšie vedieť niekoľko veci…“ Predseda chcel byť spravodlivý a nechal Jordana hovoriť bez upozornenia, že nemá právo klásť otázky.

Jordan sa správal dosť bezočivo. Zavše sa pozrel úkosom na svojho obhajcu, doktora Welka, ktorý sa tváril navonok nepozorne a ospanlivo.

„… chcel by som napríklad vedieť, prečo ste dôkladnejšie nevypočuli dievča prvej obete, toho Kirchnera. Nie je predvolaná ani ako svedkyňa. Georga Kirchnera a jeho dievča som nikdy nevidel. Prečo by som ho bol teda zastrelil?“

„No,“ ozval sa doktor Welk, „mali ste predsa dvadsať tisíc mariek dlhu, nuž vás pochytila zlosť a niekoho ste pre nič za nič zastrelili. Náhodou to bol Kirchner. Nepoznali ste ho síce a peniaze nemal, ale čo na tom záleží?“

To vyvolalo medzi poslucháčmi taký smiech, že dôstojnosť súdu bola ohrozená. Predseda pohrozil, že dá súdnu sieň vyprázdniť, ak…

Doktor Welk bol v dobrej forme. Faktami sa usiloval vytvoriť zdanlivo logické súvislostí, ktorých rozpornosť bola očividná.

„Alebo,“ pokračoval doktor Welk, „Kirchner dostal odkiaľsi dvadsať tisíc mariek a považoval vaše parkety za bezpečnejšie ako banku, a vy, Jordan, ste ho pre poškodenie majetku zastrelili.“

To už bolo priveľa. Do hlučného smiechu poslucháčov zaznel predsedov hlas pripomínajúci doktorovi Welkovi, že si také poznámky vyprosuje.

„Skutočne,“ odpovedal doktor Welk pokojne, „doteraz ešte nevieme, ako sa tie peniaze dostali pod parkety v dome obžalovaného. Okolnosť, že peniaze tam naozaj boli, nijako nedokazuje, že Jordan Kirchnera zastrelil. Ostatne, pán predseda, ako dlho už ten dom stojí?“

„To neviem.“

„Postavili ho pred desiatimi rokmi. Obžalovaný ho kúpil pred štyrmi rokmi. A moja téza, že peniaze môžu patriť bývalému majiteľovi, je v podstate tisíckrát logickejšia ako všetky vaše predpoklady. To sa bude musieť preskúmať.“

„Kto bol bývalým majiteľom domu?“ pýtal sa predseda súdu.

Jordan pokojne odpovedal: „Menoval sa Heilinger, veľkoobchodník s pleteným tovarom… Zavše bol aj porotcom, ináč to bolo dosť pochybné indivíduum…“
„Také bezočivosti si vyprosujem!“ skríkol predseda súdu.

Meier sa usmieval. Dietrich už počmáral celý papier a ani na chvíľu nevzhliadol.

„Prepáčte, prosím,“ klamal Jordan, „nič som tým nemyslel.“

„Kde býva teraz ten Heilinger?“

„Vysťahoval sa do Argentíny, a práve preto predal dom.“

„To si overíme. Súdne pokračovanie sa na týždeň prerušuje.“

Členovia súdu sa už chystali odísť, keď doktor Welk pošepol Jordanovi: „Nezabudnite na záverečný výstup!“

„Nie je náhodou medzi prítomnými redaktorka Conradiová?“ skríkol Jordan, ktorý sa cítil pánom situácie.

„Áno,“ povedala Ella a pozrela sa na Jordana.

„Ďakujem vám za statočný článok o porotcoch,“ povedal Jordan, „len škoda, že ste sa nemohli pozhovárať so všetkými šiestimi aj s troma sudcami z povolania.“

Jordan riskoval veľa.

Jeho slová akoby viseli v povetrí.

Predseda súdu pokladal pod svoju dôstojnosť’čokoľvek na to poznamenať, ale kývol niekoľkokrát hrozivo smerom k Jordanovi, ktorého zrazu zamrazilo, keď zachytil predsedov pohľad. Pozrel dolu na doktora Welka, akoby hľadal uňho pomoc. Ale ten skladal svoje veci a zdalo sa, že nič nepozoruje.

Z veľkého podlhovastého a svetlého rozhlasového prijímača zneli džezové melódie. Z otvoreného obloka sa hudba rozliehala široko-ďaleko.

V dievčenskej izbe nebol okrem rozhlasového prijímača prepychovejší predmet. Pri stene oproti obloku stál gauč. Pred ním malý okrúhly stolček a dve farebné kreslá. V poličke nad gaučom boli neporiadne porozkladané učebnice matematiky a romány. Bolo zábavné povšimnúť si, ako nasledovali tituly kníh za sebou: ARITMETIKA, O LÁSKE, ZÁKLADY GEOMETRIE, VOJNA A MIER, NANA, KYBERNETIKA, KOMU ZVONIA DO HROBU atd.

Izba Beaty Langovej sa vôbec nepodobala na dievčenské izby vo filmoch. Bola to izba nie veľmi zámožnej študentky matematiky.

Beata stála pred zrkadlom a česala si krátke vlasy. Keď sa učesala, vypla rádio. Zdola sa ihneď ozval hlas: „No chvalabohu!“

Beata sa zasmiala, postavila sa k obloku a zvolala: „Prepáčte, pán Krug, nevedela som, že ešte sedíte na balkóne.“

Bola to Kirchnerova priateľka z onoho popoludnia, keď ho zavraždili, no zdalo sa, že tá udalosť nemala na ňu nijaký vplyv. Beata bola veselá.

Vzala si z poličky malú kabelku a vyšla z izby.

Na schodoch stretla staršiu dámu, ktorej sa nepáčilo, že si Beata pohvizduje.

„Ako vidím, nie ste ani trochu smutná!“ podotkla staršia dáma so zastieranou jedovatosťou v hlase, vystupujúc pritom po schodoch.

Beata sa zľakla. Zrazu vyzerala zronená. No prečo sa zas usmievala, keď vyšla na ulicu?

Keď sa vzdialila kúsok od domu, pohol sa malý športový voz a nasledoval ju.

Bol to voz Elly Conradiovej.

Ella stratila dievča z očí, zúfalo pridala plyn, prefrčala rušnou ulicou, na križovatke zahla a zablokovala cestu autobusu. Šofér autobusu sa nahol z okna a zanadával si. Konečne sa jej podarilo voz obrátiť a vrátiť sa späť.

Zbadala Beatu vpravo pred sebou na chodníku.

Ella cítila, ako ju to rozrušilo. Zastavila. Počkala, kým sa Beata trochu vzdialila, potom ju nasledovala, znova tesne za ňou zastavila a čakala.

Beata zmizla za rohom.

Ellin voz sa za ňou rozbehol. Nasledovala chvíľka zúfalého hľadania. Potom si Ella vydýchla, lebo zbadala Beatu medzi chodcami. Keď to už ináč nešlo, musela prebehnúť okolo nej.

Až o desať metrov ďalej našla medzi parkujúcimi vozmi medzeru. Pozorovala ulicu v zrkadle. Keďže nevidela Beatu prichádzať, poľakane sa obrátila. Dievča už nebolo vidieť.

Ella rýchlo vystúpila z voza, vrátila sa kúsok späť a dívala sa do obchodov. Bez úspechu. Dievča sa stratilo. Ella zúrila.

Takmer si nevšimla, že stojí pred hlavnou poštou. Keď si to uvedomila, vošla rýchlo do budovy, predierala sa medzi ľuďmi a hľadala. Musí tu byť, pomyslela si, chodiac sem a tam – musí tu byť, prišla možno po balík alebo podáva list, telefonuje alebo stojí pri niektorej priehradke. Prečo sa stavajú také idiotsky veľké poštové úrady, v ktorých ťažko niekoho nájsť… Stratila sa…

Keď sa už chcela vzdať hľadania, vyšla Beata s úsmevom z telefónnej búdky. Išla k priehradke zaplgtiť poplatok za hovor.

Kam asi telefonovala? rozmýšľala Ella. Kam? Už sa v nej prebudila zvedavosť.

Usilovala sa byť nenápadne v blízkosti dievčaťa. Na úradníčkinom stole zazvonil telefón. Ella načúvala, aby sa dozvedela, kam Beata volala.

Úradníčka zložila slúchadlo a obrátila sa k Beate. „Volali ste…“

Ktosi buchol dvermi práve vo chvíli, keď úradníčka vyslovila meno volaného miesta. Do čerta, pomyslela si Ella.

V pozadí sa predieral druhými dverami starý poštový zriadenec v uniforme, vlečúc za sebou veľké vrece. Dvere znova buchli a zároveň vbehol dovnútra ostrý prúd vzduchu.

To je už naozaj hlúpe! pomyslela si Ella. Videla, že Beata zaplatila deväť mariek. Bol to teda medzimestský hovor! Ale kam volala? Ella išla za dievčaťom a na chodníku ju oslovila.

„Prepáčte, prosím, neboli ste priateľkou zavraždeného Georga Kirchnera?“

Dievča reagovalo prekvapujúco.

Stála chvíľu ako skamenelá a poľakane sa dívala na Ellu. Potom sa dala do behu a ako pomätená prebehla na náprotivnú stranu ulice. Automobilové brzdy zaškrípali. Policajt, ktorý bol nablízku, vzhliadol, aby zistil, čo sa deje. Beata však zmizla, lebo ju zakryla prichádzajúca električka.

Až električka prejde, zbadám ju, pomyslela si Ella. Ale ukázalo sa, že sa mýli, lebo dievčaťa nebolo. Naskočila do električky! uvedomila si Ella a ponáhľala sa k svojmu vozu.

„Prosím vás, Beata, nebojte sa ma! Neurobím nič, čo by vám mohlo ublížiť.“

Pani Conradiová a Beata sedeli za malým kaviarenským stolom. Beata plakala.

Čašník priniesol kávu, postavil ju na stôl a pozrel skúmavo na dievča. Potom vzdychol – znalec ludí a sveta – odišiel a niekoľkokrát melancholicky pokrútil hlavou.

Beata a Ella pili kávu. Nastala rozpačitá chvíľa ticha.

„Bea,“ povedala Ella nežne a s istotou, že to na dievča zapôsobí, „ako vás volal váš priateľ?“

„Veď sme sa poznali iba deň.“

„Ako vás teda volal?“

„Bea!“

Ella sa usmiala a Beata zavzlykala.

„Počujte, Bea, vy predsa viete viac, než ste povedali polícii. Nikto vám to nebude vyčítať a ja vám sľubujem, že o tom nič nenapíšem. Ale uvedomte si, Bea, že ide o veľa. Cítim, že Jordan je nevinný. Povedzte mi, prosím; čo sa vtedy popoludní stalo? Šli ste sa s Georgom kúpať… k rieke…“
Beata sa znova rozvzlykala.

V tej istej chvíli sa kdesi v centre mesta otvorili veľké dvojkrídlové vráta, zbité z neohobľovaných dosiek. Objavilo sa v nich obrovské čierne americké auto so štyrmi reflektormi.

Za volantom sedel muž, ktorého by si každý zapamätal. Bol to opravdivý obor. Jeho bielovlasá hlava prezrádzala takú vitalitu, akou sa vyznačujú kapitáni plachetníc alebo ľudia, čo vyzerajú tak, akoby mohli chytať slony holými rukami. Mal zo šesťdesiat rokov. Jeho hranatý obličaj bol neprístupný.

„Nico!“ zvolal ženský hlas. „Nico! Kedy sa vrátiš?“

Muž v prepychovom čiernom aute neodpovedal. Voz sa ticho rozbehol, drevené vráta sa zasa zavreli.

I keby Bea alebo pani Conradiová boli automobil videli, nebolo by to malo pre nich nijaký význam. Nemali ani potuchy, že v takom istom aute sa viezli vrahovia.

Elle sa podarilo rozprúdiť s Beátou rozhovor. Dievča už neplakalo. Po krátkom premýšľaní Ella povedala: „Musíme sa ta pozrieť. Prosím vás Bea, noďte so mnou. Môžete vynechať zopár prednášok?“

„Mohla by som… ale neviem…“

„Urobte, to! Pôjdeme lietadlom. Zajtra musíme byť späť. Poďte!“

Obe vstali a odišli z kaviarne.

Súd vypočúval svedktov.

„Slečna Huschová, vy pracujete ako mixérka v podniku Belasý papagáj?“

„Pestrý papagáj, pestrý! Belasý je v Hamburgu.“ Predseda trochu zrozpačitel, ale ihneď sa ovládol.

Mixérka si zahrnula dozadu striebristé vlasy gestom, ktoré už okúzlilo pána Haupta – druhého zavraždeného.

„Vy ste sa teda päť minút predtým, ako v blízkosti vášho lokálu došlo k vražde, pozerali z obloka?“
„Áno. Muž, ktorý sa stal obeťou vraždy, sedel pri barovom pulte a bol dosť opitý. Okrem toho hovoril akosi záhadne.“

„Čo tým myslíte?“

„Nuž, hovoril stále o akejsi chybe, ktorú vraj urobil – o základnej chybe, či tak akosi, a preto bol hádam taký nazlostený. A z obloka som sa pozrela preto, lebo… som bola zvedavá, či pôjde ešte rovno… tak to akosi bolo… Keď sa stratil za rohom, prifrčalo to auto, ako som už polícii povedala, – veľká čierna limuzína so štyrmi reflektormi. Prešlo okolo, potom buchli dvierka… a hneď na to sa začala streľba.“

„Má niekto ku svedkyni otázku?“

Doktor Welk sa ozval: „Mohol by som dať obžalovanému otázku?“

„Nie.“

„Nuž dobre. Povedzte mi, slečna Huschová, bolo to veľké auto?“

„Áno.“

„Myslíte, že by ho mohol viesť človek, ktorý sa to nenaučil?“

„Isteže nie.“

„To je predsa jasné,“ povedal predseda súdu, „kam mierite, pán doktor?“

„Jordan nevie viesť auto.“

Doktor Welk sa posadil. Bolo to jedno z jeho chytráctiev. Vedel veľmi dobre, že Jordan sa v autách vyzná. Išlo mu teda iba o to, aby protivníka zmiatol.

„Veď v aute mohli byť viacerí ľudia,“ podotkla slečna Huschová.

„Prirodzene,“ odvetil doktor Welk. „Nemám viac otázok.“

Slečna Huschová mohla odísť.

Na chodbe povedal súdny zriadenec vysokému staršiemu mužovi, ktorý prišiel v čiernej americkej limuzíne: „Ste na rade.“

Muž šiel pomaly a ťažko k lavici svedkov.

V súdnej sieni zavládlo ticho.

Sudca ho vyzval, aby zložil prísahu. Komisár Hendrik, ktorý sedel so svojím asistentom medzi obecenstvom, bol veľmi nervózny. Pred chvíľou sa bez akéhokoľvek úmyslu zadíval na ostatných prítomných, ktorí boli sčasti tí istí ako v predošlých dňoch, ale zrazu mu akosi podvedome preblyslo mysľou, že ktosi chýba. Ale nevedel si spomenúť kto.

Až o chvíľu mu zišlo na um, že tu niet Conradiovej a trochu sa zľakol. Oznámil to svojmu asistentovi.

„Viem,“ odvetil asistent.

Hendrik sa naňho zlostne pozrel.

Asistent zažmurkal a nevedel, čím svojho šéfa nahneval.

„Inokedy tárate o všetkom, čo vám príde na um,“ zahundral Hendrik.

Predseda súdu listoval v papieroch a pýtal sa mocného starého muža: „Voláte sa Nico Turov a nemáte žiadnu štátnu príslušnosť?“

„To je zaujímavé, však?“ povedal Nico a vľúdne sa usmial.

Porotcu Meiera to očividne pobavilo. Pokrútil hlavou a neprestával sa čudovať, aké exempláre ľudstvo produkuje.

Predseda súdu sa trochu rozpačite pozrel na Nica, no uvedomil si, že Turov patrí k tomu typu ľudí, ktorých vlastná dobrota robí nevypočítateľnými, a preto sa rozhodol zachovať pokoj. S týmto procesom má už beztak dosť trápenia. To, čo Conradiová napísala v článku, nebola vlastne nepravda. Predseda súdu vedel veľmi dobre, že porotci posudzujú často celkom subjektívne, vedel aj to, ako ľahko sa dajú ovplyvniť. Od chvíle, čo sa ujal vedenia procesu, si zasa uvedomil, aké pochybné je meštiacke súdnictvo.

Budem korektný, zaumienil si. Toho Jordana nemôžem síce ani cítiť, jeho bezočivosť je donebavolajúca, a ak sa nemýlim, je aj vinný. Nevinný človek nemôže byť taký bezočivý. Prečo? Lebo sa priveľmi bojí, aby neprehral proces. V našom storočí ľudia už zväčša neveria v boha, ale veria skôr v nešťastie. Ten, kto je vinný, bojuje všetkými možnými prostriedkami, nemá čo stratiť, môže iba vyhrať, a tým sa dá vysvetliť aj Jordanová bezočivosť, najmä jeho vystupovanie pri včerajšom pojednávaní – pomyslel si predseda súdu, pozorujúc pritom usmievavú tvár Nica Turova.
Turov bol elegantne oblečený, vyzeral veľmi solídne a predseda súdu v duchu uvažoval, či vôbec človek takej postavy môže vyzerať inak.

Mechanicky kládol Turovovi ďalšie otázky: dátum narodenia, rodisko, ktoré bolo, napodiv, kdesi v severnom Švédsku a zdalo sa predsedovi nevysloviteľné – a povolanie.

„Áno, áno. Mám požičovňu áut.“

„A ste presvedčený, že okrem vás niet v meste nikoho, kto by mal a požičiaval takúto americkú limuzínu?“

„Myslím, že áno. Je to zvláštny pocit, keď človek potom sedí zasa vo svojom aute a pomyslí si, že v ňom boli ľudia, ktorí niekoho…“ Turov naznačil veľkými rukami pohyb, akoby žmýkal kus látky.

Predseda súdu to neočakával a díval sa uprene na jeho ruky.

Turov si to všimol a zrozpačitel.

„Prepáčte, prosím,“ povedal, „som hlupák.“

„Požičali ste voz niekomu v ten deň, keď sa stali obe vraždy?“

„V ten deň nie, pozrel som sa do kníh. O deň neskôr.“

„A kedy ho vrátili?“

„Deň po – o deň neskoršie.“

„Kto si ho požičal?“

„Istý Hausinger. Ale to je, prirodzene, falošné meno.“

„Prečo prirodzene?“

Turov sa zatváril prefíkane. „Ten, kto si vypožičiava taký veľký voz, má zväčša… Niekedy ide na výlet s dievčaťom a chce vzbudiť dojem, že je to jeho vlastné auto, nuž… rozumiete, prosím? A nikto o tom nesmie vedieť. V tomto prípade bola kaucia vysoká.“

Predseda súdu prešiel nad tým bez povšimnutia.

„Pamätáte sa na muža, ktorý si voz vypožičiaval?“

„To je, prosím, ťažká vec,“ odpovedal Turov, „ach kdeže!“ Nebolo jasné, či má naozaj takú slabú pamäť, alebo sa chce po predošlých skúsenostiach z takejto aféry nejako vymotať. „Som už starý človek,“ dodal.

„Šesťdesiatka,“ odvetil predseda súdu prudko, lebo aj on mal šesťdesiat rokov, „nie je ešte vysoký vek.“

„Nuž áno, ale pamäť už tak neslúži… ráčite vedieť.“

Predseda súdu siahol po zvončeku, lebo sa mu zdalo, že bude musieť potlačiť výbuch smiechu. No nikto sa nesmial, a preto zvonček váhavo položil. Chvílu sa neisto zadíval pred seba.

„Poznali by ste muža, ktorý si auto vypožičal?“

„Neviem…“ Turov prestupoval rozpačito z nohy na nohu.

„Obžalovaný, vstaňte!“

Jordan sa zdvihol. Turov a Jordan sa na seba zadívali. Ale Turov sa ihneď zasa usmieval.

„Je to on?“

Doktor Welk zvolal prudšie, než by sa bolo patrilo. „Nezabúdajte, Turov, že ste prisahali! Rozmyslite si to dobre!“

„Dnes si, pán doktor, dovoľujete priveľa!“ povedal predseda súdu ostro.

Doktor Welk sa naňho letmo podíval.

„Naozaj neviem,“ odpovedal Turov, „nemôžem to tvrdiť.“

„Zdá sa vám povedomý?“

„Pán predseda,“ povedal Turov nešťastne, „stretol som sa v živote s toľkými ľuďmi… že sa mi všetci zdajú povedomí…“

„Nehovorte hlúposti!“

„Práve tak by som mohol povedať, že si voz vypožičal tamten!“ pokračoval Turov a ukázal na porotcu Dietricha.

Ten vyskočil, akoby ho osa pichla. „No dovoľte! Vy ste sa asi…“

Meier sa ticho usmieval. Díval sa do otvoreného obloka, ale nepodarilo sa mu zazrieť lietadlo, čo s hrmotom letelo nad mestom.

„Môžem vám niečím poslúžiť?“ pýtal sa Turov, dávajúc najavo svoju ochotu.

V tej chvíli sa za dvermi súdnej siene ozval hluk. Potom sa dvere otvorili, vošla Ella Conradiová a požiadala strážnika, aby odovzdal doktorovi Welkovi list. Policista odmietavo pokrútil hlavou.

Welkova zapisovateľka pribehla k dverám, vzala list a zaniesla ho doktorovi Welkovi. Ten ho chvatne otvoril a prečítal.

Potom vstal a pokojne povedal: „Navrhujem výsluch nového svedka.“

„Návrh sa zamieta!“

„Moment prosím,“ povedal doktor Welk a podíval sa úkosom na Jordana. „Opakujem návrh, ide o istého Georga Kirchnera.“

Predseda súdu sa podíval na doktora Welka, akoby pochyboval o jeho zdravom rozume.

„O koho? Počul som vás dobre? O Georga Kirchnera?“

„Kirchner žije,“ vyhlásil doktor Welk, lebo sa to dozvedel z listu, ktorý mu poslala Ella Conradiová. Ani on sám tomu celkom neveril, a keď vyslovil tieto dve slová, prechádzal mu mráz po chrbte. Ak si to Conradiová vymyslela, uvažoval, je so mnou amen, lebo čo je veľa…
Predseda súdu vetril možnosť zmeniť priebeh celého tohto prekliateho procesu a doktora Welka patrične znemožniť.

„Je Georg Kirchner, ktorého výsluch navrhujete, totožný s domnele zavraždeným Georgom Kirchnerom?“

„Áno,“ odvetil doktor Welk, ale nebadateľne sa pritom zachvel.

„Svedok Kirchner!“

„Svedok Kirchner!“ opakoval súdny zriadenec vzadu pri dverách do chodby.

Vošiel Georg Kirchner. Noviny uverejnili jeho fotografiu, takže o jeho totožnosti sa nedalo pochybovať. Ocitol sa, prirodzene, v paľbe fotografických bleskov a musel pred ich oslepujúcim svetlom dva razy zavrieť oči.

Hendrik vytrhol svojmu susedovi z rúk noviny. Bolo to staré číslo, s fotografiou Georga Kirchnera na titulnej strane. Hendrik sa pozrel na fotografiu a vrátil noviny, nevšímajúc si protestujúceho suseda. Zároveň pobadal, že sa Ella Conradiová a s ňou akési mladé dievča prikradli k dvom voľným miestam a ihneď si sadli.

„Čo sme?“ spýtal sa Hendrik polohlasne svojho asistenta.

„Kriminalisti,“ odpovedal asistent, ktorý čosi šípil.

„Babráci sme,“ vyhlásil Hendrik. „Hrozní trkvasi.“

Georg bol v tvári opálený, akoby bol žil na vidieku. Mal na sebe úzke svetlé nohavice, ako vtedy popoludní, keď sa šiel s Beátou kúpať. Košeľu mal bielu, zrejme novú, a k nej peknú kravatu. Zdalo sa, že je na ňom všetko nové. Šiel pomaly a akoby jednostaj pripravený na útek. Toto držanie tela si osvojil po skúsenostiach posledných dní. „Ste Georg Kirchner?“

„Áno.“

„Na vás strieľal neznámy páchateľ šestnásteho tohto mesiaca, popoludní, pri rieke, v blízkosti Vlčej skaly?“

„Áno.“

„A neboli ste pritom zranený?“

„Len mi trochu odrelo kožu na ľavom ramene,“ odpovedal Georg. „Nebolo to nič vážneho.“

„Kde ste sa v poslednom čase zdržiavali?“

„Vo Švajčiarsku. Na vidieku.“

„Rozpovedzte nám o všetkom súvisle.“

Georg začal: „Nevedel som si nijako vysvetliť, čo sa stalo. Neviem o nikom, čo by mal v úmysle zabiť ma. Nemám nijakého ozajstného nepriateľa a tu zrazu vidím…“

Hendrik zdvihol hlavu.

„… zrazu, keď som chcel práve skočiť do vody, ktosi na mňa vystrelil. Predstieral som pád a odplával som pod vodou čo najďalej. Večer som potom zašiel k dievčine, s ktorou som sa v ten deň spriatelil, a povedal som jej, aby sa nebála, že sa mi nič nestalo…“
Beata, ktorá sedela vedľa pani Conradiovej, ticho vzlykla.

„… a tej istej noci som z Anhaltskej stanice odcestoval do Švajčiarska, aby som sa tam skryl, lebo som si nevedel nijako vysvetliť, čo sa to deje…“
„Ale veď ste iste čítali o procese – nezišlo vám pritom na um… nepokladali ste za svoju povinnosť vrátiť sa?“

„Pán predseda,“ odvetil Georg Kirchner, „od chvíle, keď ma pochytil strach, prestal som chápať slovo povinnosť.“

Ticho.

„Skryl som sa na vidieku,“ opakoval Georg nemotorne.

Predseda súdu bol v pomykove.

Doktor Weľk sedel vzpriamený a zabudol predstierať, že je ospalý a nevšímavý. Díval sa uprene na Kirchnera a pochopil, že tento proces vlastne už alebo vyhral, alebo prehral – podľa toho, či – no čoskoro sa to ukáže. Predseda súdu sa spamätá a prídu mu na um správne otázky.

Georg povedal: „Na ten deň iste nikdy nezabudnem… ani na tú tvár.“

„Akú tvár?“ Zaznelo to takmer ako výkrik. Predseda súdu bol práve tak, ako všetci v súdnej sieni, veľmi rozčúlený.

„Videl som, kto na mňa strieľal!“

Hendrik padol na zábradlie, ale vôbec si to neuvedomil.

„Ležal v kroví a cielil… nikdy nezabudnem na ten obličaj. Videl som svojho vraha.“

„Jordan,“ zvolal predseda súdu zachrípnuto. „Vstaňte!“ Jordan vstal, bledý ako stena. „Kirchner, pozrite sa na tohto muža!“

Georg sa obrátil, podišiel tri kroky k Jordanovi a pozorne sa naňho zahľadel.

„To nie je on!“ povedal napokon a vrátil sa na svoje miesto, „ten, čo na mňa strieľal, vyzeral celkom ináč.“

Proces končil v trme-vrme a v oslepujúcich zábleskoch fotografických svetiel.

Vo všeobecnom zmätku sa Jordanovi podarilo napísať čosi na kúsok papiera, urobiť z neho guľku a hodiť ju Elle Conradiovej, ktorá ju šikovne chytila.

Vonku na chodbe sa stretli štátny zástupca a doktor Welk.

„Pôjdeme sa spolu najesť, pán štátny zástupca?“

„Prečo by nie?“ odvetil štátny zástupca. „Máte iste poriadny hlad.“

„Nevyzerá to pre vás dobre, čo?“

„Zdá sa,“ odpovedal štátny zástupca Becker veselo.

„Žaloba pre dvojnásobnú vraždu bola do istej miery zle nafúknutým balónikom?“

„Tak by sa to dalo akosi formulovať,“ povedal štátny zástupca.

Potom sa obaja svorne poponáhľali na obed.

Ella sa ocitla v prepychovej štvrti mesta, kde nepremávajú ani električky, takže všade vládne ticho. Pri chodníkoch parkujú len autá s tichými štvortaktovými motormi, len zriedkakedy sa ozve obyčajné vrčanie lacného vozu, chladeného vzduchom.

Ella zastala pred domom č. 22 a prezerala si štítky s menami obyvateľov.

„Haló,“ ozval sa jej ktosi prívetivo za chrbtom. Bol to uškŕňajúci sa Hendrik.

„Ide o vraždu, pani Conradiová,“ povedal komisár Hendrik. „Raz ste ma už dobehli, po druhý raz si to už nemôžem dovoliť. Čo bolo na lístku, ktorý vám hodil Jordan?“

Ella si vzdychla.

„Prestaňte pátrať na vlastnú päsť,“ povedal Hendrik vážne. „Diletanti sú milí ľudia, ale neviete, do čoho sa môžete v tomto prípade zamotať.“ Ella mu mlčky podala lístok, ktorý dostala od Jordana. Hendrik ho čítal s nepohnutou tvárou. Potom vošli obaja do domu.

Otvorila im pekná mladá žena, ktorá však nevítala návštevníkov vrelo. Keď videla preukaz kriminálnej polície, veľmi sa zľakla.

Ella a Hendrik sa ocitli v prepychove zariadenom šesťizbovom byte.

„Čo si želáte?“ pýtala sa žena.

Sedeli v izbe zariadenej dubovým nábytkom. „Pani Eiglová, je váš muž doma?“ spýtal sa Hendrik.

„Nie.“

„Poznáte dobre pána Jordana?“

„Som jeho milenka,“ odpovedala žena. „Čo chcete ešte vedieť?“

Nuž dobre, pomyslel si Hendrik, mne sa takýto štýl páči. Oko za oko, zub za zub. „Pán Jordan tvrdí, že od rána šestnásteho až do sedemnásteho bol u vás. Ako je to možné?“

„Môj manžel odcestoval,“ odpovedala žena, „preto to bolo možné. Už som sa rozhodla, že sa dám rozviesť.“

„Milujete Jordana?“

„Pýtajte sa, prosím, iba na to, čo patrí k veci.“

„Dobre. Prečo si pamätáte tak presne, že to bolo šestnásteho?“

Žena chvíľu uvažovala. Hendrikovi sa zdalo, že sa znova vydesila. Možno, že sa mýlim, pomyslel si. Uvidíme.

„Bol to štvrtok,“ povedala pani Eiglová, „vo štvrtok chodím na masáž. Ale vtedy som ju vynechala. Preto som si to zapamätala. Pán Jordan bol u mňa, takže s tým zločinom nemôže mať nič spoločného.“

Ella Conradiová vytiahla z kabelky zápisník vo chvíli, keď sa Hendrik chystal vybrať svoj vreckový kalendár. Conradiová vie, ako na to, pomyslel si s pocitom sympatie k novinárke. Bystré ženy sa mu páčili.

„Viete,“ povedal Hendrik akoby mimochodom, „obžaloba, podľa ktorej Jordan spáchal dvojnásobnú vraždu, padla. Keby mal ešte alibi aj pre ten večer a noc, bol by celkom mimo podozrenia.“ Pani Conradiová podala Hendrikovi zápisník, pričom ju mladá žena ustrašene pozorovala.

„Šestnásteho,“ povedal Hendrik smutne, „bola streda. Bohužiaľ. Želal som vám, aby vám to vyšlo, ale vidím, že ste neskúsená a neviete klamať.“ Pani Eiglová to už nevydržala a usedavo sa rozplakala. „Všetko je to také strašné,“ povedala zajakavo.

Ella sa na ňu súcitne dívala.

„Jordan teda nebol u vás?“

„Nie.“

„Chceli ste ho kryť a chrániť, lebo ho milujete a neveríte, že niekoho zabil?“

Mladá žena s plačom prikývla.

„Je mi vás naozaj lúto,“ zahundral Hendrik.

Ella a Hendrik kráčali dolu ulicou.

„A sme zasa tam, kde sme boli,“ povedal Hendrik. „Jordan vedome a zámerne luhal. Považoval to za nutné. Rád by som si teraz niečo vypil. Je tu niekde nablízku vináreň?“

„Viete, čo by bolo ešte možné?“

„Čo prosím?“

„Po prvé, že Jordan bol naozaj u pani Eiglovej. Po druhé, že pani Eiglová vôbec nepomýšľa na rozvod. Zaprela Jordana, lebo sa bojí škandálu a všetko, čo nám predstierala a zahrala, bol iba prefíkaný ťah, aby to znelo vieryhodne.“

„Som jeho milenka!“ opakoval Hendrik.

„Áno, to vskutku povedala! Preto, aby sme verili, že chce Jordana kryť a chrániť. Potom sa dala usvedčiť, že klame a my teraz veríme, že Jordan u nej nebol.“

„Je to rafinované a zároveň hnusné.“

„Verte mi,“ podotkla Ella, „pre istý druh žien je takéto čosi iba hračkou.“

„Chápete teda, prečo sa mi žiada niečo vypiť?“ pýtal sa Hendrik.

No ukázalo sa, že všetko sa ešte väčšmi zamotáva.

Noc bola tmavá. Asi hodinu pred polnocou išiel ktosi cez lúku za Jordanovým domom a skryl sa pri zadných dverách do tône, ktorá tam bola ešte tmavšia.

Príchodzí skúmal, či niektoré okno nie je otvorené, ale všetky obloky boli zavreté na závoru. Keď zbadal, že úzke okno do kúpelne chýba, vyšriabal sa opatrne hore, vsunul jednu nohu dnu a šmátral rukou, hľadajúc oporu. Zrazu čosi cvaklo. Potom bolo počuť šumieť vodu. Príchodzí potiahol omylom retiazku splachovača. Potom vyčkával, prichystaný na útek, čo sa bude diať. Keď sa nič neozvalo, zmizol v tme.
Dnu rozsvietil baterku a skúmavo si všetko v izbe prezeral, ale ničím sa dlho nezdržiaval a ničoho sa nedotkol, o chvíľu vyšiel na chodbu, vrhajúc pred seba úzky pruh svetla.

V chodbe čakalo naňho prekvapenie – príliš jednoduché, než aby kriminalista mohol na to prísť. Na dlážke ležal list, adresovaný Jordanovi a doručený poštou. Postava ho zdvihla.

Vtom sa ozval mužský hlas: „Ruky hore!“

Postava s listom v ruke sa obrátila a dívala sa do prudkého svetla baterky a do ústia revolveru.

Pristihnutý pomaly cúval, chystajúc sa uplatniť fígeľ, ktorý videl v kine. Ustupoval pred mužom s revolverom, kým sa vzdialenosť medzi nimi zmenšila natoľko, že mohol ráznym kopnutím zasiahnuť zápästie svojho protivníka. Chcel mu tým vyraziť revolver z ruky.

Nepodarilo sa mu to. Muž s revolverom mu chytil rukou nohu za členok a skrútil ju prudko dovnútra. Votrelec sa potkol, zasykol od bolesti a padol hlučne na zem. Strhol pri tom vázu, ktorá sa s treskotom rozbila.

Muž s revolverom sa vrhol na ležiacu postavu, strhol jej z hlavy ochrannú prilbu a posvietil jej do tváre.

„Prepánajána, Ella, ja sa z vás zbláznim!“ povedal komisár Hendrik. „Veď som vám kládol na srdce, aby iste prestali pátrať na vlastnú päsť.“

Hendrik rozsvietil elektrické svetlo.

Ohromení sa na seba dívali. Potom sa obaja dali do smiechu.

Ella si oprášila nohavice.

„Nemohla som odolať pokušeniu pozrieť sa na Jordanov byt,“ povedala. „Nedá mi to pokoj. Keď si predstavím ten smiešny súd, ktorému Jordana vydali na milosť a nemilosť…“

„Nechajte súd na pokoji,“ odvetil Hendrik. „Tí ľudia robia, čo je v ich silách. Otázkou je iba, čo je v ich silách…“ Roztrhol obálku a začal čítať list.

Ella videla, ako Hendrik zvesil ruku a mlčky sa zahľadel na zem.

V izbe bolo ticho. Ella stála nehybne a Hendrik, ktorý si sadol na stoličku, sa ani nepohol. Okolo domu prefrčalo auto.

Hendrik pohyboval perami, akoby sa učil niečo vyslovovať, potom sa usmial a povedal: „Ella, teraz vás prekvapím niečím, čo vám urobí veľkú radosť.

Váš chránenec Jordan, ten dobrý mladík, chcel pumpnúť svojich rodičov, viete o koľko? O dvadsať tisíc mariek.“

Elly sa to dotklo.

„Jeho rodičia sú z toho zdesení. Prečítajte si to!“ Hendrik podal Elle list od Jordanových rodičov.

„Nuž,“ pokračoval o chvíľu, „Čoho sa mohol dopustiť? Sprenevery, falšovania zmeniek, krádeže, možno prehral peniaze v hazardnej hre alebo pri dostihoch – v každom prípade, je to mizerný chlap.“

Ella vrátila Hendrikovi list.

„Rodičia mu nemohli peniaze poslať, ale zaopatril si ich niekde inde a schoval pod parkety. Tým sa to končí. Viac nevieme.“

„Myslíte, že kvôli tomu niekoho zavraždil? Tomu predsa sám neveríte!“

„Ja si vôbec nič nemyslím,“ odvetil Hendrik, „zato viem, že to hlúpe pátranie a vyšetrovanie sa začne znova. Doktor Welk, ako ho poznám, pripravuje návrh na Jordanovo prepustenie. Súd bude sotva môcť proti tomu niečo urobiť. No a vy sa budete iste radovať, že Jordana prepustia na slobodu.“

„A vás to nepotešilo?“

„Mňa zaujíma iba to, že mám vyšetriť vraždu a že vlastne nič neviem.“

„A čo tá predpokladaná sprenevera dvadsať tisíc mariek?“

„Nik nepodal trestné oznámenie,“ odpovedal Hendrik ustato. „Poďte, tu už nemáme čo robiť.“ Keď sa obaja stratili na konci ulice, kde parkovali ich vozy, ukázalo sa, že ešte ktosi pozoroval Jordanov dom. Z tône susedného domu sa vynorila postava, čo si skrývala tvár pod klobúkom stiahnutým hlboko do čela. Odchádzala rýchlo opačným smerom.

„Z päťsto prípadov, ktoré som mal vyšetriť a rozriešiť,“ povedal Hendrik, „som štyristo osemdsiatdva objasnil. To je veľmi vysoké percento, a preto ma považujú za šikovného.“

Posmešne pripil na Ellino zdravie. Sedeli v akomsi pivničnom lokáli, ktorý nevynikal čistotou, a pili pivo.

„Ale v podstate som neschopný tvor, to mi môžete veriť.“

„Dobrý deň, pán komisár!“ zvolal zdvorilo akýsi chlap so zlodejskou tvárou a prešiel rýchlo okolo Hendrikovho stola.

„Dobrý,“ odpovedal Hendrik.

Z hudobného automatu, ktorý stál v kúte lokálu, znela džezová hudba.

Ella sa pozorne zahľadela na Hendrika.

„Prečo sa považujete za neschopného?“

„Mám zistiť vlastne iba fakty, ale ja hľadám vždy to, čo sa skrýva za vecami. Niekedy sa mi zdá, že sa vlastne sami klameme – kriminalisti, porotcovia, sudcovia, štátni zástupcovia a tak ďalej. Preto je tiež medzi nami toľko cynikov, keď zistíme, prečo niekto spáchal vraždu, domnievame sa, že je už všetko jasné – alebo sa aspoň tak tvárime. Páchateľovi vymerajú trest a ľudia si myslia, že tým sa spravodlivosti urobilo zadosť. Štát sa pomstil.“

‚„Dobrý deň, pán komisár,“ pozdravil chlap s výzorom bitkára a pretlačil sa s úsmevom okolo Hendrikovho stola.

„Toto je dosť pochybná putika, však?“

„Sama by som sem asi nešla,“ podotkla Ella s úsmevom.

„Ja som tu radšej ako v honosných lokáloch,“ povedal Hendrik. „Okrem toho sa tu dozviem takmer všetko, čo chcem, lebo sa tu chladnokrvne udáva. Že sa zločinci navzájom kryjú, je romantická predstava, ktorú majú pravdepodobne na svedomí románopisci. Tu vládne iba jeden jediný zákon, totiž bezohľadný záujem jednotlivca. Títo íudia sa navzájom kryjú, alebo udávajú – podľa toho, čo je výhodnejšie. Práve tak ako vo svete veľkých financií.“

Ella sa opatrne zasmiala. Nebola si istá, či Hendrik hovorí vážne alebo len žartuje.

„Dobrý deň, pán komisár,“ pozdravil zasa Hendrika chlap vyzerajúci ako herec. „Prišli ste…“

„Odíďte,“ povedal Hendrik pokojne. Chlap sa mierne uklonil a ihneď odišiel.

„Ten už sedel trikrát pre sobášne podvody. Trikrát oklamal osamelé ženy, ktorým už minulo päťdesiatpäť rokov, ale všetky ho usilovne kryli. Veľa sme mu nemohli dokázať.“

„Ach, pán komisár, dobrý deň…“
„Maj ma rád,“ odsekol Hendrik na pozdrav. „Prepáčte, Ella, ale niekedy to už naozaj neznášam.“

Hodil na stôl peniaze.

Hneď pri dverách sedel za stolom chlap, čo sa ponášal na herca. Sedel sám. Keď Hendrik došiel k jeho stolu, priateľsky sa naňho uškrnul. Miesto vedľa neho bolo voľné, ale na stole stáli dva vínové poháriky.

Hendrik chytil Ellu opatrne za rameno a zastal s ňou pri stole.

„Máte oheň?“ spýtal sa Hendrik.

Prečo chce, aby mu ten chlap pripálil? pomyslela si Ella. Veď má výborný zapaľovač.

Hendrik hľadal dlho po vreckách, až konečne vytiahol cigaretu. Chlap s peknou tvárou sa usmieval a pozorne sa naňho díval. Potom cvakol zapaľovačom. Hendrik si pripálil, tváril sa pritom vľúdne, vyčkával, usmial sa na chlapa, ale nepovedal ani slovo. Chlap znervóznel a nepokojne sa zavrtel na stoličke. Vtom prišla k stolu akási dámčka, pozrela sa skúmavo z jedného na druhého a sadla si. Nervózne zdvihla pohárik a napila sa. Potom chytila chlapa pod pazuchu.

„Obstarožná ženská,“ podotkol Hendrik. „To som si mohol myslieť.“

„Taká bezočivosť!“ zvolala žena, ktorá už nemala ďaleko do šesťdesiatky.

„Veď je to sobášny podvodník, madam!“ odsekol jej Hendrik nahlas a zreteľne, čím zapríčinil neopísateľný zmätok.

Žena zasypala Hendrika nadávkami, potom vynadala svoju spoločníkovi a rozbila zopár pohárikov. Ktosi hodil do hudobného automatu mincu, aby džezová hudba prehlušila nevítaný hluk.

Ella a Hendrik sa smiali ešte aj potom, keď už sedeli v aute.

„Nezľaknite sa, že bývam tak mizerne,“ povedal Hendrik.

„Je to tu naozaj hrozné. Prečo si nenájdete niečo lepšie, veď si to pri svojom plate a postavení môžete predsa dovoliť.“

Hendrik mávol rukou.
Sadli si.
„Mne to stačí. Čoskoro požiadam matku, aby sem prišla. Ona mi to potom zariadi. Budem celkom bezmocný, lebo keď to matka uvidí, zdesí sa a ihneď zalarmuje všetky obchody s nábytkom.“
„Okrem matky nemáte nikoho blízkeho?“

„Každý mesiac jej telefonujem,“ odpovedal Hendrik vyhýbavo.

Ella sa už nevypytovala a pohodlne sa usadila na stoličke. Miestnosť vyzerala prázdna, nebol v nej ani stôl. V kúte stál gauč, okrem toho boli v izbe ešte dve stoličky, akýsi staromódny bielizník, telefón a drahý televízny prijímač. Dlážka bola z dosák, natretých vybledlou farbou a plných škvŕn.

„Predtým ste odmietli prísť ku mne, lebo ste sa báli zostať so mnou osamote, pravda?“

„Nezmysel!“ odvetila Ella rozpačito. „Povedzte mi, prečo si myslíte, že nie ste súci na svoje povolanie?“

„Lebo raz hrozne sklamem,“ povedal Hendrik. „So zločincami, ktorí majú chorobné sklony, si spoločnosť vie ľahko poradiť, ich percento nie je vysoké. A tí druhí… Zdá sa mi, Ella, že sú akosi nevinní. Za každou vecou je niečo, čo ju uvádza do pohybu…“

„Kto je teda podľa vašej mienky vinný? Štátne zriadenie, mocenské vzťahy, formy vlastníctva?, Veď taká je približne ľavičiarska teória.“

„Ach,“ vzdychol si Hendrik, „pre dnešok to nechajme. Veď všetky tieto reči sú zbytočné. Navrhujem, aby sme si uvarili dobrú kávu a potom vás odveziem, kam budete chcieť. O hodinu musím byť zasa v laboratóriu.“

Klame, pomyslela si Ella, tým som si celkom istá. Ako to viem, prečo som si taká istá? Podívala sa na neho, ale Hendrik sa jej pohľadu nevyhol a usmieval sa.

„Súhlasíte?“

„Áno,“ prikývla Ella.

„Pani Conradiová,“ začal Hendrik pomaly, „musím vám ešte čosi povedať. Chcel by som vám vlastne poradiť. Môžem?“

„Nie,“ odvetila Ella príkro, „neraďte mi, prosím. Prestaňte s tým. Viem si predstaviť, čo mi chcete povedať.“

„Neodišli ste z Jeruzalema preto,“ pokračoval Hendrik neodbytne, „že vám ten proces šiel na nervy?“

„Áno, bol to útek. Prečo sa ma na to pýtate?“

„Lebo si myslím, že ste sa teraz ocitli práve v tom, pred čím ste chceli ujsť.“

„To znie veľmi nejasne.“

„Máte pravdu. Priznávam to, ale teraz vám nemôžem nič bližšieho vysvetliť. Kedykoľvek budete chcieť niekoho počúvnuť…“
„Prepánajána, nezaobchádzajte sa mnou ako s malým dievčatkom. Som už vskutku dospelá.“

„Vypátrali ste toho Kirchnera, pani Conradiová. To bol naozaj bláznivý skutok. Uspokojte sa s tým. Prosím vás, aby ste v Jordanovom prípade prestali pátrať na vlastnú päsť.“

Ella vstala. Nahnevala sa.

„Prišiel som na celkom novú a zvláštnu stopu,“ pokračoval Hendrik, „ale viac vám nemôžem povedať. Hádam iba to, že ide o čosi veľmi nebezpečné.“

„Ďakujem vám,“ odvetila Ella, „viac mi naozaj nemusíte povedať, aby moja zvedavosť bola vybičovaná. Radšej by som si odhryzla prst, než by som sa vzdala Jordanovho prípadu.“

„Bol by som rád, keby ste si odhryzli prst,“ povedal Hendrik zachmúrene.

Ella sa zasmiala a siahla po kabelke.

„Nie,“ povedal Hendrik smutne, „nedúfal som, že ma poslúchnete. Pravdepodobne vám nijaké nebezpečie nehrozí. Iste nie do tých čias, kým veríte, že ten váš Jordan je nevinný.“

„Pán Kirchner,“ začal Müller, šéfredaktor Weltbildu, „sme naozaj radi, že ste doteraz nijakým novinám nič bližšieho nepovedali. My sme predsa len o niečo lepší ako tí ostatní, však?“

Ella sa srdečne zasmiala, čo Kirchnerovi trochu pomohlo prekonať rozpaky.

Müller sa pri reči prehrabával vo veciach na písacom stole, akoby niečo hľadal, ale bol to iba nervózny zvyk.

„Veď som to pani Conradiovej sľúbil,“ povedal Georg Kirchner.

„Áno,“ odpovedal Müller, neprestávajúc hľadať medzi vecami na stole. „Pani Conradiová a ja sme si vymysleli nový spôsob interviewu. Postavíme sem mikrofón, pani Conradiová sa vás na niečo spýta, vy odpoviete a tak ďalej. Potom vám to predvedieme presne tak, ako sa to odohralo, nevynecháme ani prerieknutia a opakovania, takže to bude autentické. Potom všetko uverejníme aj s vaším podpisom. Bude to teda naozaj pravý dokument.“

„Hľadáte azda zápalky?“ pýtal sa Georg Kirchner.

„Zápalky?. Prečo by som hľadal zápalky? Ach tak… nie, upratujem iba z nervozity… To je naozaj hlúpe.“

Müller zložil ruky na písací stôl a nútil sa byť pokojný. Zazvonil telefón.

Müller stisol gombík a zvolal: „Teraz nie!“ Potom si zapálil cigaretu.

„Začnime,“ povedala Ella Conradiová. Vzala do ruky mikrofón.

Telefón sa znovu ozval.

„Prajete si…“ ozvalo sa z aparátu.

„Nie!“ skríkol Müller. „Neprajem si. Všetko až o dvadsať minút!“

Ella Conradiová pripravila mikrofón a začala rozhovor.

„Povedzte nám, pán Kirchner, aké pocity má človek, ktorý v novinách číta o vlastnom zavraždení?“

Georg Kirchner sa na ňu s úžasom a mlčky díval.

„Nečítal som noviny… od tých čias, čo…“

„Prepánajána,“ zvolal Müller vzrušene, lebo čosi zavetril.

„Ničomníci… to by som si bol pomyslel, keby som bol čítal noviny.“

Ella Conradiová chcela mikrofón vypnúť a siahla už po vypínači, ale Müller jej vzrušeným gestom naznačil, že práve tak je to dobre a že má pokračovať.

„Šiel som za mesto s Beou, so svojou priateľkou. Chceli sme sa kúpať. Keď som došiel na kraj skaliska a zbadal som tam ležať toho chlapa so samopalom, v prvej chvíli som si myslel, že len žartuje…“

Pomlka.

„A potom ste sa zľakli?“

„Zľakol? Vlastne nie. Ťažko povedať… V prvej chvíli som ho nebral vážne… ani tú jeho tučnú tvár…“

„Nebrali ste jeho tvár vážne?“

„Nie.“

„Hovoríte o chlapovi, ktorý mal byť vaším vrahom?“

„Áno. Nebral som ho vôbec vážne.“

„Ani ten samopal?“

„Nie. Ani ten nie… Neviem vlastne, prečo… Viete…“
„A čo ste teda brali vážne?“

„Spomenul som si na čosi.“

„Na čo?“

„Na… posledné dni vojny… Bol som vojakom, hoci som bol takmer ešte chlapec… a vtedy… ležal som raz v tráve a počúval, ako sa čosi blíži… potom som zbadal tvár, cudziu tvár… ktorá…“
Pauza.

„Čo bolo ďalej?“

„Flinta,“ povedal Georg, „vynorila sa pri ňom flinta… a ruky… myslel som si, že ma ten človek chce zabiť. Vôbec som nemyslel na to, že by som mal sám na neho vystreliť, veď som ho nepoznal!“

Pauza! Pauza! Pauza! pomyslela si Ella Conradiová. Tie dlhé pauzy, čo Georg robí, tie v interview nechám, najmä tú po vete, ktorou Georg vysvetľuje, prečo nestrieľal: Veď som ho nepoznal… Ella prehltla, čosi ju dusilo. Prepánajána, som už azda sentimentálna?

Müller sedel za písacím stolom a ticho a pozorne načúval. Znovu si uvedomil, že Conradiová je jeho najlepšia novinárka.

„Čo to máte za fotografiu?“ spýtal sa Georg. Müller ukázal Kirchnerovi fotografiu Adriana Haupta, druhej obete v ten deň, keď ktosi na Georga strieľal. Ella nechala magnetofón bežať. „To je Haupt, ktorého zastrelili v noci.“

Čeorg vzal toťografiú do ruky. „Pani Conradiová,“ povedal, „tento chlap, akože sa volá – Haupt? To je ten, čo na mňa vtedy pri rieke strieľal. To je môj vrah!“

Toto interview nasledujúci deň uverejnili v plnom znení aj so senzačným záverom.

Ella Conradiová sa stala definitívne hlavnou atrakciou redakcie Weltbildu. Müller jej bez komentára podstatne zvýšil plat, podotýkajúc, že ju za žiadnu cenu z redakcie nepustí. Pokiaľ ide o neho, uzavrie vraj rád s Ellou zmluvu na doživotie. Keby jej iné redakcie ponúkali vyšší plat a priviedli by ju tým do pokušenia, má mu to vraj pokojne povedať.

Hendrik zatelefonoval Elle do redakcie a blahoželal jej k úspechu.

„Už sme Kirchnera vypočuli, možno mu bez výhrady veriť. Je to pravda, strieľal na neho Haupt. Ste naozaj šikovná, pani Conradiová. Ale aj tak vás prosím, aby ste skoncovali s týmto prípadom. Ešte nie je neskoro.“

„Musím vám povedať, pán Hendrik, že mi už leziete na nervy.“

„Prestaňte s tým,“ odpovedal Hendrik grobiansky. „Doparoma, dajte si poradiť. Pre mňa, za mňa, môžete si myslieť aj to, že žiarlim na vaše úspechy.“

„Nie,“ odvetila Ella, „viem, že nie ste závistlivý alebo žiarlivý. Ale neviete si predstaviť, čo je to byť novinárom.“
„Začínam to pomaly chápať. Prosím, ako chcete. Nedá sa zrejme, nič robiť. Ale verte mi, Ella, začína to byť nebezpečné. Veľmi nebezpečné“

Ella sa Hendrikovi jednoducho vysmiala. „Nezvyknem mávať strach,“ povedala mu. „A okrem toho; aké hrôzy to naznačujete? Veď nežijeme v stredoveku.“

„Nuž dobre,“ odpovedal Hendrik, „uvidíme, v akých, časoch žijeme. To sa veru ukáže.“

„Šli by ste so mnou dnes na večeru, pán Hendrik?“

Komisár chvíľočku váhal. Pozvanie ho, veľmi lákalo.

„Nemám čas,“ odvetil nevoľky dosť nezdvorilo, potom si to však uvedomil a chcel zlý dojem zmierniť, „totiž…“
„V poriadku,“ povedala Ella sklamane.

„Okrem toho musím dnes večer zatelefonovať matke,“ pokračoval Hendrik podráždene, lebo nevedel, ako napraviť svoju nezdvorilosť. „Je už načase, aby sa niekto staral o ten môj pelech.“ Zložil slúchadlo, nečakajúc na Ellinu odpoveď. A ani sa nerozlúčil.

Ella bývala v tichej štvrti mesta. Teraz, keď zarábala oveľa viac, pomýšľala na to, že sa odsťahuje. Jednofarebné sivé fasády domov sa jej zrazu zunovali, celé predmestie sa jej zdalo škaredé. Vo dne ju rušil krik hrajúcich sa detí, v noci výkriky opilcov, ktorí sa zavše, potulovali po ulici.

Robím kariéru, pomyslela si Ella, odsťahujem sa, teraz som najlepšia novinárka na svete. Zasmiala sa pri tejto samochvále, ihneď si za to aj vynadala a povedala si, že je naozaj neznesiteľne márnomyseľná, veľmi hlúpa a protivná. No potom sa zasa pobavene zasmiala. Myslela na Mošeho, na ktorého listy stále čakala. Znervózňovala domovníčku, lebo sa každý deň spytovala, či jej neprišla nejaká pošta.

Moše písal pravidelne. Keď dostala list, dávala známky domovníčkinmu chlapcovi a bolo jej pritom príjemne. Chcela sa odsťahovať, vziať si pri prvej príležitosti dovolenku a odcestovať do Izraela.

Jedného rána vyšla z domových dvier a našla svoj športový voz celkom zdemolovaný.

Ľudia, ktorí bývali na tej istej ulici, kde Ella, neskoršie vo svojich výpovediach uviedli, že v noci počuli, ako prišlo nákladné auto. Zastavilo v polovici ulice, možno pred domom, v ktorom býva pani Conradiová. Motor však nevypli. Potom sa ozývali údery, ale znelo to tak, akoby na zem zhadzovali ťažké debny, preto si všetci mysleli, že z auta niečo vykladajú. Bolo počuť aj treskot rozbitého skla, ale nikto nemyslel na nič zlé. Nákladné auto sa zdržalo len chvíľu, minútu, nanajvýš dve.

Ellin voz rozdrvili ťažké brvná, zhodené z nákladného auta. Ochranné sklo a jeho rám boli celkom rozbité. Práve tak aj kapota chladiča a motor. Aj dvere boli zámerne, zničené.

Keď Ella videla hromadu trosiek a pri nich veľké, ťažké brvná, vošli jej slzy do očí. Zoči-voči tomuto činu surového násilia cítila sa bezmocná ako malé dievčatko.

„Nemáte ten voz poistený?“ pýtala sa domovníčka, keď videla, že Ella plače.

„Ale áno, mám,“ povedala Ella, „o to nejde. Poisťovňa mi dá nový voz, tým si hlavu lámať nemusím.“

„Ale, prosím vás,“ zvolala domovníčka celá bez seba, „kto mohol také niečo urobiť!“

Ella sa vrátila do svojho bytu, aby zavolala políciu a poisťovňu. Keď už siahala po slúchadle, telefón zazvonil.

„Pani Conradiová?“ spýtal sa pokojný hlas.

„Áno. Čo si prajete?“

„Počúvajte, ma dobre, pani Conradiová, Odporúčam vám veľmi dôrazne, aby ste v Jordanovom prípade prestali pátrať. Rozumeli ste mi?“

„Počujte, čo si vlastne…“

„Dúfam, že ste mi rozumeli,“ prerušil ju chladne mužský hlas. „Robíte, si zbytočne, nepríjemnosti. Ak nepočúvnete, čo vám radím, môže sa vám niečo prihodiť.“

„Nevyhrážajte sa mi, veď nežijeme v stredoveku…“

„To uvidíte, v akých časoch žijeme.“

Neznámy muž zložil slúchadlo.

Ella brala celú vec na ľahkú váhu. Je to asi niekto, komu sa nepáčia jej články. To sa stáva. Redakcia dostávala často anonymné listy, keď bol niektorý čitateľ nespokojný, Prečo by jej teda nemohol niekto anonymne telefonovať? Bez ďalšieho premýšľania zavolala poisťovňu a oznámila jej čo sa stalo s autom.

V nasledujúcich dňoch odchádzala Ella jedného večera neskoro z redakcie. Pomáhala Müllerovi pri lámaní novín. Opustila veľkú svetlú budovu zároveň s mnohými inými ľuďmi.

Bolo okolo desiatej, hlavná ulica bola osvetlená, autá premávali som a tam. Táto časť mesta vyzerala vždy akosi slávnostne. Ella sa dala unášať prúdom ľudí. Dívala sa na svetelné reklamy kín a uvažovala, či by sa nemala pozrieť na nejaký film.

Ako kráčala, zrazu pri nej zastavilo veľké auto. Zadné dvere na pravej strane sa otvorili, vystretá ruka ju zvala do auta a mužský hlas zvolal veselo: „No, také prekvapenie! Veď je to pani Conradiová! Ako dlho sme sa…“
Ella podišla s úsmevom k autu. Hlas jej bol akýsi povedomý, ale nemohla si spomenúť, komu patrí.

„… už nevideli?“

Ella stisla podávanú ruku a v tom momente ju niekto strašnou silou vtiahol do voza.

Ella padla celým telom na zadné sedadlo vozu. Pocítila odpor, keď sa ocitla v tesnej blízkosti dvoch mužov. Nemala strach, cítila iba hnus. Keď ju hodili na zadné sedadlo, chcelo sa jej skríknuť: Nedotýkajte sa ma! Ale si to rozmyslela a nevzpierala sa.

Auto uháňalo veľmi rýchlo.

Nemohla rozpoznať nijakú tvár, lebo zadné a bočné okienka zakrývali záclonky. Muži vedľa nej aj šofér mali na hlavách klobúky.

„Vy ste akiste tí istí podliaci, čo zdemolovali moje auto, však?“

Nikto jej neodpovedal.

„Majú vôbec chlapi, ako ste vy, skutočné mená?… a môže sa vám človek pozrieť do tváre, aby mu pritom neprišlo zle?“

„Nepapuľujte!“ skríkol na ňu chlap po pravej strane.

Auto zastavilo v predmestskej ulici, kde, ako sa zdalo, nebolo ani živej duše. Motor ticho vrčal. Z pravých zadných dvier auta vystúpil jeden z chlapov, za ním Ella Conradiová.

Keď sa chcela spýtať, čo má vlastne celý ten nezmysel znamenať, prudko ju udrel dlaňou do tváre. Ella sa zatackala. Vtom pocítila nový úder. Odletela k múru a takmer stratila vedomie. Cítila, ako padá, ale v tom momente ju chlap surovo zdvihol a zasa ju udrel do tváre. Znenazdajky sa Ella celkom spamätala. Podarilo sa jej vykríknuť, ale nový úder zmenil jej výkrik na akýsi neurčitý zvuk.

Neskoršie si nemohla spomenúť, ako dlho ju chlap bil. Vtedy sa jej zdalo, že to nebude mať konca. Znova a znova cítila na tvári tvrdé, odporné chlapove ruky. Po jednom prudkom údere sa zasa zrútila. Pri páde zhlboka a detsky vzlykla, ľavá noha sa jej pritom podvrtla, takže sa rukou musela oprieť o okraj chodníka.

Keď sa znova spamätala, mala v ruke svoju lodičku s vysokým podpätkom. Chlapova tvár sa jej nejasne mihala pred očami, zrazu ju uvidela celkom zreteľne a topánkou sa rozohnala po nej. Zasiahla zrejme obličaj, lebo chlap tlmeno, ale veľmi bolestne vykríkol a Ellu divo udrel oboma rukami do tváre.

Pokým stratila celkom vedomie, počula ešte akoby z veľkej diaľky, že sa nad ňou otvorilo okno.

Akýsi muž a žena sa škriepili. „Nechoď von,“ vravela žena, „ktovie, čo je to za ženskú… Že je pekne oblečená, ešte nič neznamená, veď teraz sú všetky také… do takého niečoho sa netreba miešať. Zatvor rýchlo oblok!“ – „Tí ju doriadili,“ povedal muž, „idem si ju obzrieť. To je naozaj hrôza, veď tí pľuhavci…“
Ella ležala v čistej nemocničnej posteli a fotografické aparáty len tak cvakali. Usilovala sa vydržať záplavu svetla z fotografických bleskov a namáhala sa nezavrieť pritom oči.

„Prestaňte už!“ zvolal Müller. „Pani Conradiová sa musí ešte šetriť. Dosť!“

Fotografovanie sa skončilo. Niektorí novinári sa s Ellou lúčili, akoby jej chceli poďakovať, že im poskytla senzáciu.

„Bodaj by sa to niekedy zasa podarilo,“ povedal mladý novinár veselo. Ella sa na neho usmiala, nemohla sa hnevať, lebo vedela, čo má na mysli.

„Nuž do videnia!“ zvolal Müller. „Ďakujeme za návštevu!“ Tak sa snažil taktne zbaviť návštevníkov.

V kúte sa o stenu opieral Hendrik.

Müller trochu zrozpačitel.

„Ešte ostanete, pán komisár?“

„Chvíľočku.“

„Majte sa dobre, Ella,“ povedal Müller a bozkal jej ruku. „Zas bude všetko v poriadku. Tá ranka na hlave sa rýchlo zahojí. Počujte, Ella, nechceli by ste si vziať dovolenku a odísť do Tel Avivu?, čosi také sa povrávalo.“

Ella sa usmiala.

„Uvidíme,“ odpovedala. „Ďakujem vám, pán Müller. Naozaj vám veľmi pekne ďakujem, že ste ma navštívili…“

Müller odišiel trochu dojatý.

Hendrik pomaly podišiel k Elle a sadol si na stoličku pri posteli.

„Je to dobrá nemocnica?“

„Veľmi dobrá.“

„Stojí vás veľa?“

„Som poistená,“ povedala Ella.

„To by teda bolo v poriadku,“ podotkol Hendrik. Ella sa zrazu rozplakala.

Hendrik sa na ňu skúmavo podíval, nič nepovedal, ale bolo vidieť, že s ňou cíti.

Ella fňukala do vreckovky.

Hendrik trpezlivo vyčkával, ani sa nepohol, len sa pozorne na ňu díval.

„Frank,“ vzlykla Ella a len pomaly sa uspokojovala, „videla som to celkom jasne. Ja… ja si myslím, že som tomu lotrovi vyrazila oko.“ Hendrik, hoci bol zvyknutý na všeličo, trochu zbledol. Narovnal sa na stoličke a spozornel. Aj to, že ho Ella po prvý raz oslovila krstným menom, mu naznačovalo, aká je bezmocná.

„Zrazu som si pomyslela, že ma zabijú… A potom sa mi ocitla v ruke topánka a od strachu som ho udrela… do tváre. Ešte teraz počujem, ako zareval.“ Ella znovu zavzlykala.

Hendrik sa len ťažko opanoval, aby nezačal kliať.

„Verte mi, Frank, nikdy v živote mi neprišlo na um niekoho dokaličiť… Nechtiac som sa zamotala do takej veci… Veď som nikomu nechcela ublížiť…“

Plakala.

„Nič si z toho nerobte,“ cynicky poznamenal Hendrik. „Mali ste, prirodzene, počkať, kým vám ten lotor úplne nerozbije tvár, nezohaví ten váš krásny nos a nevybije všetky zuby. To je predsa celkom jasné…“

„Je to pre mňa strašné, keď si pomyslím, že som niekoho poranila. Nechápete to?“

„Chápem to lepšie, ako ktokoľvek iný. Ale nezabúdajte, že ste mali proti sebe celkom bezohľadných zločincov. Nemohli ste si vyberať.“

„Viem. No aj tak…“

„Mohli ste, prirodzene, zachovať pokoj a slušne, bez reptania zomrieť.“

Ella mlčala.

„A teraz vážne,“ vzdychol si Hendrik. „Spomínam si, čo mi povedal otec pred smrťou. Nech ma boh skára, ak to nie je pravda. Zavolal ma k sebe a pošeptal mi do ucha: Chlapče… v živote… musíš prejsť ľuďom cez rozum. Prejsť cez rozum, Ella, k väčšej múdrosti otec neprišiel, hoci sa dožil osemdesiatich rokov! A takto sa celé generácie usilovali pretĺcť životom. To nás ešte doteraz…“

Hendrik sa zrazu odmlčal. Aj Ella bola ticho. „Jedno je isté,“ podotkol Hendrik o chvíľu, „že naši protivníci stratili nervy.“

„Akí protivníci?“

„Všetci, čo majú do činenia s tou vraždou. Dozvedeli sme sa veľa, vy sama ste nám v mnohom pomohli. Haupt strieľal pri rieke na Kirchnera – a netrafil ho. Tí lotri nemali šťastie. Tej istej noci zastrelil niekto Haupta z rovnakej zbrane. Ale už vieme celkom bezpečne, že vrahom musel byť niekto iný, lebo Haupt sa sám stal obeťou. Klbko sa teda trochu rozmotalo. To spôsobilo, že naši protivníci stratili nervy. Rozhodli sa, že všetkých, čo vraždu vyšetrujú, musia odpratať. Predovšetkým vás, Ella. Teraz som vlastne ja na rade. Ale na mňa musia vymyslieť niečo šikovnejšie. Mňa predsa nemôžu niekam len tak jednoducho odvliecť a zbiť. Poradím si aj s troma chlapmi. Ale nevyhnem sa tomu, cítim to. Som len zvedavý, ako na to pôjdu.“

Ella sa na neho uprene dívala a nič nechápala. Chcela sa už spýtať, ako má tomu rozumieť, ale vtom Hendrik zamyslene podotkol: „Najprv vám zdemolovali auto… to je známy nacistický spôsob…“

„Čože? Prečo nacistický?“

„A potom vás zbili. To sú známe metódy. Teraz sa to zvykne robiť jemnejšie, no zdá sa, že sa vrátili k starému osvedčenému barbarstvu.“

„Prosím vás, Frank, neodbočujte, veď viete oveľa viac ako ja. Povedzte mi, prosím…“

Hendrik na to nereagoval. „Ella,“ povedal, „nepovažujte ma za surovca, ale ak ste jedného z tých lotrov udreli topánkou tak, že na to nikdy nezabudne, nie je mi ho ani trochu ľúto.“

„Je Jordan zapletený do vraždy, ktorej obeťou sa stal Haupt? Povedzte mi to, Frank, lebo je to pre mňa veľmi dôležité.“

Hendrik sa na ňu chvíľu díval veľmi pozorne.

Musí jej povedať pravdu, aby neurobila nejakú chybu. I keď bude veriť v Jordanovu nevinu, už ju to neochráni. Zašla priďaleko. Je z ľudí, ktorí nevedia prejsť nevšímavo okolo nespravodlivosti – je teda v nebezpečí.

„Jordan,“ odpovedal Hendrik, „je s najväčšou pravdepodobnosťou Hauptovým vrahom.“

„Mýlite sa,“ vyhlásila Ella. „Neviem, Frank, čo všetko ste zistili, ale veľmi sa mýlite. Veď ste videli na vlastné oči, aké úbohé figúry sú tí porotcovia, aká je to skorumpovaná, neschopná banda. Tí by odsúdili Jordana iba preto, lebo je im nesympatický.“

„To je pravda,“ odvetil Hendrik. „Je to kuriózne – porotcovia by si naozaj zaslúžili príučku, ale to nič nemení na veci. Obžalovaný je jednako vinný. Neschopný súd, ktorý by s ľahkým srdcom odsúdil nevinného, má šťastie, lebo sa mu dostal do rúk človek, ktorý je vinný. Prepáčte mi také príkre vyjadrovanie, ale bez irónie sa o tom nedá hovoriť.“

„Jordan je nevinný.“

„Uvidíme,“ odpovedal Hendrik. „Súd bude musieť Jordana v každom prípade najprv oslobodiť… Ale idem si zistiť, či v niektorej nemocnici neprijali chlapa s poraneným okom. Je to pravdepodobne zbytočné, lebo ten váš protivník, s ktorým ste vybojovali zápas vo voľnom štýle, dal sa iste ošetriť od lekára, ktorý je jeho spoločníkom. Pohľad na jednookého by mi mohol pritom všetkom všeličo objasniť.“

Kto dlho poznal policajného prezidenta Gammeho, nespozoroval na ňom v uplynulých pätnástich rokoch nijakú badateľnú zmenu. Chodil pružne, vyzeral ako statný päťdesiatnik. Jeho manželka ho podozrievala, že raz do týždňa – vo štvrtok – ešte navštevuje bordel, ale to nebola pravda.

Teraz stál pri obloku vo svojej pracovni na policajnom prezídiu a tisol dlane na sklo, akoby ho chcel vylomiť. Štátny zástupca Becker sa naňho so záujmom díval. Gamme mal mocné ruky. Cez vojnu podpísal nimi veľa rozsudkov smrti, ale na to sa už snažil zabudnúť.

„Chyby!“ povedal Gamme nahlas. „Samé chyby!“ Becker prikývol, hoci ho to v podstate nezaujímalo, lebo už mal všetkého až po krk. Uvažoval o tom, že by sa mal usadiť kdesi na vidieku, kde by bol ďaleko od civilizovaného sveta intríg a podvodov.

„Neprerušujte ma, prosím, budem s vami hovoriť celkom otvorene!“

Becker ho vôbec nechcel prerušiť.

„Môžem hovoriť s vami otvorene? Je mi z toho nanič! Je to vážne. A teraz ešte zbili Conradiovú.“ Gamme sa udrel päsťou do čela a odišiel od obloka.

„Zhora mi nedajú nijaké jasné pokyny,“ pokračoval. „To sa dalo očakávať! Ale ak ten prípad šikovne nevyriešim, kopnú ma do zadku. A ja sa, bohuprisám, nechcem nechať odtiaľto vykopnúť.“ Becker ho zdvorilo počúval, ale všetko sa mu hnusilo.

„Veď sme ľudia, Becker, teraz s vami hovorím ako človek a ako otec rodiny. Počujte. Ja poznám tých troch chlapov, čo zdemolovali Conradiovej auto a potom ju zbili. Viem, že majú na svedomí ešťe aj viac, ale tým vás, božechráň, nechcem zaťažovať. Ale čo mám robiť?“ Gamme zmenil tón. „Ste si teda istý, že Jordana oslobodia?“

„Celkom istý,“ odvetil Becker.

Gamme sa obrátil k štátnemu zástupcovi a akoby sa nemohol striasť predstavy, že všetko to je nezmyselné, povedal: „Tí traja… sú vysoko postavené osobnosti. Ale ak súd Jordana oslobodí, môže sa to ešte skončiť dobre. Ten človek sa musí odtiaľto čo najskôr stratiť, niekam do cudziny, aby…“ Gamme nervózne prehltol.

„…aby sa na to zabudlo!“ podotkol Becker ticho.

Gamme si sňal z ruky hodinky a chvatne ich naťahoval. Hodinky sa v jeho veľkých rukách strácali.

„Ale začalo sa to všetko vtedy,“ pokračoval Gamme, „keď sa v tom jeruzalemskom procese spomenuli mená ľudí, ktorí sa u nás zasa tešia úcte a vážnosti a zaujímajú vysoké miesta, dokonca aj vo vláde. Spomeňte si na Globkeho. Vypukla panika. Naozaj hnusná, ničomná, úbohá panika. Ale kvôli tomu predsa netreba hneď vraždiť. Kde je potom dôvera k nám, dôvera v poriadok?“

Becker počúval s otvorenými ústami. Tu sa môžeš niečomu priučiť, pomyslel si.

„Iste mi dáte za pravdu, že tu ide proste o nedostatok dôvery.“

Gamme si pripäl hodinky.

Becker sa nechcel do ničoho zamotať, a preto povedal: „Všetko je teraz na svete také problematické. V Taliansku som sa zoznámil s dievčaťom…“

Len čo sa Becker odmlčal, zadrnčal telefón. Keďže Gamme na zvonenie nereagoval, zdvihol slúchadlo Becker. „Pracovňa policajného prezidenta! Ach, to ste vy!“ Obrátil sa k policajnému prezidentovi a rýchlo zašeptal: „Doktor Welk!“ Chvíľu ticho počúval a potom povedal: „Moment, prosím!“ Prikryl slúchadlo dlaňou a oznámil policajnému prezidentovi, že doktor Welk sa pýta, či sa už teraz konečne zídu, aby si zahrali skat.

„Preboha, nie!“ zvolal Gamme. „Nechcem, aby nás novinári videli pohromade. Tí predsa všade snoria.“

„Nie,“ oznamoval Becker doktorovi Welkovi, „bohužiaľ z toho nič nebude. Do videnia.“

Gamme podišiel zasa k obloku a v krátkych prestávkach tisol dlane na sklo, pričom sa celým telom predkláňal.

„Všetko sa človeku vymyká z rúk,“ povedal. „Ešte som sa nikdy necítil tak mizerne ako teraz. Niečo, prirodzene, urobím…“ Neprezradil, čo mieni urobiť. „Ale všetko, čo urobím, je nedostatočné a žalostné v porovnaní s tým, čo by som mohol urobiť.“

Usmial sa na okenné sklo, ako sa kedysi smial do ľudských tvárí.

[image: image24.png]



Jordan sedel vo väzenskej cele pod oblokom a počúval ľahostajne dozorcu, ktorý mu hodil na pričňu balík novín. S uspokojením si pomyslel, že teraz s nim zaobchádzajú celkom ináč. Tón, akým s ním doteraz jednali, bol hrubý a urážlivý, ale v poslednom čase sa to všetko zmenilo.

„No, pán Jordan,“ vravel dozorca, „už vás čoskoro pustia. Skrátka a dobre…“ Dozorca hľadel tupo na dlážku, chvíľu sa ani nepohol a potom hlučne a prudko kýchol. „Skrátka a dobre,“ pokračoval, „justícia sa zmýlila. To sa stáva. Omyl, povedal jež, a skotúľal sa z kefy, hihi…“
A keď sa Jordan nesmial s ním, dozorca ešte dodal: „Aj moja stará vždy vravela, že ste nevinný. Vrahovia vyzerajú inak. Sudcovia aj porotcovia bolí proti vám proste zaujatí, veď noviny to jasne dokázali.“

Jordan ho už nepočúval, schytil noviny a dychtivo čítal. Dozorca vyšiel z cely. Jordanovi padli do rúk noviny, čo znova uverejnili fotografie, ktoré francúzsky novinár tajne urobil nedávno v jeruzalemskom väzení.

Fotografie z veľkého procesu zobrazovali obžalovaného, ktorý pracoval pre nacistov ako špeditér smrti a bol spoluvinný na zavraždení miliónov židov a iných nevinných. Keď ho francúzsky novinár kamerou, užšou ako zápalková škatuľka, vyfotografoval škárou medzi dverami a dlážkou, sedel obžalovaný na prični a nechal si merať krvný tlak. V popredí bolo na každej fotografii vidieť ozrutánske čižmy policajného strážnika.

Niektoré iné fotografie ukazovali prsty obžalovaného. Boli to ruky masového vraha. Nebolo na nich nič hrozného – hrozné bolo iba to, čo urobili: podpisovali rozsudky smrtí.

V JERUZALEME V NAJBLIŽŠOM ČASE VYNESÚ ROZSUDOK – Jordan prečítal nadpis a hodil zrazu noviny zúrivo späť na pričňu.

V centre mesta pred výkladnou skriňou obchodu s rozhlasovými prijímačmi sa zhromaždil zástup ľudí. Osemnásť televízorov, porozostavovaných vedľa seba a nad sebou, ukazovalo rovnaký program a malo byť ohromujúcou reklamou. Osemnásť ráz bolo vidieť štátneho zástupcu, plešivého muža s ostrým profilom a čudne nehybnou šijou, obžalovaného, nervózne napäté obecenstvo, potom zasa štátneho zástupcu, ktorý práve hovoril, a znova obžalovaného v neprestreliteľnej kabíne.

„Aj tamto už zapli televízory,“ bolo počuť chlapčenský hlas.

Hneď vedľa bol tiež obchod s rozhlasovými prijímačmi. Nebol tak prepychové zariadený, mal menší výklad a za lesklým sklom bolo iba šesť reklamných televízorov. Ale majiteľ zapäl iný program a okrem toho otvoril aj dvere do obchodu.

Bolo počuť džezovú hudbu. Na šiestich obrazovkách sa zjavil orchester. Pred hudobníkmi vystupoval nejaký žonglér, ktorý vyhadzoval do výšky deväť lôpt.

Dobrá hudba vábila, takže diváci odchádzali od televízorov s procesom a sledovali druhý program. Napokon zostali pred osemnástimi televízormi iba Ella Conradiová a dvaja študenti.

Ella sa ani nepohla.

Pri tomto procese som sklamala, pomyslela si, ponorená do spomienok. Musela som Müllera telefonicky požiadať, aby ma z Jeruzalema odvolal. Ale potom som tam chcela ostať. Kvôli Mošemu. Už ho čoskoro uvidím. Vezmem si dovolenku a odcestujem do Tel Avivu.

Zrazu sa jej osemnásť televíznych obrazov roztancovalo pred očami. Prišlo jej zle. Nahla sa dopredu, oprela si čelo o chladné sklo výkladnej skrine a trochu sa pritom zapotácala.

„Treba vám pomôcť?“ spýtal sa zdvorilo jeden zo študentov. „Máme vám zavolať taxík…?“

„Ďakujem,“ povedala Ella, „ste veľmi láskavý, ale netreba.“

Narovnala sa, chcela odísť, ale bolo jej nanič a pociťovala veľkú únavu.

Majiteľ obchodu otvoril dvere, vyšiel na chodník a zvedavo sa díval, prečo ľudia odišli. Keď zbadal, že stoja pred susedným obchodom a dívajú sa na iný program, pokýval hlavou, chvíľu nehybne stál a premýšľal.

Z otvorených dvier obchodu doliehal útržkovité, tvrdo hlas obžalovaného: „… budem odsúdený… mnohí si myslia, že sa budú môcť… na môj účet vyhnúť zodpovednosti…“

Majiteľ obchodu zatvoril za sebou dvere.

Ella odišla.

Pre Hendrika bol posledný deň procesu najčiernejším dňom jeho života.

Nebolo pochybností, že súd Jordana oslobodí. S istotou sa vedelo iba, že Adrián Haupt, vážený občan mesta, strieľal pri Vlčej skale na Georga Kirchnera. Motív bol záhadou. Kto potom nasledujúcej noci zastrelil Haupta, nedalo sa zistiť. Jordanovi nemohli nič dokázať. Dôkazy proti nemu neboli dosť presvedčivé. Vrah sa dobre kryl.

Hendrik hovoril z kancelárie telefonicky s matkou. Zrazu po tom zatúžil. Všetko sa mu priečilo. Keď si predstavil svoju nedbanlivo zariadenú izbu, bolo mu z toho nanič. Musím si nájsť byt, pomyslel si, alebo si aspoň zariadiť izbu útulne.

„Haló… haló, chlapče, si to ty?“

„Áno,“ odpovedal Hendrik radostne a pritisol si slúchadlo k uchu, „áno, ja… mama. Uvedomil som si, že som ťa už dávno nezavolal a že by už bolo načase, aby…“

„Áno, mám z toho veľkú radosť. Ako sa máš, syn môj?“

„Dá sa to vydržať, mama. Počuj, nechcela by si ma zasa navštíviť? Ak sa ti to hodí, mohla by si zopár dní… Čože?“

„Veľmi rada,“ skočila mu chvatne do reči, lebo sa veľmi tešila, „už na to dávno myslím, ale u teba človek nikdy nevie, či ti vyhovie.“

„Nuž dobre,“ povedal nemotorne a chlapčensky, „ale nechajme tie staré záležitosti na pokoji. Tvoj starý ma môže mať rád… veď vieš, čo mám na mysli… myšlienka, že mám nevlastného otca, sa mi protiví… Mama!“ zvolal. „Naozaj už netreba o tom hovoriť… Len som si myslel, že keď máš taký dobrý vkus, mohla by si… bývam totiž v hroznom pelechu… nuž zišlo mi na um…“

„Chlapče!“ skríkla jeho matka celá šťastná. „Nemusíš mi už nič hovoriť. Kedy mám prísť? Ja môžem hoci aj hneď. Nechám tu všetko ležať a bežať a vyberiem sa na cestu.“

„Nie, mama, také súrne to nie je. Ale príď na budúci týždeň, ak je to možné…“

Vo dverách sa zjavil Hendrikov asistent so šálkou kávy a čosi svojmu šéfovi rozčúlene naznačoval. Hendrik mávol zlostne rukou, ale asistent ostal stáť vo dverách.

„Maj sa teda dobre!“ zvolal Hendrik. „Akýsi idiot zasa odo mňa niečo chce. Musíme končiť. Príď na budúci týždeň. Zostaneš tu, ako dlho budeš chcieť a zariadiš mi izbu… súhlasíš?“

„Do videnia, chlapče! Mám veľkú radosť, že si mi konečne zasa zatelefonoval…“

Hendrik zložil slúchadlo so šťastným výrazom v tvári.

Pristúpil k nemu asistent.

„Pán šéf,“ povedal a postavil rozčúlene šálku kávy na Hendrikov písací stôl. „Volá vás policajný prezident, ale nemohol som ho s vami spojiť, lebo ste mali linku stále obsadenú. Chce s vami hovoriť osobne.“

„Viete, čo mi môže pán policajný prezident urobiť, keď hovorím so svojou matkou?“

„Nemusíte pokračovať, viem si to predstaviť a domyslieť. Len pochybujem, či to policajný prezident urobí. Je to otázka vkusu.“

Usmiali sa na seba.

Len čo telefón zazvonil, Hendrik zdvihol slúchadlo. „Hendrik!“

Nasledovala záplava slov, ktorým nikto nemohol rozumieť, lebo v aparáte neustále niečo bzučalo a Hendrik musel mávať slúchadlom hore-dolu. Potom sa pokúsil krik prehlušiť a zareval do telefónu: „Pán policajný prezident!“

Bolo to márne. Hendrik odovzdane čakal, držiac slúchadlo ďaleko od ucha. Potom ho položil, aby si zapálil cigaretu. Keď nečakane nastalo ticho, siahol zasa po slúchadle a rýchlo povedal do telefónu: „Priznávam, že sme to nevypátrali.“ Telefón zasa zadrnčal. Hendrika znova zaplavil vodopád rozhorčených a zlostných slov.

„Môžete ma vyhodiť,“ povedal Hendrik, využívajúc novú pauzu, „ale mám novú stopu, ktorú už istý čas sledujem a dúfam, že…“

„Dajte mi so svojou novou stopou pokoj,“ skríkol Gamme, ale predtým zrejme na chvíľočku zaváhal. Hendrik si to povšimol a zaregistroval to ako fakt, s ktorým si teraz ešte nevedel poradiť.

Asistent chcel Hendrikovi pripáliť, ale nadarmo cvakal zapaľovačom pred Hendrikovou tvárou.

Gamme začal útočne: „Jordana… v každom prípade… oslobodia. Je vám to jasné?“

„Dokonale.“

Hendrik odsotil asistentovu ruku so zapaľovačom, lebo to ho znervózňovalo.

Gamme: „No, viac sa už o tom nedá vlastne povedať.“

V tom sa spojenie prerušilo. Hendrik sa ohromene podíval na svojho asistenta, potom zložil slúchadlo a vypil kávu.

„Nie je tam benzín,“ povedal asistent melancholicky. „Kto to kedy videl takto sklamať? Teraz mám na mysli nás, policajný prezident má, prirodzene, pravdu.“

„Ešte slovo a vytrhnem vám jazyk,“ zavrčal Hendrik.

Obaja boli prekvapení, keď sa zrazu bez zaklopania otvorili dvere. Nikto nebol ohlásený. Do miestnosti vošiel mocný, asi päťdesiatpäťročný muž, ktorý vyzeral neohrabane a rozpačito. V skutočnosti to bol jeden z najprefíkanejších komisárov kriminálneho oddelenia.

„Dobrý deň, Hendrik,“ pozdravil, priateľsky sa usmial a podišiel ku stolu.

„Komisár Haberland,“ zvolal Hendrik a od prekvapenia opakoval kolegovo meno.

Haberland si k Hendrikovmu stolu pritiahol stoličku a sadol si.

„Počujte, Hendrik,‘“ povedal, „chcem to vybaviť krátko. Nepotrpím si na dlhé reči. Vyšetrovanie tej dvojnásobnej vraždy je na rozkaz policajného riaditeľa odo dneška v mojich rukách. Tak je to.“ Úprimne sa pozrel Hendrikovi do očí.

„Ale veď som s policajným prezidentom práve teraz telefonicky hovoril. Nič mi o tom nepovedal.“

„To je, ako viete, jeho spôsob.“

Hendrik chvíľu nevedel, čo má povedať. To je ten úder, prišlo mu na um. Teraz prišiel rad na mňa. Len si priznaj, že z tejto strany si úder nečakal. Od tejto chvíle si o skúsenosť múdrejší, musíš sa s tým zmieriť.

„Odvolávajú ma? To nie je pravda!“ zvolal Hendrik naivne.

„Je mi ľúto,“ povedal Haberland a díval sa zasa tak úprimne, „je mi ľúto, že mne pripadla úloha vystriedať vás. Že sme osobne nevychádzali nikdy dobre, to ma vždy mrzelo…“

„‚Prestaňte‘!“ povedal Hendrik s výrazom odporu. Haberland si zapálil fajku. Vyzeral seriózne, solídne, meštiacky, dôveryhodne. „Pracujem už v tomto úrade tridsať rokov,“ zdôraznil. Hendrik už poznal celú tú históriu. „Ach,“ obrátil sa Haberland k asistentovi, ktorý stál pri obloku, „mohli by ste nás nechať chvíľu osamote?“

Asistent bez slova odišiel. Hendrik, ktorý sa zrazu cítil veľmi ustatý, nič proti tomu nenamietal.

„… nepretržite tridsať rokov… s kolegami som vždy vychádzal dobre. Od tých čias, čo… Zatýkal som najrôznejších ľudí: zlodejov, vrahov, pasákov, komunistov, sobášnych podvodníkov…“

„A bolo vám to všetko jedno, pravda?“

„Nedá sa nič robiť,“ povedal Haberland, „musím vás vystriedať, je to rozkaz zhora.“

To nebola pravda. Každý komisár mal právo odmietnuť pracovať na nejakom prípade, ak to mohol dostatočne odôvodniť. Hendrik na Haberlandovo vyhlásenie nereagoval.

„… musím vás vystriedať a chcel by som sa s vami priateľsky rozísť. Ale ako vidím, nie je to možné. Škoda.“

Haberlandov zármutok pôsobil veľmi opravdivo. Tento komisár bol naozaj veľký naničhodník a skrz-naskrz zlý chlap.

„Odovzdajte mi všetky spisy a od tejto chvíle sa už o Jordanov prípad nestarajte,“ poznamenal ticho.

Širokými, mosadzou obitými dverami sa vchádzalo do moderného nájomného domu. Hore viedlo schodište. Dolu po schodoch prichádzal pes – boxer, ktorý si skúmavo prezeral návštevníka. Za psom išla mladá žena. Bola pekná, celá žiarila šťastím a túlila sa k mužovi, ktorý sa zachmúrene pozeral pred seba.

„Dobrý deň!“

„Dobrý deň!“

Na poschodí vpravo bola tabuľka s menom: Haupt. Ella zacengala. Otvorilo jej mladé, asi dvadsaťročné dievča.

„Chcela by som hovoriť s pani Hauptovou. Je doma?“ Keďže sa mladé dievča zvedavo dívalo a neodpovedalo na otázku, Ella sa spýtala: „Ste jej sestra alebo dcéra?“

„Som pani Hauptová,“ povedala dievčina.

Ella nedala najavo, ako ju to prekvapilo. Prečo mi už skôr neprišlo na um pozrieť sa sem, pomyslela si. S mladými dievčatmi sa viem pekne porozprávať, nuž uvidíme.

„Nie som od polície,“ podotkla Ella, spoliehajúc sa na svoj inštinkt.

Mladé dievča si s uľahčením vydýchlo.

„Som od novín.“

„Neviem vlastne…“ povedala pani Hauptová. Bolo vidieť na nej nerozhodnosť, ale o krok ustúpila.

Obe ženy vošli do izby, v ktorej pán Haupt zažil dobrodružstvo s topánkami. Balkónové dvere boli teraz zatvorené. Záclony, čo siahali až po zem, boli rozhrnuté.

Neviem síce, ako mám začať, pomyslela si Ella, ale uvidíme, čo sa dá robiť. V čom si ženy ihneď rozumejú, uvažovala ako taktik, v čom sa súcitne navzájom chápu, alebo zraňujú? V srdečných záležitostiach, to je jasné! Musela sa usmiať. Udrieme teda skusmo a ihneď na najcitlivejšie miesto. „Vy ste svojho muža nemilovali?“

„Myslíte kvôli vekovému rozdielu?“

„Áno, alebo aj z iných príčin.“

„Ťažko povedať…“ vzdychlo si mladé dievča. „Spočiatku to bolo oveľa jednoduchšie. Nešlo o vekový rozdiel, bolo to… Od istého času sa mi už nezveril, keď mal nejaké problémy.“

Slovu „problémy“, ktoré vyrieklo toto mladučké dievča, sa Ella musela zasmiať. Mimovoľne urobila pohyb, akoby ju chcela pohladkať, alebo vziať za ruku. Ellina srdečná povaha si razom získala dôveru mladej ženy.

„Zaobchádzal so mnou ako s malým dievčatkom. Už ma nebrával so sebou, keď išiel ma schôdzku s niekdajšími priateľmi.“

Ella tušila, že by tu mohla nájsť nejakú stopu. Hauptovej žene, ktorá bol a očividne skrz-nasktz naivná, poradila: „Počujte, o tom polícii radšej nič nevravte.“

A tak Ella z toho, čo Hauptova žena povedala, urobila tajomstvo o ktorom vedeli iba ony dve, a tak si ju získala za spojenca. Spoločné tajomstvá spájajú. To naivné dievča, ktoré nič nešípilo, sa dalo nachytať. Ella sa v tej chvíli cítila naozaj jej spojencom a priateľkou a bola taká dojatá, že jej takmer vynikli slzy. Bola až raz taká. Neskoršie by ju to všetko nebolo odradilo, aby o tom, chladnokrvne napísala článok.

„Mal veľa takých priateľov?“

„Áno. Ja tomu, žiaľ, vôbec nerozumiem. Môj muž bol akýmsi nižším činiteľom SS… v časoch Tretej ríše, prirodzene. Vždy vravieval, že ich všetkých pozná. Ba mal aj list, ktorý mu vtedy napísal pán Globke. Nie je to na smiech?“

„Povedali ste to polícii?“

„Nie, veď to nie je dôležité, pravda?“

„Nie,“ ubezpečila ju Ella, „to nie je dôležité.“ Bola vzrušená a musela sa ovládať, aby sa neprezradila.

„Neobával sa váš muž, že by sa mu mohlo niečo stať?“

„Nie, prečo? Ale niekedy vravel, že keby on začal hovoriť – no, že by to niektorým vysokopostaveným pánom bolo veľmi nepríjemné. To sa mi nepáčilo, znelo to tak čudne. A potom to vysedávanie pred televízorom, keď vysielali proces v Jeruzaleme, ach…“

Mladá žena sa zrazu rozplakala.

„Prepáčte, neviem vlastne, prečo toľko hovorím. Ale nemám nikoho. A k tomu ešte tento hrozný dom… tu sa človek s nikým nezblíži. Rodiny sú tu rozvadené. Podaktoré ženy vykrikujú po dome, že sa ich mužovia s inými ženami…“ Osušila si slzy.

Ella vyčkávala. Vedela, ako dobre robí tejto mladučkej žene, že sa môže s niekým porozprávať. Toto mladé stvorenie, ktoré sa tvárilo tak pokojne a vyrovnane, prejavená účasť prekvapila a dojala. Aj to je zaujímavý príznak našich čias, pomyslela si Ella. Porozumenie dojíma ľudí až k slzám.

„Bol ku mne dobrý,“ vzdychla si mladá žena, „ach, bože, prečo musel umrieť… Raz sme sa povadili, lebo sa jednostaj díval na ten hrozný proces, a vtedy povedal: Buď ticho, možno spomenú aj moje meno. Vtedy som mu odvetila: no a čo by sa stalo?“

Keď sa skončilo obdobie nacizmu, pomyslela si Ella, toto dievča bolo ešte také maličké, že si na nič nepamätá. To je okolnosť, ktorá všeličo vysvetľuje.

„Vtedy mi povedal: ‚Nič by sa nestalo.‘ Ale aj tak ho to zaujímalo. Myslíte, že sú ľudia, ktorí sa báli, že by môj muž mohol niečo povedať?“

„Áno,“ prisvedčila Ella. A pomyslela si: nuž tak je to teda! Všetko je vlastne celkom jednoduché a toto mladé naivné dievča na to prišlo. Hendrik to už asi vie.

„Pripadám si,“ podotkla Ella, „akoby som bola objavila nový, neznámy svet. Nemala som o ňom ani potuchy, ale existuje.“

„Ja si myslím to isté. Včera bolo ešte všetko celkom inakšie. Poznáte ten pocit, pravda?“ povedala mladá žena a usilovala sa, aby ju Ella pochopila.

„Veru,“ súhlasila Ella, „včera bolo všetko celkom inakšie. A nikdy to už nebude také ako včera. Musíme sa vyrovnať s tým, čo sme sa dozvedeli a poznali.“

„Budete o tom písať?“

„Chcela som,“ priznávala Ella, „ale myslím, že to neurobím.“

„To ma teší,“ povedala mladá žena a placho k tomu dodala: „Ak sa vám bude páčiť, príďte ma zasa navštíviť. Som tu sama. Nemám tu nikoho, moji rodičia žijú v Schleswig-Holsteinsku. S mužom sme často chodievali do Álp, je to odtiaľ iba na skok. Teraz som sama… pôjdem iste k rodičom… čoskoro…“

Ella si priala, aby táto mladá žena mohla dajako zabudnúť, že jej muž sa pokúsil niekoho zavraždiť.

Ella vyšla z domu a tešila sa z teplého slnečného dňa a zo života. Okolo nej pobehúvali deti, pokrikovali na seba a škriepili sa. Ella sa obrátila a zrazu sa jej zdalo, že ju niekto sleduje.

Kútikom oka zachytila čosi ako tieň – pohyb, ktorý bol nápadný tým, že sa prudko zastavil a nútil do kľudu. Bol to predstieraný normálny pohyb.

Ella pomaly pokračovala v chôdzi po jednosmernej ulici. Pri chodníkoch parkovali autá. Ella si vybrala voz, ktorý mal mimoriadne veľké spätné zrkadlo. Malo nepravidelnú formu a bolo pripevnené na ľavom okennom ráme.

Ella zastala a zohla sa, akoby si popravovala niečo na topánke. Keď sa pozrela do zrkadla, zbadala, že nejaký chlap zastal a zapálil si cigaretu. Bol elegantne oblečený. Na pravom oku mal čiernu pásku.

Myslela si, že spomienku na túto tvár v svojej pamäti už zatlačila. Ale teraz sa ten obličaj znova vynoril. Spomienky sa obnovili, všetko si znova, jasne predstavovala: auto, do ktorého ju vtiahli, odporné ostré kolená chlapov na zadnom sedadle, bolesť pri úderoch – a tá tvár, tá tvár – potom jej tvrdý úder topánkou a vzápätí rev. Barbarstvo – ešte nevymrelo! Ešte je na svete! Ešte nie je odpratané. Bola si pochabá, keď si sa domnievala, že už nejestvuje. Žila si dlhé roky vo svete, o ktorom si vlastne nič nevedela. Žiješ dlhé roky medzi ľuďmi a s ľuďmi, o ktorých nič nevieš…

Ella v zamyslení zišla z chodníka, aby prešla na druhú stranu ulice, a zrazu vedľa nej prefrčalo auto a div ju nezrazilo. Musím sa spamätať, zaumienila si.

Začala znovu normálne uvažovať. Neviem, prečo ma ten chlap sleduje, pomyslela si. Však mu ja prejdem cez rozum, strasiem sa ho, to azda ešte dokážem, a potom sa mu ja povesím na päty. Daj si pozor, chlapče. Veľmi ma zaujíma, kam ideš.

Vzala akémusi dieťaťu z ruky loptu, hodila ju doprostred ulice, dala zdesenému decku päť mariek a v zmätku, spôsobenom škrípajúcimi brzdami, výkrikmi a pobehúvajúcimi ľuďmi, sa jej podarilo zmiznúť. Keď sa všetko poriadne zamotalo a šofér, ktorý včas zabrzdil a loptu zachránil, prichádzal s rozžiarenou tvárou na chodník, stála už Ella vo vchode do obchodného domu. Chlap s čiernou páskou na oku prešiel okolo nej, ale nezbadal ju.

Nešiel ďaleko. Ella, ktorá ho sledovala, videla ho vojsť do veľkého luxusného hotela. Nie, pomyslela si, usilujúc sa rýchlo nájsť vedľajší vchod, ktorým by nepozorovane mohla vkĺznuť do hotela, nie, teraz sa mu iste nebude chcieť obedovať, ani si niečo vypiť. Bude telefonovať, musí hlásiť, že som navštívila ženu zavraždeného Haupta. Veľmi by som sa mýlila, keby to tak nebolo!

Ponáhľala sa po hotelovej chodbe a dívala sa na štítky na dverách, potom zbehla dolu schodišťom. Dve obrovské neónové žiarovky osvetľovali jasne toto malé podsvetie. Štítok na dverách: Telefónna centrála.

Ella otvorila dvere a vošla. V centrále mala službu asi štyridsaťročná žena.

„Prosím vás,“ spýtala sa Ella, „môžete odpočúvať štátne hovory?“

„No dovoľte! Čo si o nás vlastne myslíte?“

„Chcete azda tvrdiť, že ste to ešte nikdy neurobili?“ – skríkla Ella zlostne a dodala: „Polícia! Chytro!“

Poľakaná žena jediným pohybom zapojila kontakty a podala Elle slúchadlá.

„Pozor!“ začula Ella mužský hlas. Možno to hovoril chlap s páskou na oku, možno ten, koho volal. „Necvaklo niečo v aparáte?“

„Hlúposť! Čo by malo cvaknúť? Jedno je isté, že Conradiová bola u Hauptovej…“
Muži sa zhovárali žargónom, ktorý Ella už poznala a bol jej odporný.

„No a?“

„Potom sa mi, hrom do toho, stratila… Neviem, čo z Hauptovej vytiahla a čo všetko jej tá hlúpa hus vyzradila…“

„O J. však Hauptová nič nevie. Zložte a príďte sem!“

Ella zastihla Hendrika doma. Otvorila jej asi päťdesiatročná žena s dobrotivou tvárou. Hneď na to prišiel Hendrik a predstavil ju ako svoju matku.

Keď Ella vošla do Hendrikovej izby, povedal jej: „Neľakajte sa, to všetko zariadila matka, a človeku chvíľu trvá, kým si na to zvykne.“

Izba bola teraz zariadená moderne a vkusne. „Iste mi uveríte, že to stálo pekné peniaze. Sadnite si, prosím. Musím vám povedať, že vyšetrovanie Jordanovho prípadu nie je už v mojich rukách. Vystriedal ma Haberland.“

Ella pochopila súvislosti ešte skôr, než Hendrik dohovoril, a preto nepotrebovala ďalej sa vypytovať.

Hendrik a Ella sa na seba úchytkom pozreli. Situácia sa teda zasa zmenila. „Povedzte mi, Frank,“ spýtala sa, „vypočúvali ste Hauptovu ženu?“

„Áno.“

„Viete, že Haupt bol príslušníkom SS?“

„Viem o ňom viac. Pokračujte.“

„Navštívila som Hauptovú. Keď som od nej odchádzala, sledoval ma akýsi chlap.“

„Omyl je vylúčený?“

„Celkom vylúčený!“ odvetila Ella pokojne. „Má poranené oko. Na pravom oku nosí pásku. Vraví vám to niečo?“

„Veľa!“

„Šiel do Excelsioru telefonovať. Jeho hovor som vypočula v centrále.“

„Ella!“ zvolal Hendrik nežne a usmial sa na ňu s netajenou sympatiou. „Čo ten jednooký táral?“

„Oznamoval moju návštevu.“

„Neviete komu?“

„To neviem. Ten druhý mu povedal, že Hauptová o J. nič nevie.“

„Ohó!“ povedal Hendrik. „To značí, že sa Jordan s tými chlapmi pozná. Potrebovali by sme vedieť, kam ten jednooký šiel.“

„Sledovala som ho.“

„Mali by sme si zistiť aj mená všetkých obyvateľov domu, do ktorého vošiel.“

„Opísala som si ich zo štítkov na dverách.“

Skôr než Hendrik prevzal lístok, ktorý mu Ella podávala, pobozkal jej ruku. Ella sa usmiala.

Hendrik telefonoval. Ella mu prisunula kúsok papiera a ceruzku.

„Informácie? Povedzte mi, prosím, aké telefónne čísla sú v dome č. 14 na Uhlandstrasse. Áno.“ Hendrik si všetko poznačil, poďakoval a zložil slúchadlo.

„Tri,“ povedal Elle. „Začneme s tým hneď.“ Hendrik vytočil prvé číslo.

„Tu je Jordan,“ povedal pomaly zvýšeným hlasom. „Už ma pustili. Predčasne. Vraví vám to niečo?“

„Nik… nič…“ odpovedal váhavo ženský hlas. „Akože sa voláte?“

„Jordan! Spýtajte sa svojho muža, milostivú pani!“

„Milý pane,“ odvetila žena ticho, „to mi ani na um nepríde, môj muž je žiarlivý. Nie som si naozaj istá, či vás poznám… Musím už skončiť… ale zavolajte ma neskoršie… tak okolo siedmej.“ Hendrik položil bez slova slúchadlo. „Omyl!“ Vytočil druhé číslo a povedal dôrazne: „Jordan! To sa čudujete, čo? Po prvé preto, že som vás našiel, a po druhé, že som už vonku.“

Ticho. Nijaká odpoveď. Ten pri telefóne zrejme stratil reč.

Kým mohol zapochybovať, Hendrik pokračoval: „Počujte, vy pľuhavci, veľmi sa mýlite, ak si myslíte, že som Haupta odpratal za mizerných dvadsať tisíc. Dnes na poludnie prídete pekne-krásne do Excelsioru, frak si nemusíte obliecť, to nie, ale prineste ešte dvadsať tisíc mariek. Zapíšte si to za uši a prineste tie groše, aby som mohol zmiznúť. Chápete? Veď je to aj váš záujem!“

Z druhého konca sa ustrašene ozvalo: „Buďte ticho!“

Hendrik sa už nedal zastaviť.

„A prečo ste Hauptovi nahovorili, že Kirchnera treba zastreliť? Veď Kirchner nemá s tým nič spoločného. Alebo azda áno?“

„To bol krycí manéver, vy idiot!“

„Ďakujem!“ odvetil Hendrik omylom a ihneď sa opravil: „Doparoma, mal by som byť vlastne veľmi vďačný, však?… Tak teda, o dvanástej v Excelsiori, milý Ralf vás bude túžobne očakávať. A nepokúšajte sa o nejaké fígle, lebo ak ma chytia, pôjdete tentoraz za mreže aj vy.“

Hendrik prudko položil slúchadlo. Zhlboka nabral dych a podíval sa na Ellu.

„Podajte mi, prosím, telefónny zoznam,“ povedal. Ella mu ho podala. Hendrik rýchlo listoval a hľadal akési meno. O chvíľu ho našiel.

„Viete, s kým som hovoril? S akýmsi pánom Schreiberom.“

„Viem.“

„Podľa telefónneho zoznamu je tento Schreiber členom dozorčej rady koncernu na výrobu margarínu…“

„Má to nejaký význam?“

„V podstate áno,“ odpovedal Hendrik pomaly. „Ale bude to komplikované. Tuším už, čo všetko sa nám môže stať.“

„Tak teda o dvanástej v Excelsiori?“

„Pochybujem. Keď tí chlapi budú len trochu premýšľať, zatelefonujú na súd. A tam im povedia, že proces proti Jordanovi pokračuje dnes popoludní. Uvážte, Ella, že vieme síce veľa, ale asi ešte dlho im nebudeme môcť nič dokázať. Okrem toho nie sme kompetentní do ničoho zasahovať. Prípadom sa zaoberá Haberland.“

Hendrik si zotrel pot z čela.

Ella išla do redakcie, aby sa ešte krátko porozprávala s Müllerom, kým pôjde na záverečné pojednávanie.

„Dobrý deň,“ pozdravila sekretárku.

„Dobrý deň, pani Conradiová!“ Sekretárka prerušila prácu a nervózne odsunula nabok písací stroj.

Ella k nej s úsmevom podišla. „Chcela by som hovoriť s pánom Müllerom, ak je to možné.“– Sekretárka sa očividne zmiatla. „Pán Müller tu nie je!“

Ella sa na ňu ohromene podívala. Vycítila, že sekretárka klame. Chvíľu sa nezmohla vôbec na odpoveď. Sekretárka, ktorá už mala prax v klamaní návštevníkov, sedela preľaknutá a akoby zmeravená a nevedela Ellu presvedčiť, že šéfa tu skutočne niet.

„To nie je pravda!“ odvetila Ella pokojne. „A netvárte sa, akoby som vás chcela zavraždiť. Vy za to predsa nemôžete.“

Sekretárka si utrápene vzdychla a uprene hľadela na stôl. „Šéf povedal, že vás prepustil, pani Conradiová, oznámi vám to ešte písomne. Plat vraj dostanete ešte dva mesiace…“
Ella zbledla ako stena a nič nechápala. „Prepustil?“

Ticho.

Ella to nemohla nijako pochopiť. „Ale prečo?“ Sekretárka mykla plecom.

Ella na okamih pocítila strach. Cítila sa práve taká úbohá, ako vtedy večer, keď ju na predmestí zbili.

„Je vo svojej pracovni?“

„Nie… nie… pán Müller odišiel.“

To nie je možné, pomyslela si Ella, svet nie je taký zlý, nesmiem uveriť, že by to mohol urobil.

Ella podišla pomaly až k písaciemu stolu a stisla gombík na hovorovom aparáte, ktorý spájal predizbu s Müllerovou pracovňou.

Sekretárka ju poľakane pozorovala.

„Pán Müller? To som ja, Ella Conradiová!“ Müller sedel vo svojej pracovni pred hovorovým aparátom, počul Ellu hovoriť, ale ani sa nepohol. Ruky mu nehybne ležali na písacom stole.

„Pán Müller!“

Ticho.

Sekretárka odtiahla zrazu Ellinu ruku od aparátu.

„Poviem vám čosi,“ zašeptala zajakavo a zdvihla prst ako školáčka, „je vo svojej pracovni.“

Obe ženy sa na seba pozreli, akoby im spadol kameň zo srdca.

„Müller, Müller! Nevedela som, že ste taký zbabelec!“. Müller mykol rukami, ale nechal ich ležať na stole. Potom povedal: „Poďte dnu, Ella!“

Sekretárka uprela pohľad na Ellu a tvárila sa znovu, akoby čakala na popravu.

Ella vošla do šéfovej pracovne.

Müller sedel za písacím stolom a ani sa nepohol. Chvíľu obaja mlčali. Potom naznačil Elle unaveným pohybom, aby si sadla. Hrozne sa zmenil. Jeho sviežosť a mladícky zápal sa celkom stratil. Zrazu vyzeral staro.

Sekretárka vošla, akoby ju bol privial búrlivý vietor, celá vydesená naliala dva poháriky likéru a rýchlo odišla.

Ella a Müller si mlčky pripili. Po niekdajšom radostnom popíjaní nebolo ani stopy, zavládlo vecné, suché a trochu otrávené ovzdušie.

„Budem stručný,“ povedal Müller. „Už niekoľko dní ma anonymne vyvolávajú. Vyhrážajú sa, že ak vás budem aj naďalej podporovať a zhromažďovať materiál súvisiaci s procesom proti Jordanovi, vraj ma zničia. Tak je to, Ella!“

Ticho.

Ella povedala: „Donedávna by sme si boli pomysleli: nuž dobre, uvidíme, čo sa za tým skrýva! Nedáme sa zastrašiť, veď aj zákon je na našej strane.“

„Obávam sa,“ odvetil Müller, „že sme sa s tou Jordanovou aférou dotkli čohosi háklivého, o čom nemáme ani potuchy.“

Ella sa pokúsila povzbudiť Müllera. „Mýlite sa, Müller, ja viem o tom všeličo.“

Müller mávol rukou. „Chcem robiť noviny a nič viac,“ vyhlásil.

Ella pokývala hlavou.

„Nebudem robiť zo seba hrdinu,“ pokračoval, „nechcem o ničom vedieť. Mohli by sme sa dať, prirodzene, do boja, to je vždy možné… ale neviem, či by som to vydržal… tak je to.“

„O čom to hovoríte? Aký boj máte na mysli?“

„Ach,“ vzdychol si Müller a odmlčal sa. Až o chvíľu pokračoval: „Cítim, že za Jordanom sú ľudia, ktorí ťahajú za jeden povraz, nejakí veľkí lotri. Možno, že majú spojencov aj vo vláde. Ja som si zrazu uvedomil, že už nemám dosť odvahy a energie… Neviem vlastne, kedy som ju stratil, ale jedno je isté, že tých pár telefonických hrozieb ma nemohlo tak rýchlo zbaviť odvahy. Nech je už akokoľvek,“ podotkol potom, „možno, že sa bojím o svoj pokojný život. Treba si zvoliť: odvahu, alebo príjemný a pohodlný život. Oboje zároveň náš komplikovaný svet nedovoľuje. Od muža, ktorý, prekročil päťdesiatku a musí sa starať o rodinu, na ktorej ešte aj lipne, nemožno žiadať, aby bol odvážny. V tom spočíva celé tajomstvo.“

Ella sa na neho uprene dívala. Poznala Müllera desať rokov. Spomenula si na jeho odvahu, na jeho nedostatok rešpektu voči veľkým pánom a na jeho fanatickú lásku k pravde. Prišli jej na um výroky, ktoré Müller svojím bystrým, útočným spôsobom vyslovil kedysi dávno na redakčných poradách: „Každý má možnosť cúvnuť. To, čo chceme podniknúť, je iba pre smelých ľudí, pre ozajstných chlapov!“ To všetko je teda preč… zrazu to zmizlo a stratilo sa.

„Jednoducho, Ella, v Jordanovom prípade chcem v budúcnosti zachovať náležitú zdržanlivosť, či mi to zazlievate, alebo nie. Budem sa už zapodievať len nespornými zločinmi, ktoré majú uznávané, meštiacky počestné motívy, ako napríklad vraždy zo žiarlivosti, majetkové intrigy, falšovanie zmeniek alebo priestupky boháčov, ktorí túžia po nežnosti pätnásťročných dievčat.“

„Müller!“

„Vyhliadka, že znemožnia moje noviny, ma nijako nevábi. Nemám na to chuť ani talent,“ podotkol Müller.

„Prepúšťate ma?“

„Čerta!“ zvolal a v jeho hlase sa ozvala niekdajšia tvrdosť a rozhodnosť. „Zabudnite na tieto táraniny. Som slaboch. Choďte na záverečné pojednávanie proti Jordanovi a napíšte potom zopár vľúdnych slov o prepustení nádejného mladíka.“

So
štátnym zástupcom Beckerom sa doktor Welle stretol na chodbe súdnej budovy. Welkova pekná zapisovateľka si všimla, že páni sa chcú porozprávať, preto sa rýchlo ospravedlnila, a nechala ich osamote.

„Dnes vybojujem s vami posledný boj,“ povedal doktor Welk.

Becker mlčal, díval sa na svoje ruky a potom sa zahľadel von.

„Gamme mi včera telefonoval,“ podotkol napokon.

„Čo ešte chce?“

„Povedal, že by sa niekedy rád zúčastnil na našom kartárskom večierku. V týchto časoch vraj ťažko nájsť ozajstných, opravdivých priateľov.“

„Nuž, prečo nie?“ odvetil doktor Welk. „Policajný prezident je síce veľký lotor, ale pri kartách môže byť celkom príjemný.“

Uškrnul sa.

„Čo sa to z nás stalo!“ povedal Becker nečakane. Doktor Welk zvážnel. „Čo máte na mysli?“

„To, že sme kedysi mali ideály… vtedy, keď| sme študovali, ba ešte aj potom. Ale neskoršie sa ideály rozplynuli. A čo sme teraz?“

„Doparoma, nemám rád takýto drsný tón. Tie hlúpe reči o práve a nepráve, pravde a lži, o dobre a zle… Čo ťa tak vyviedlo z rovnováhy? Obhajoba dosiahla, že súd obžalovaného oslobodil, a policajný prezident si chce s nami zahrať skat. To je všetko. Nič viac sa nestalo!“

Prešli sa po chodbe.

Becker povedal: „V Jeruzaleme vyniesli rozsudok smrti. Videl si to v televízii?“

„Áno,“ odpovedal doktor Welk, „bolo to dosť zaujímavé.“

Ella Conradiová sa odviezla do súdnej budovy taxíkom. Poisťovňa uznala, že jej auto bolo celkom zničené a sľúbila vyplatiť poistné, ale vybavenia formalít si vraj ešte vyžiada istý čas.

Rozhovor s Müllerom zapríčinil, že sa oneskorila. Dúfala, že príde aspoň na koniec procesu.

Keď došla k súdu a zaplatila taxík, vychádzal z budovy zástup ľudí. Už je teda po procese, pomyslela si a čakala. Na veľkom námestí pred súdnou budovou kŕmilo zopár detí holuby, ktorých tu bolo vždy nadostač. Keď sa k nim ľudia priblížili, holuby vzlietli.

Ella sa ani nepohla.

Prichádzal k nej Hendrik so svojím asistentom. Vyzeral ustato a zronene. Mlčky jej podal ruku.

„Možno vás dnes popoludní navštívim,“ povedal. „Budete doma?“

„Áno,“ odvetila Ella.

Hendrik odchádzal mlčky, s ovisnutými plecami.

Po veľkom schodišti zostupoval Jordan a doktor Welk. Hneď tam bol kŕdeľ novinárov, aby si ich vyfotografovali.

Mladík, ktorý nedávno fotografoval jamu v Jordanovej záhrade, zbadal Ellu a ihneď na ňu zavolal, aby sa postavila k Jordanovi a doktorovi Welkovi.

Zdalo sa, že ho Ella nepočuje. Stála pokojne a dívala sa. Ellin mladý kolega mykol plecom a vyfotografoval oslobodeného Jordana a usmievajúceho sa doktora Welka. Obaja zostupovali po schodoch, ako sa patrí na víťazov.

„Dal som priviesť vaše auto, pán Jordan,“ povedal doktor Welk, „myslel som si, že vám tým urobím radosť.“

„Ďakujem vám!“ odpovedal Jordan pohnute a usiloval sa, aby mu pritom zvlhli oči.

Keď si obhajca a obžalovaný stisli ruky, podnietilo to novinárov k akrobatickým výkonom. Jeden vyskočil ihneď na rímsu a zábradlie schodišťa, aby mohol urobiť snímku: MLADÝ MUŽ NESPÁCHAL VRAŽDU – OBHAJCA A OBŽALOVANÝ SI DOJATO TISNÚ RUKY.

Jordan si akoby kradmo utrel oči, čo malo za následok, že novinári začali vystrájať ako pomätenci. „Počujte, Jordan,“ skríkol jeden z nich, muž s orlím nosom, „čo keby ste sa spustili po zábradlí?. Mohol by to byť výraz radosti.“

Jordan vybehol so smiechom po schodoch, sadol si rozkročmo na zábradlie, zavýskol a so zdvihnutými rukami sa zviezol dolu. Potom sa jediným skokom ocitol pred svojím autom. Doktor Welk ho s úsmevom objal a novinári zachytili túto krásnu scénu pre budúcnosť.

Doktor Welk zbadal Ellu Conradiovú prvý. Upozornil na ňu Jordana. Ten chvíľu otáľal, čo si doktor Welk nevšimol, a potom pozval Ellu, aby si s nimi v rezervovanom salóniku najluxusnejšieho hotela v meste vypila pohár šampanského.

Ella si bez slova sadla do Jordanovho auta.

Čo sa v tom malom salóne odohralo, na to doktor Welk do smrti nezabudne. Bol skúseným, ostrieľaným obhajcom v trestných záležitostiach. Jeho morálka bola vždy iba variantou bežnej pokryteckej morálky a strach bol pre neho takmer neznámym pojmom. Obhajoval už aj ľudí, o ktorých vedel bezpečne, že sú vinní. Bol naozaj ostrieľaný, ale to, čo sa teraz odohralo v malom salóne, ešte nezažil.

Ella sedela za stolom, popíjala šampanské a počúvala, ako si Jordan a doktor Welk rozprávajú anekdoty z procesu. Vtipkovali o štátnom zástupcovi, o sudcoch, o porotcoch a o všetkom možnom.

„Je to aj vaše víťazstvo,“ povedal doktor Welk, obracajúc sa k Elle. „Veľmi účinne ste nám pomohli, pani Conradiová.“

„Pán doktor,“ odvetila Ella chladne, „zaujímalo by ma od vás počuť, či viete, alebo neviete…?“ 

Jordanove oči zrazu spozorneli. Sedel pritom celkom pokojne. Doktor Welk sa tváril, že Ellinej otázke nerozumie. Nechápavo sa k nej nahol, nachýlil hlavu trochu nabok a čakal na vysvetlenie.

„Naozaj neviete, kto zastrelil Haupta?“

Ella Conradiová vstala, sadla si na stoličku k doktorovi Welkovi a hľadela mu priamo do tváre. Jej krásny obličaj zmeravel. Vyzerala ustatá a pod očami mala kruhy.

Ella rozprávala, akoby tu Jordan vôbec nebol, akoby bola s doktorom Welkom v izbe sama, akoby hovorila o nejakej tretej, neprítomnej osobe. Zmocnila sa jej doteraz nepoznaná chladná zúrivosť. Až doposiaľ také niečo nepocítila. Do zúrivosti sa miešal pocit hnusu, znechutenia, nenávisť voči ľudskej ničomnosti.

„Tento pán, čo tu sedí od vás naľavo – počúvajte dobre, doktor Welk – áno, tento pán s pekným účesom a nevinným chlapčenským obličajom, ten Adriana Haupta v noci, keď Haupt odišiel z reštaurácie, chladnokrvne zastrelil. A viete prečo? Pre dvadsať tisíc mariek!“

„Vy ste sa zbláznili!“ povedal Jordan ticho. „Počuli ste to, doktor Welk?“ spýtala sa Ella. „Vraví, že som blázon – Čo iné by mohol povedať? Na to, aby sa priznal, áno, som vrah, je zbabelec. Pozrite sa mu do tváre – či nevyzerá milo ten dobrý mladík? Ale spreneveril dvadsať tisíc mariek, lebo potreboval neustále peniaze, aby mohol luxusne žiť. Potreboval veľa peňazí, taký jemný pán sa musel predsa elegantne oblie–. kať, to je predsa jasné… Okrem toho mal ľúbostné pletky s viacerými ženami súčasne, jedna z nich je vydatá… To všetko stojí peniaze…“

„A vy ste to, samozrejme, všetko vypátrali,“ povedal Jordan chripľavo a posmešne, silne sa ovládajúc.

„Poviem vám, ako to bolo,“ obrátila sa Ella k doktorovi Welkovi, pričom si Jordana vôbec nevšímala. „Nie je to také jednoduché. Viete, že v Jeruzaleme bol veľký proces. Niektorí veľkí páni sa po celý čas báli, že obžalovaný prezradí nejaké mená. Medzi nimi aj meno Adriana Haupta, bývalého nižšieho činiteľa SS. To meno vám niečo vraví, či nie? Tento Haupt vedel o zločinoch svojich bývalých nadriadených a vedelo sa o ňom, že má slabé nervy. Keďže sa u nás ešte občas stáva, že nejakého vojnového zločinca chytia a zavrú, ktosi sa obával, že ak obžalovaný v Jeruzaleme začne spomínať mená, bude musieť Haupt vypovedať. Preto musel zmiznúť, preto ho bolo treba odpratať z cesty. Slušný mladík, menom Jordan, to ktorom sa zistilo, že sa dopustil sprenevery, sa na to mal podujať. Pohrozili mu, že ho udajú, ak Haupta nezastrelí. Jordan to za dvadsať tisíc mariek urobil. Chladnokrvne. A vy, pán doktor, ste obhajovali celkom obyčajného lotra.“

„A viete azda aj to, kto sú tí tajomní ľudia, Bo ma poverili tou úlohou?“ spýtal sa Jordan.

„Viezla som sa s nimi raz v aute,“ povedala Ella doktorovi Welkovi, „a jeden z nich ma zbil. Viem asi, ako vyzeral – ale rada by som naňho zabudla. Jeho tvár ma desí. Neviem, či ide iba o význačných hospodárskych činiteľov, alebo aj o vysokých úradníkov, ale isté je, že nie sú chudobní.“

„A prečo Haupt strieľal pri rieke na Kirchnera?“

„Lebo Hauptovi nahovorili, že Kirchner vie o ich niekdajších spoločných zločinoch a musí teda zmiznúť,“ povedala Ella.

„Kirchner vedel niečo?“

„Nič ani netušil. Mohli si vybrať kohokoľvek iného. Keďže Haupta zastrelili z tej istej zbrane, z ktorej strieľal na Kirchnera, dúfali, že sa tým prípad natoľko skomplikuje, že nikto nebude môcť zistiť skutočné súvislosti.“

„Zmiznúť mal teda iba Haupt, lebo vedel priveľa?“

„Áno.“

„Všetci novinári sú klamári,“ povedal Jordan. „Aj táto vám všeličo natára.“

„Vraví, že klamem. Ale vie veľmi dobre, že hovorím pravdu. Pozrite sa na neho a uvidíte, že skrýva strach. No môžem ho uspokojiť. Povedzte mu, pán doktor, že sa nemusí báť. Môže sa starať aj naďalej o svoj parádny účes – a po holení sa môže natrieť drahou voňavkou… Nechcem už mať s tou záležitosťou nič spoločné. Všetko sa mi nevýslovne hnusí. Z tej hroznej ničomnosti, ktorú som tu poznala, je mi nanič. Chcela by som z Nemecka odísť. Možno odídem do Tel Avivu…“

„Ta aj patríte!“ podotkol Jordan posmešne.

Ella ho udrela po tvári.

Potom pokojne pokračovala: „Najhoršie na tom je, že by veľa nepomohlo, keby som súdu povedala, že Hauptovým vrahom je Jordan. Zavreli by ho, to áno. Hádam aj tých troch jemných pánov, čo ma zbili, lebo istú, málo významnú sortu politických gangsterov možno občas ľahko obetovať. Zavše potrebujeme obetných baránkov, aby sme svetu dokázali, že sme naozaj demokratickí. Ale skutoční vinníci, pán doktor, zodpovední za to, že ľudia, čo dali Jordanovi tú vražednú úlohu, sú na slobode, tí sedia vysoko!“

„Pani Conradiová!“

„Ukážte mi človeka, pán doktor, čo nevie, že máme vo vláde nacistov! Každý to vie. Celý svet to vie. Aj ja som to vedela… ale až teraz… až teraz som to pochopila…“
Ella Conradiová s pocitom hnusu mávla rukou.

„A teraz sa, pán doktor, so svojím chránencom radujte, ak môžete, ak vám to svedomie dovolí!“ Ella rýchlo vstala a odišla. Zaradila sa do prúdu náhliacich sa ľudí, ktorých však vôbec nevnímala. Zrazu sa ticho rozplakala.

Podnapitý Jordan sa pretackal okolo svojho auta a vošiel do telefónnej búdky, pri ktorej jeho auto parkovalo.

„Dostal som raz… akési číslo, rozumiete?“ povedal do telefónu. „Mal som ho zavolať… v prípade… že by som sa dostal do ťažkej situácie… Mal som sa hlásiť… u akéhosi pána Schreibera…“
„Tu hotel Excelsior!“
„To je, doparoma, možné… Mám sa hlásiť… Volal sa Schreiber…“
„Áno, spomínam si… Pán Schreiber dnes ráno odcestoval.“

„A kam?“

„Zdá sa mi, že do zámoria, ale presne to neviem.“

Jordan zložil slúchadlo. Vyzeral žalostne.

Jordan sedel v zapadlej putike a pil. Chcel tak prehlušiť zmocňujúci sa ho strach. Myseľ mu otupela. V hlava mu neustálo hučali slová Conradiovej: „Tento pán, čo tu sedí naľavo od vás – počúvajte dobre, doktor Welk – áno, tento pán s pekným účesom a s nevinným chlapčenským obličajom, ten Adriana Haupta v noci, keď Haupt odišiel z reštaurácie, chladnokrvne zastrelil. A viete prečo? Pre dvadsať tisíc mariek!“

Jordan sa zdesene obrátil. No okrem driemajúceho chlapa, ktorý sa občas napil z pohára piva, bol lokál prázdny. Chlap ospanlivo zažmurkal na Jordana.

„Je tu tichučko, pravda?“ povedal dobromyseľne a zas privrel oči.

Jordan pil.

Zrazu sa našiel vo svojom aute a vôbec nevedel, ako sa ta dostal. Sedel a premýšľal. Potom zapäl rádio. Prijímač ticho zabzučal a vzápätí sa z neho ozvala klasická hudba.

Jordan načúval. Vždy, keď sa melódia stupňovala, aby potom zasa v miernom tempe pokračovala, čosi v Jordanových očiach zasvitlo. Pomaly vystrel ruku a otáčal gombíkom. Hudba zosilnela, dunela.

Jordan vypäl rádio, naštartoval voz a odišiel.

Ella sedela doma za písacím strojom a písala Mošemu do Tel Avivu. Pýtala sa ho, či by ho potešilo, keby prišla, hoci bola o tom presvedčená. Nie si je vraj istá, či už na ňu za ten čas nezabudol. Takto chcela ešte chvíľu pokračovať. Vedela, že sa Moše bude smiať, keď dostane list.

Vzala práve do ruky slovník, aby vyhľadala akýsi anglický výraz, keď sa v predsieni ozval zvonček.

Ella vyšla a otvorila dvere.

Jordan, zrejme opretý celou váhou o dvere, padol dopredu a ocitol sa v predsieni. Zavrel za sebou.

Ella ihneď zacítila ostrý zápach alkoholu. Ale navonok neprejavila nepokoj. Zdalo sa jej smiešne, že by mala kričať o pomoc. Keby to bola urobila, hneď v tej chvíli, bola by mnohému zabránila.

Jordan sa oprel o dvere a namosúrene sa díval na Ellu. Jeho úbohý zjav jej bol odporný. Nesmiem stratiť nervy, pomyslela si a povedala: „Poďte dnu!“

Šiel za ňou.

Keď chcela prejsť vedľa telefónu, ocitol sa zrazu pri nej, postavil sa medzi ňu a telefón.

To je náhoda, pomyslela si Ella, ale aj tak sa celá vydesila. Zrazu si uvedomila, že je tu sama s vrahom. A tento vrah vie, že ho odhalila.

Jordan ju sledoval pohľadom.

Ella si sadla znova za písací stroj. Udržím ho v šachu tým, že neprejavím strach. Budem pokračovať v práci, akoby sa nič nedialo, čím mu naznačím, že nie som ochotná s ním vyjednávať. Iste ho udiví, že som pokojná a nebude vedieť ako ďalej. Chce mi nahnať strach a chce ma zavraždiť.

Ella začala chvatne písať.

Jordana to naozaj ohúrilo. Nevedel, ako má pokračovať a len sa na ňu tupo díval spitými očami.

Elly sa znova zmocnil strach. Neprestala rýchlo a plynne písať. Neprišiel s dobrým úmyslom, pomyslela si. Mala by som schytiť vázu alebo popolník, mala by som to ihneď urobiť a udrieť ho do tváre, i keď som si nie celkom istá, čo odo mňa chce. Preboha, prečo sa tak ťažko odhodlávam použiť násilie proti nemu? Ako je možné, že som zrazu natrafila na takú ničomnosť, hoci som žila v ilúzii, že svet je celkom dobre usporiadaný? Začalo sa to v Jeruzaleme. Začalo sa to tým procesom, z ktorého som zutekala. Dvadsiate storočie…

Jordan bez toho, aby sa pohol z miesta, zapol špičkou nohy veľký rozhlasový prijímač. Zaznela tá istá klasická hudba, ktorú počúval v aute.

„Píšem list,“ povedala Ella, aby prinútila Jordana k pokojnému, triezvemu rozhovoru. „Po anglicky. Hovoríte po anglicky?“

„Kašlem na vašu angličtinu!“

Ella nepohla ani brvou a neprestala písať. Vyzeralo to, ako keď sekretárka píše list a pritom sa zúčastňuje na rozhovore.

„Nemám iné východisko,“ povedal Jordan tupo. „Z čoho nemáte východisko?“

„Prišli ste na to, čo som urobil,“ odvetil. „Myslíte, že mám chuť nechať sa zavrieť? Máte pravdu, zastrelil som Haupta. Tí chlapi ma vydierali. A vraveli, že je to politicky nutné, vravel to predovšetkým Schreiber, ten vznešený pán… Teda nie vražda v skutočnom zmysle slova. Desať rokov slabošstva, máme si vraj vziať príklad z Francúzska a tak ďalej!“ skríkol znenazdajky.

Ella sa na neho podívala s odporom a ohromene.

„… a teraz ma všetci opustili… som sám… už ich nikdy neuvidím…“

V tom sa mýlil. Jordan skrútil nohou gombík prijímača. Hudba zosilnela. Siahol do pravého kabátového vrecka.

„Odhoďte ten revolver!“ skríkla Ella. „Lotor, ničomník…“

Hudba dunela teraz priam pekelne a výkrik ženy, ktorá si zrazu s hrôzou uvedomila, že musí umrieť, sa miešal s ušľachtilými harmonickými zvukmi. Ella siahla konečne po ťažkom popolníku. Už vstávala zo stoličky, ale Jordan rýchlo dvakrát vystrelil. Akási hrozná sila zhodila Ellu zo stoličky.

Hendrikov voz vybehol z dvora policajného prezídia. Za volantom sedel jeho asistent.

„Odbočte vpravo dolu. Navštívime najprv Conradiovú. Chcem sa jej ešte na niečo spýtať.“
„To je skvelá žena, pravda? Nie je už síce najmladšia a nie je už hádam ani vo veku, keď si môže dovoliť dve noci za sebou nespať. Minule vyzerala veľmi ustatá, mala kruhy pod očami…“ Hendrik neodpovedal.

„Ale je príma. Odkiaľ je vlastne? Hádal by som, že z Mníchova, alebo odtiaľ odniekiaľ.“

„Uhádli ste,“

„Tak som sa nemýlil. Viete, jej výslovnosť to trochu prezrádza. Ale v každom prípade vám prajem veľa šťastia.“

„Počujte, čo to tárate?“

„Ale, ale… viem predsa, že sa vám Conradiová páči.“

Hendrik sa spamätal z prekvapenia a usmial sa. „Ja vás chápem, to mi môžete veriť. Ani ja si nepotrpím na veľmi štíhle ženy. Osí pás sem, osí pás tam, tá Conradiová má čosi…“

„Prestaňte uži“ zvolal Hendrik, márne potláčajúc úsmev.

Hendrik a jeho asistent zastali pred bytom Elly Conradiovej a načúvali duniacej klasickej hudbe. Keď im po opakovanom zvonení a klopaní nikto neotvoril, vylomil Hendrik dvere sekerou, ktorú asistent napochytro priniesol od domovníka.

Hendrik, jeho asistent a vydesený domovník našli Ellu Conradiovú mŕtvu. Ležala pri stoličke na zemi. Usmrtili ju dva výstrely do hrude.

Keď si asistent spomenul na žartovný rozhovor s Hendrikom pred pár minútami v aute, prišlo mu nevoľno a nemohol sa na to dívať.

Hendrik, navonok pokojný, vyrozumel lekára a komisiu pre vyšetrovanie vrážd. Potom odohnal niekoľkých nájomníkov, ktorí boli zvedaví, čo sa stalo. Povedal im, aby sa pripravili, možno ich bude chcieť polícia neskoršie vypočuť. Rádio vypol, len čo vkročil do bytu.

„Čo je to za hárok papiera v písacom stroji?“

„List,“ odpovedal asistent nešťastne. „Akémusi Mošemu. Napísaný po anglicky. Mám vám ho prečítať?“

„Nie.“

Asistent obracal list chvíľu v ruke, a potom ho položil na stôl.

„Človeku je z toho nanič!“ povedal Hendrik a ťažko si vzdychol.

Asistent sa na neho pozrel a videl, že jeho šéf je na konci so silami. Smrť Conradiovej sa ho veľmi dotkla, pomyslel si a vzdychol.

Hendrik sa obzeral po izbe. Keď všetko sfotografujú, začne hneď s pátraním. Cítil sa ustatý, znechutený a akoby ochromený.

„Kto to mohol urobiť?“ povedal pomaly s nešťastným a bezmocným výrazom v tvári.

Vzal do ruky list, ktorý Ella napísala Mošemu, a prebehol ho očami.

„Preboha!“ zvolal a zhlboka sa nadýchal. „Ellu zastrelil ten prekliaty Jordan. Chytro! Poďte so mnou!“

Obaja sa rozbehli k dverám.

Auto uháňalo k Jordanovmu domu.

„Jordan to nemohol tušiť. Ella písala výborne na stroji. Zapísala celý rozhovor s ním.“

Hendrik prečítal asistentovi, čo Ella napísala. „Máte so sebou pištoľu?“ spýtal sa asistent.

Ich voz predbehol krkolomným manévrom nákladné auto a dva osobné vozy.

„Myslím, že nie. Moment – áno, náhodou som si ju vzal.“

„Je to dvojnásobný vrah. Je pištoľa nabitá?“

„Nie,“ odpovedal Hendrik, „to je tá moja nedbalosť. Máte tu niekde náboje?“

„To sotva,“ odvetil asistent a v duchu klial. „Pozrite sa do priečinku na rukavice, hádam sa tam niečo nájde.“

Hendrik našiel jeden náboj, chvíľu si ho prezeral, a potom ním nabil pištoľu.

„Dajte mi tú búchačku,“ ozval sa asistent, „nie som si istý, či by ste z nej naozaj vystrelili.“ Hendrik to uznal. Podal zbraň asistentovi, ktorý si ju dal do vrecka a súčasne s dôrazným trúbením si uvoľňoval cestu.

Jordanov voz stál pred jeho domom. Motor ešte bežal. V dome prechádzal Jordan všetkými izbami a nadarmo sa usiloval spomenúť si, čo chce ešte odniesť. Opitými, neistými pohybmi šmátral v zásuvke písacieho stola, potom si pritisol päste na oči a usiloval sa trochu sa sústrediť.

Kľakol si na parkety, ktoré vytvárali pred jeho zahaleným zrakom nezmyselné geometrické obrazce, a uprene ich prezeral. Konečne našiel miesto, kde skryl peniaze, ale neuvedomil si, že polícia schované peniaze už dávno našla a zhabala.

Jordan sa vrátil k písaciemu stolu a váhavými pohybmi zasa čosi hľadal. Našiel jedinú marku, kývol hlavou, vstal a šiel rýchlo k dverám.

Otvoril domové dvere a zastal ako pribitý. Videl pred sebou troch mocných mužov. Jeden mal na oku čiernu pásku. Jordan hneď všetko pochopil.

„Prepáčte!“ povedal. Prešmykol sa šikovne povedľa mužov a bol vonku rýchlejšie, než by sa dalo od opitého očakávať.

Pud sebazáchovy vyradil všetko ostatné. Nemyslel na nič, nekombinoval, nič ho nevarovalo pred nebezpečenstvom. O všetko ostatné sa postaral alkohol, ktorý mu dodával desaťnásobnú silu a odvahu.

Kŕčovito chytil volant a pravou nohou dupol prudko na plynový pedál.

Jordanov voz mal zautomatizované riadenie. Voz rýchlo vyrazil dopredu a získal pred prenasledujúcimi troma chlapmi náskok zo dvesto metrov. Dosiahol rýchlosť, pri ktorej sa už v zákrute neďaleko Jordanovho domu nedal zvládnuť. Voz sa niekoľkokrát obtrel bokom o stromy povedľa cesty. Potom sa prevrhol.

Auto, čo ho nasledovalo, prebehlo cez zákrutu a okolo miesta nešťastia rýchlo a s uspokojením. Vzdialilo sa takmer bleskurýchle.

Hneď potom dobehlo na miesto nehody Hendrikovo auto. Motor Jordanovho voza ešte bežal.

Hendrik otvoril prudko dvere prevrhnutého auta a zistil, že Jordan je mŕtvy. Jeho pravá noha bola pritisnutá na plynový pedál. Možno nemohol uveriť, že je s ním koniec a chcel sa ešte zachrániť.

„Tí musia byť všade,“ zavrčal asistent a ukázal na novinárov, ktorí prichádzali v malých autách a na skútroch. Bleskove si prichystali fotografické aparáty, všetko prebehlo ako zvyčajne.

„Niekto z vás by mohol zatelefonovať našim,“ povedal Hendrik novinárom. „Nech sem niekoho pošlú. Najlepšie Haberlanda.“

„Ja im zavolám,“ prejavil ochotu mladý novinár. „Číslo prezídia mám.“ Odišiel na skútri k jednému zo susedných domov, ktorého obyvatelia práve vychádzali na ulicu.

Hendrik sa oprel chrbtom o strom na kraji cesty a zapálil si cigaretu. Asistent stál pri ňom mlčky a nesvoj.

„Mohol som si domyslieť, že Ella tomu ešte verila,“ podotkol Hendrik.

„Nehovorte takto, vy za nič nemôžete.“

Hendrik premýšľal. „Keď sa stane nešťastie, značí to, že niečo sa zle vyrátalo.“

Asistent mlčal.

„Keby som vedel, že mi to pomôže, tak by som sa teraz opil.“

„To by bol naozaj nezmysel,“ odpovedal asistent. „Poznal som jedného…“ Keď zbadal, že ho Hendrik nepočúva, zmĺkol.

„Prirodzene,“ povedal asistent o chvíľu a podíval sa na novinára, ktorý stál pri prevrhnutom voze a zakresľoval si jeho presnú polohu, „mohli ste všelijako kombinovať… Keď sa Jordan dostane na slobodu, ožerie sa a nebude vedieť, čo robí, dostane strach z ľudí, ktorí vedia, čo spáchal, a pokúsi sa Conradiovú zabiť, ale…“
„To som tým nemyslel,“ odvetil Hendrik. Asistent sa na neho skúmavo podíval.

„Pred Jordanom som hádam mohol pani Conradiovú ochrániť, to áno, a nikdy si neodpustím, že som to neurobil. Ale tým by nebezpečenstvo nebolo pre ňu pominulo. Dopustil som sa chyby, že som celú túto prekliatu záležitosť pokladal až doteraz za normálny kriminálny prípad. Keby Ellu nebol zastrelil Jordan, bola by sa stala pravdepodobne obeťou tých lotrov v aute, ktorí pred chvíľou prenasledovali Jordana…“

„Ale to sú iba špekulácie! Prepánajána, nelámte si tým zbytočne hlavu. Talianski rybári vravia, že medzi predtým a potom leží more.“

Vtom prifrčalo Haberlandovo auto.

„To je blázinec! Pekná história, len čo je pravda!“ vyhlásil Haberland, keď došiel k Hendrikovi. „Ste tu náhodou?“

„Tomu iste sám neveríte!“ 

„Nuž dobre,“ odvetil Haberland krátko. Začal až príliš starostlivo a korektne vyšetrovať, dal všetko vyfotografovať, nadiktoval zápis, debatoval s posádkou pohotovostného auta dopravnej polície, ktorá sa sem dostavila, a Hendrika si nevšímal.

„Zasa trochu zasiahneme do tohto prípadu?“ spýtal sa asistent.

„Áno,“ vyhlásil Hendrik.

„Nepochybujem, že Conradiovú pomstíte!“

„To sa ukáže!“ odpovedal Hendrik.

Potom sa vrátili do mesta.

Z nemeckého originálu 
Egon Gunther Die schwarze Limousine, 
Das Neue Berlín, 1963,
 preložila Angela Švejdová






